കേരളോല്‍പ്പത്തി

ബാസല്‍ മിഷന്‍ പ്രസ്സ്, മംഗലാപുരം

2013

സായാഹ്ന ഫൗണ്ടേഷന്‍

തിരുവനന്തപുരം

Keralolppathi
Malayalam history
by Basel Mission Press, Mangalore
First published: 1868

epub/pdf version published: 2013

These electronic versions are released under the provisions of Creative Commons Attribution Non-Commercial Share Alike license for free download and usage.
The electronic versions were generated from sources available at WikiSource, futher marked up in LATEX in a computer running gnu/linux operating system. pdf was typeset using XeTEX from TEXLive 2012. ePub version was generated by TEX4ht from the same LATEX sources. The base font used was traditional variant of Rachana, contributed by Rachana Akshara Vedi.

Sayahna Foundation
jwra 34, Jagathy, Trivandrum, India 695014
url: http://www.sayahna.org

അദ്ധ്യായം ൧
പരശുരാമന്റെ കാലം.

കൃത, ത്രേതാ, ദ്വാപര, കലി എന്നിങ്ങിനെ നാലു യുഗത്തിങ്കലും അനേകം രാജാക്കന്മാര്‍ ഭൂമി വഴി പോലെ വാണു രക്ഷിച്ചതിന്റെ ശേഷം, ക്ഷത്രിയകുലത്തിങ്കല്‍ ദുഷ്ടരാജാക്കന്മാരുണ്ടായവരെ മുടിച്ചു കളവാനായിക്കൊണ്ടു ശ്രീ പരശുരാമന്‍ അവതരിച്ചു. എങ്കിലൊ പണ്ടു ശ്രീ പരശുരാമന്‍ ഇരുപത്തൊന്നു വട്ടം മുടി ക്ഷത്രിയരെ കൊന്ന ശേഷം വീരഹത്യാദോഷം പോക്കെണം എന്നു കല്പിച്ചു, കര്‍മ്മം ചെയ്‌വാന്തക്കവണ്ണം ഗോകര്‍ണ്ണം പുക്കു, കന്മലയില്‍ ഇരുന്നു, വരുണനെ സേവിച്ചു തപസ്സു ചെയ്തു, വാരാന്നിധിയെ നീക്കം ചെയ്തു, ഭൂമി ദേവിയെ വന്ദിച്ചു, നൂറ്ററുപതു കാതം ഭൂമിയെ ഉണ്ടാക്കി, മലയാളഭൂമിക്ക് രക്ഷവേണം എന്നു കല്പിച്ചു, ൧൦൮ ഈശ്വരപ്രതിഷ്ഠ ചെയ്തു. എന്നിട്ടും ഭൂമിക്കിളക്കം മാറിയില്ല എന്നു കണ്ടശേഷം ശ്രീ പരശുരാമന്‍ നിരൂപിച്ചു ബ്രാഹ്മണരെ ഉണ്ടാക്കി, പല ദിക്കില്‍ നിന്നും കൊണ്ടുവന്നു കേരളത്തില്‍ വെച്ചു. അവര്‍ ആരും ഉറച്ചിരുന്നില്ല; അവര്‍ ഒക്ക താന്താന്റെ ദിക്കില്‍ പോയ്ക്കളഞ്ഞു. അതിന്റെ ഹേതു കേരളത്തില്‍ സര്‍പ്പങ്ങള്‍ വന്നു നീങ്ങാതെ ആയി പോയി; അവരുടെ പീഡകൊണ്ടു ആര്‍ക്കും ഉറച്ചു നില്പാന്‍ വശമല്ലാഞ്ഞതിന്റെ ശേഷം നാഗത്താന്മാര്‍ കുറയ കാലം കേരളം രക്ഷിച്ചു, എന്റെ പ്രയത്നം നിഷ്ഫലം എന്ന് വരരുത് എന്നു കല്പിച്ചു, ശ്രീ പരശുരാമന്‍ ഉത്തര ഭൂമിയിങ്കല്‍ ചെന്നു, ആര്‍യ്യപുരത്തില്‍നിന്നു, ആര്‍യ്യബ്രാഹ്മണരെകൊണ്ടുപോന്നു. ആര്‍യ്യബ്രാഹ്മണര്‍ നടെ അഹിഛത്രം ആകുന്ന ദിക്കിന്നു പുറപ്പെട്ടു സാമന്തപഞ്ചകം ആകുന്ന ക്ഷേത്രത്തില്‍ ഇരുന്നു, ആ ക്ഷേത്രത്തിന്നു കുരുക്ഷേത്രം എന്ന പേരുണ്ടു; അവിടെ നിന്നു പരശുരാമന്‍ ൬൪ ഗ്രാമത്തെയും പുറപ്പെടീച്ചു കൊണ്ടുവന്നു നിരൂപിച്ചു, പരദേശത്ത് ഓരോരൊ അഗ്രഹാരങ്ങള്‍ ഗ്രാമം എന്നു ചൊല്ലിയ ഞായം അതു വേണ്ട എന്നു കല്പിച്ചു; ൬൪ ഗ്രാമം ആക്കി കല്പിച്ചു ൬൪ലിന്നും പേരുമിട്ടു.

അതാകുന്നത്: ഗോകര്‍ണ്ണം, ഗൊമകുടം, കാരവള്ളി, മല്ലൂര്‍, എപ്പനൂര്‍, ചെപ്പനൂര്‍, കാടലൂര്‍, കല്ലന്നൂര്‍, കാര്‍യ്യച്ചിറ, പൈയന്‍‌ചിറ, ഇങ്ങിനെ ഗ്രാമം പത്തും തൃക്കണി, തൃക്കട്ട, തൃക്കണ്പാല, തൃച്ചൊല, കൊല്ലൂര്‍, കൊമലം, വെള്ളാര, വെങ്ങാടു, വെണ്കടം, ചെങ്ങൊടു, ഇങ്ങിനെ ഗ്രാമം പത്തും; കൊടീശ്വരം, മഞ്ചീശ്വരം, ഉടുപ്പു, ശങ്കരനാരായണം, കൊട്ടം, ശിവവെള്ളി, മൊറ, പഞ്ച, വിട്ടല്‍ കുമാരമംഗലം, അനന്തപുരം, കണ്ണപുരം ഇങ്ങിനെ ൧൨ ഗ്രാമം ഇങ്ങിനെ ൩൨ ഗ്രാമം എന്നു കല്പിച്ചു. പൈയനൂര്‍, പെരിഞ്ചെല്ലൂര്‍, കരിക്കാടു, ഈശാനമംഗലം, ആലത്തൂര്‍, കരിന്തൊളം, തൃശ്ശിവപേരൂര്‍, പന്നിയൂര്‍, ചൊവരം, ശിവപുരം, ഇങ്ങിനെ പത്തും; പറപ്പൂര്‍, ഐരാണിക്കുളം, മൂഷികക്കുളം, ഇരിങ്ങാടിക്കോടു, അടപ്പൂര്‍, ചെങ്ങനോടു, ഉളിയനൂര്‍, കഴുതനാടു, കഴച്ചൂര്‍, ഇളിഭ്യം, ചമുണ്ഡ, ആവടിപുത്തൂര്‍, ഇങ്ങിനെ പന്ത്രണ്ടും; കാടുകറുക, കിടങ്ങൂര്‍, കാരനല്ലൂര്‍, കവിയൂര്‍, എറ്റുളനിയൂര്‍, നില്മണ്ണ, ആണ്മണി, ആണ്മളം, തിരുവല്ലായി, ചെങ്ങനിയൂര്‍, ഇങ്ങിനെ ൬൪ ഗ്രാമം എന്നു കല്പിച്ചു.

അവരെ ഗോകര്‍ണ്ണത്തില്‍ വെച്ചു, തലമുടി ചിരച്ചു മുമ്പില്‍ കുടുമ വെപ്പിച്ചു “പൂര്‍വ്വശിഖ പരദേശത്തു നിഷിദ്ധം എന്നു ചൊല്ലി, മുമ്പില്‍ കുടുമ വെച്ചാല്‍ പിന്നെ അങ്ങു ചെന്നാല്‍ സ്വജാതികള്‍ അംഗീകരിക്ക ഇല്ല” എന്നിട്ടത്രെ മുമ്പില്‍ കുടുമ വെച്ചത്, അതിന്റെ ശേഷം ആറുപതുനാലിന്നും പൂവും നീരും കൂട “ബ്രഹ്മക്ഷത്രമായി നിങ്ങള്‍ അനുഭവിച്ചു കൊള്‍ക” എന്നു പറഞ്ഞു കൊടുക്കയും ചെയ്തു. ആ കൊടുത്തതു ഏകോദകം.

അതിന്റെ ശേഷം ഭൂമി രക്ഷിക്കേണം എന്ന് കല്പിച്ചു “നിങ്ങള്‍ക്ക് ആയുധപ്രയോഗം വേണമെല്ലൊ അതിന്നു എന്നോട് ആയുധം വാങ്ങി കൊള്‍ക” എന്ന ൬൪ലിലുള്ളവരോട് ശ്രീപരശുരാമന്‍ അരുളിചെയ്താറെ, എല്ലാവരും കൂടെ നിരൂപിച്ചു കല്പിച്ചു, “ആയുധം വാങ്ങിയാല്‍ രാജാംശമായ്‌വരും തപസ്സിന്‍ കൂറില്ലാതെ പൊം; വേദോച്ചാരണത്തിന്നു യോഗ്യമില്ല, ബ്രാഹ്മണരാകയും അനേകം കര്‍മ്മങ്ങള്‍ക്കൊക്കയും വൈകല്യവുമുണ്ടു എന്നു കല്പിച്ചു, ൬൪ ലില്‍ പെരിഞ്ചെല്ലൂര്‍ ൩൦൦൦, പൈയനൂര്‍ ൨൦൦൦, പന്നിയൂര്‍ ൪൦൦൦, പറപ്പൂര്‍ ൫൦൦൦, ചെങ്ങന്നിയൂര്‍ ൫൦൦൦, ആലത്തൂര്‍ ൧൦൦൦, ഉളിയനൂര്‍ ൫൦൦൦, ചെങ്ങനോടു ൫൦൦൦, ഐരാണിക്കുളം ൪൦൦൦, മൂഷികക്കുളം ൧൦൦൦, കഴുതനാടു ൧൦൦൦ ഇങ്ങിനെ പത്തരഗ്രാമത്തില്‍ ൧൪ ഗോത്രത്തില്‍ ചിലരെ അവരോധിച്ചു ൩൬൦൦൦ ബ്രാഹ്മണരെ കല്പിച്ചു; ൩൬൦൦൦ ബ്രാഹ്മണരും കൂട ചെന്നു, ൬൪ ഗ്രാമത്തിന്റെ കുറവു തീര്‍ത്തു, അവരുടെ സംവാദത്താല്‍ ശ്രീപരശുരാമനോട് ആയുധം വാങ്ങി, അവന്‍ ആയുധപ്രയോഗങ്ങളും ഗ്രഹിപ്പിച്ചു കൊടുത്തു. കന്യാകുമാരി ഗോകര്‍ണ്ണപര്‍യ്യന്തം കേരളം ൧൬൦ കാതം ഭൂമി വാണു രക്ഷിച്ചു കൊള്‍ക” എന്നു പറഞ്ഞു, വാളിന്മേല്‍ നീര്‍ പകര്‍ന്നു കൊടുക്കയും ചെയ്തു. അവര്‍ ൩ വട്ടം കൈ നീട്ടി നീര്‍ വാങ്ങുകയും ചെയ്തു. ഭരദ്വാജഗോത്രത്തിലുള്ളവര്‍ ശ്രീ പരശുരാമനോടു “ശസ്ത്രഭിക്ഷയെ ദാനം ചെയ്ക” എന്ന ആയുധം വാങ്ങി എല്ലാവരുടെ സമ്മതത്താല്‍ കൈ കാട്ടി വാങ്ങിയ്തു, ശ്രീ പരശുരാമന്റെ അരുളപ്പാടാല്‍ വാളും ഭൂമിയും വാങ്ങുക ഹേതുവായിട്ട വാഴുവര്‍ എന്നവരെ പേരും ഇട്ടു; അവര്‍ ഒരുത്തരെ കൊല്ലുവാനും ഒരുത്തരെ സമ്മതിപ്പിക്കേണ്ട.

(മുമ്പിനാല്‍ ആയുധം വാങ്ങിയതു: ൧ ഇടപ്പള്ളി നമ്പിയാതിരി, പിന്നെ ൨ വെങ്ങനാട്ട നമ്പിയാതിരി, ൩ കനിത്തലപ്പണ്ടാല, ൪. പുതുമനക്കാട്ടു നമ്പിയാതിരി, ൫, ഇളമ്പയിലിണ്ടാല, ൬. പുന്നത്തൂര്‍ നമ്പിടി, ൭. തലയൂര്‍ മൂസ്സതു, ൮. പിലാന്തോളി മൂസ്സതു, ൯ ചൊഴത്ത ഇളയതു, ൧൦. കുഴിമണ്ണു മൂസ്സതു, ൧൧. കല്ലുക്കാട്ട, ഇളയതു, ൧൨. പൊന്നിനിലത്തു മുമ്പില്‍ ഇങ്ങിനെ പന്ത്രണ്ടാള്‍ മുമ്പാക്കി കല്പിച്ച) “തങ്ങള്‍” എന്നു പറ വാന്‍ കാരണം തപശ്ശക്തി എന്നു ചിലര്‍ നിരൂപിച്ചിരിക്കുന്നു, അതങ്ങിനെ അല്ല ശസ്ത്രഭിക്ഷയെ തങ്ങളുടെ ഗോത്രം വാങ്ങുകയാല്‍ “വാള്‍ നമ്പി” ആയ കാരണം വാള്‍ തങ്ങളുടെയ കൈയിലുണ്ടെന്ന സിദ്ധാന്തം ഇങ്ങിനെ ഭൂമി രക്ഷിപ്പാന്‍ ൩൬൦൦൦ ബ്രാഹ്മണരെ ആയുധപാണികളാക്കി കല്പിച്ചു.

അനന്തരം ൬൪ ഗ്രാമത്തെയും കൂടെ വരുത്തി “നടെ നടെ പീഡിപ്പിച്ച സര്‍പ്പങ്ങള്‍ക്ക് എല്ലാടവും ഓരൊ ഓഹരി ബ്രഹ്മസ്വത്താല്‍ കൊടുത്തു. നിങ്ങള്‍ക്ക് അവര്‍ സ്ഥാന ദൈവവും പരദേവതയുമായിരുന്നു രക്ഷിക്കേണം എന്നു കല്പിച്ചു, അവര്‍ക്ക് ബ്രഹ്മസ്വത്താല്‍ ഓരൊ ഓഹരി കൊടുത്തു, പ്രസാദത്തെയും വരുത്തി, അവര്‍ക്ക് ബലിപൂജാകര്‍മ്മങ്ങളെ ചെയ്തു പരിപാലിച്ചു കൊള്‍ക എന്നരുളി ചെയ്തു. അവരെ സ്ഥാനദൈവമാക്കി വെച്ചു; കേരളത്തില്‍ സര്‍പ്പപീഡയും പോയി. അതിന്റെ ശേഷം ആയുധപാണികള്‍ക്ക് കേരളത്തില്‍ ൧൦൦൮ നാല്പത്തീരടി സ്ഥാനം ഉണ്ടാക്കി, അനേകം കളരിപ്പരദേവതമാരെയും സങ്കല്പിച്ചു, അവിടെ വിളക്കും പൂജയും കഴിപ്പിച്ചു, സമുദ്രതീരത്തു ദുര്‍ഗ്ഗാദേവിയേയും പ്രതിഷ്ഠിച്ചു, മലയരികെ ശാസ്താവിനെ പ്രതിഷ്ഠിച്ചു, നാഗവും ഭൂതവും പ്രതിഷ്ഠിച്ചു, ഭൂമിയില്‍ കനകചൂര്‍ണ്ണം വിതറി, അമര്‍ത്തു കനകനീര്‍ സ്ഥാപിച്ചു, രാശിപ്പണം അടിപ്പിച്ചു നിധിയും വെച്ചു, അങ്ങിനെ ഭൂമിക്കുള്ള ഇളക്കം തീര്‍ത്തു മാറ്റി ഇരിക്കുന്നു.

അതിന്റെ ശേഷം “ആര്‍യ്യബ്രാഹ്മണര്‍ മലയാളത്തില്‍ ഉറച്ചിരുന്നു പോല്‍” എന്ന് കേട്ടു മുമ്പില്‍ സര്‍പ്പ ഭീതി ഉണ്ടായിട്ടു പോയ പരിഷയും പൊന്നു വന്നു, അവര്‍ ഒക്കെയും പഴനൂളുവര്‍ ആയിപ്പോയി. അവരെ തുളുനാട്ടില്‍ തുളുനമ്പിമാര്‍ എന്നു പറയുന്നു; അവര്‍ ൬൪ലില്‍ കൂടിയവരല്ല.

അതിന്റെ ശേഷം ശ്രീ പരശുരാമന്‍ ൬൪ ഗ്രാമത്തെയും വരുത്തി, വെള്ളപ്പനാട്ടില്‍ കൊണ്ടുവന്നു വെച്ചു. ൬൪ ഗ്രാമത്തിന്നും ൬൪ മഠവും തീര്‍ത്തു, ൬൪ ദേശവും തിരിച്ചു കല്പിച്ചു. ഒരൊരൊ ഗ്രാമത്തിന്നു അനുഭവിപ്പാന്‍ വെവ്വെറെ ദേശവും വസ്തുവും തിരിച്ചു കൊടുത്തു. ഒരു ഗ്രാമത്തിനും വെള്ളപ്പനാട്ടില്‍ വസ്തുവും തറവാടും കൂടാതെ കണ്ടില്ല. അവിടെ എല്ലാവര്‍ക്കും സ്ഥലവുമുണ്ടു, ൬൪ ഗ്രാമത്തിന്നും വെള്ളപ്പനാട പ്രധാനം എന്നു കല്പിച്ചു.

പെരുമനഗ്രാമത്തിന്നു ചിലര്‍ക്കു പുരാണവൃത്തി കല്പിച്ചു കൊടുത്തു; രണ്ടാമത്തെ വന്ന പരിഷയില്‍ ചിലര്‍ക്ക് തന്ത്രപ്രവൃത്തി കൊടുത്തു, ൬൪ ഗ്രാമത്തിനും തന്ത്രപ്രവൃത്തി കല്പിച്ചിട്ടില്ല; ൬൪ ഗ്രാമത്തിലുള്ള ഇരിങ്ങാട്ടികൂടു, തരണനെല്ലൂര്‍, കൈവട്ടക എടുത്തു തുടങ്ങി വട്ടകം വൃത്തി നാലു ആറു ഗ്രാമത്തിന്നു കല്പിച്ചിരിക്കുന്നു. പയ്യന്നൂര്‍ ഗ്രാമത്തിന്നു നമ്പികൂറു എല്ലാടവും കല്പിച്ചു കൊടുത്തു. അനന്തരം ൬൪ലിലുള്ളവരോടരുളി ചെയ്തു “ഇനി കേരളത്തിങ്കല്‍ ദേവതകള്‍ പോന്നു വന്നു മനുഷ്യരെ പീഡിപ്പിച്ചു ദേവതഉപദ്രവം വര്‍ദ്ധിച്ചാല്‍ അപമൃത്യു അനുഭവിക്കും; അതു വരരുത” എന്ന് കല്പിച്ചിട്ട് ൬൪ലില്‍ ആറു ഗ്രാമത്തില്‍ ൧൨ ആളും കല്പിച്ചു, ൧൨ ആള്‍ക്ക് മന്ത്രോപദേശവും ചെയ്തു. അതാകുന്നതു: മുന്‍പിനാല്‍ പെരുഞ്ചെല്ലൂര്‍ ഗ്രാമ ത്തില്‍ “അടികച്ചെരി” “കാളകാട്ടു” അങ്ങിനെ രണ്ടാള്‍ കല്പിച്ചു, മലയില്‍ നിന്നു വരുന്ന ദുര്‍ദ്ദേവതകളെ തടുപ്പാന്‍ ദുര്‍മ്മന്ത്രം സേവിച്ചു ദുര്‍ദ്ദേവതകളെ തടഞ്ഞു നിര്‍ത്തുക എന്നും ആപല്കാലത്തിങ്കല്‍ ഭദ്രനെ സേവിച്ചു ആപത്തുകളെ നീക്കുക എന്നും അരുളി ചെയ്തു. ബ്രാഹ്മണരുടെ കര്‍മ്മങ്ങള്‍ക്ക് വൈകല്യമുണ്ടെന്നു കണ്ടു രണ്ടാമത കാളക്കാട്ടിന്നു കല്പിച്ചിതു: സമുദ്ര തിരത്തിങ്കന്നു വരും ജലദേവതകളെ തടുത്തു നിര്‍ത്തുവാന്‍ സന്മന്ത്രങ്ങളെ സേവിച്ചു സല്‍കര്‍മ്മമൂര്‍ത്തിയെ പ്രസാദിപ്പിച്ചു ആപല്കാലത്തിങ്കല്‍ ദുര്‍ഗ്ഗയെ സേവിച്ചാല്‍ ആപത്തു നീങ്ങും എന്നുമരുളി ചെയ്തു. പിന്നെ കരികാട്ടു ഗ്രാമത്തില്‍ “കാണിയൊട കാട്ടുമാടം ഇങ്ങിനെ രണ്ടാള്‍ക്കും ദുര്‍മ്മന്ത്രവും സന്മന്ത്രവും” കല്പിച്ചു കൊടുത്തു. പിന്നെ ആലത്തൂര്‍ ഗ്രാമത്തില്‍ “കക്കാടു, കുഴിമന” ഇങ്ങിനെ രണ്ടാളോടും ദുര്‍മ്മന്ത്രം കൊണ്ടും സന്മന്ത്രം കൊണ്ടും ജയിച്ചോളുക എന്നു കല്പിച്ചു. പിന്നെ ചൊവരത്തില്‍ പുതുക്കൊടു, പുതുമന എന്നവരെയും പെരുമന ഗ്രാമത്തില്‍ കല്ലകാടു, കക്കാട്ടുകൊളം” എന്നിരുവരേയും ഇരിങ്ങാടിക്കുടെഗ്രാമത്തിങ്കല്‍ “ചുണ്ടക്കാടു, മൂത്തെമന” ഇങ്ങിനെ രണ്ടാളേയും കല്പിച്ചു. മലയില്‍നിന്നും വരുന്ന ദുര്‍ദ്ദേവതകളെ തടുത്തു നിര്‍ത്തുവാന്‍ ആറാളെ ദുര്‍മ്മന്ത്രമൂര്‍ത്തിയെ സേവിപ്പാനും സമുദ്രത്തിങ്കല്‍ വരുന്ന ദേവതകളെ തടുത്തു നിര്‍ത്തുവാന്‍ ആറാളെ സന്മന്ത്രമൂര്‍ത്തിയെ സേവിപ്പാനും ആക്കി ഇങ്ങിനെ ഉത്തമത്തിലും മദ്ധ്യമത്തിലും പന്ത്രണ്ടാളുകളെ കേരളത്തില്‍ സമ്പ്രദായികള്‍ എന്നു കല്പിച്ചു. അതിന്റെ ശേഷം ശ്രീ പരശു രാമന്‍ അരുളി ചെയ്തു, “എന്റെ വീരഹത്യാദോഷം ആര്‍ കൈ ഏല്ക്കുന്നു” എന്നതുകേട്ടു, ഭരദ്വാജഗോത്രത്തില്‍ ചിലര്‍ വീരഹത്യാദോഷം കൈ എല്പൂതുഞ്ചെയ്തു. അവര്‍ രാവണനാട്ടുകരെ ഗ്രാമത്തിലുള്ളവര്‍ ഈരിലെ പരിഷ എന്നു പേരുമിട്ടു “നിങ്ങള്‍ക്ക് ഒരീശ്വരന്‍ പ്രധാനമായ്പരെണമല്ലൊ അതിനു സുബ്രഹ്മണ്യനെ സേവിച്ചു കൊള്‍ക എന്നാല്‍ നിങ്ങള്‍ക്കുണ്ടാകുന്ന അല്ലലും മഹാവ്യാധിയും നീങ്ങി, ഐശ്വര്യവും വംശവും വളരെ വര്‍ദ്ധിച്ചിരിക്കും. വാളിനു നമ്പിയവരെ വിശേഷിച്ചും സേവിച്ചു കൊള്‍ക” എന്നരുളി ചെയ്തു വളരെ വസ്തുവും കൊടുത്തു. ഇക്കേരളത്തില്‍ എല്ലാവരും മാതൃപാരമ്പര്യം അനുസരിക്കേണം എനിക്കും മാതൃപ്രീതി ഉള്ളു എന്ന് ൬൪ലിലുള്ളവരോട് കല്പിച്ചപ്പോള്‍, എല്ലാവര്‍ക്കും മനഃപീഡ വളരെ ഉണ്ടായി എന്നാറെ, പൈയനൂര്‍ ഗ്രാമത്തിലുള്ളവര്‍ നിരൂപ്പിച്ചു, പരശുരാമന്‍ അരുളി ചെയ്തു പോലെ അനുസരിക്കേണം എന്നു നിശ്ചയിച്ചു, മാതൃപാരമ്പര്യം അനുസരിക്കയും ചെയ്തു. ചില ഗ്രാമത്തിങ്കന്നു കൂട അനുസരിക്കേണം എന്നു കല്പിച്ചു അതിന്റെ ശേഷം ആരും അനുസരിച്ചില്ല. പിന്നെ പരദേശത്തുനിന്നും പല വകയിലുള്ള ശൂദ്രരെ വരുത്തി. അവരെക്കൊണ്ടു മാതൃപാരമ്പര്യം വഴിപോലെ അനുസരിപ്പിച്ചു, അവര്‍ ൬൪ ഗ്രാമത്തിന്നും അകമ്പടി നടക്കേണം എന്നും അവര്‍ക്ക് രക്ഷ ബ്രാഹ്മണര്‍ തന്നെ എന്നും കല്പിച്ചു.

ഇങ്ങിനെ ശ്രീ പരശുരാമന്‍ കര്‍മ്മഭൂമി മലയാളം ഉണ്ടാക്കി, ൬൪ ഗ്രാമത്തില്‍ ബ്രാഹ്മണര്‍ക്ക് ഉദകദാനം ചെയ്തു. മുമ്പില്‍ ൬൪ ഗ്രാമത്തിന്നും ഒരുമിച്ചു പൂവും നീരും കൊടുത്തതു അനുഭവിപ്പാന്‍ ജന്മം എന്നു പറയുന്നു. ആ കൊടുത്തതു ഒരൊ ഗ്രാമത്തിലുള്ള തറവാട്ടുകാര്‍ക്ക് ഒരുമിച്ചു കൊടുത്ത ഏകോദകം പിന്നെ ആറു പത്തു ഗ്രാമത്തില്‍ ൧൪ ഗോത്രത്തില്‍ ൩൬ഠഠഠ ബ്രാഹ്മണര്‍ക്കു വാളിന്മേല്‍ നീര്‍ പകര്‍ന്നു കൊടുത്തതു രാജാംശം അവര്‍ക്ക് എന്റെ ജന്മം എന്നു ചൊല്ലി വിരല്‍ മുക്കാം; മറ്റെവര്‍ക്കും “എന്റെ ജന്മം” എന്നു വിരല്‍ മുക്കരുത്; അവര്‍ക്ക അനുഭവത്തിനെ മുക്കുള്ളു അവരന്യോന്യം മുക്കുമ്പോള്‍ “എനിക്കനുഭവം” എന്നു ചൊല്ലി വിരല്‍ മുക്കേണം ഇതറിയാതെ ജന്മത്തിനു വിരല്‍ മുക്കിയാല്‍ വിരല്‍ നേരെ വരികയില്ല; മുപ്പത്താറായിരത്തിലുള്ളവര്‍ക്ക് കൊടുത്തതു ഏകോദകമല്ല; ഭൂമിയെ രക്ഷിപ്പാന്‍ അവരെ ആയുധപാണികളാക്കി കല്പിച്ചു.

ഇക്കേരളത്തിങ്കല്‍ വാഴുന്ന മനുഷ്യര്‍ സ്വര്‍ഗ്ഗവാസികളോട് ഒക്കും ദേവലോകത്തിന്നു തുല്യമായ്‌വരേണം എന്നും സ്വര്‍ഗ്ഗാനുഭൂതി അനുഭവിക്കേണം എന്നു വെച്ചു ശ്രീ പരശുരാമന്‍ ദേവെന്ദ്രനെ ഭരം ഏല്പിച്ചു. തപസ്സിന്നാമാറു എഴുന്നെള്ളുകയും ചെയ്തു. ആറുമാസം വര്‍ഷം വേണം രാജ്യത്തിങ്കല്‍ അനേകം അനേകം സസ്യാദികള്‍ ഉണ്ടാകെണം, അന്നവും പൂവും നീരും പുല്ലും വഴിപോലെ വേണം, ഐശ്വര്‍യ്യം ഉണ്ടായിരിക്കേണം, ഐശ്വര്‍യ്യം ഉണ്ടായിട്ട ഈശ്വരസേവ വഴിപോലെ കഴിക്കേണം, ദേവപൂജയും പിതൃപൂജയും കഴിക്കേണം, അതിന്നു പശുക്കള്‍ വളരെ ഉണ്ടാകേണം അവറ്റിന്നു പുല്ലും തണ്ണീരും വഴിക്കെ ഉണ്ടായ്‌വരേണം, എന്നിട്ടു ദേവെന്ദ്രനെ ഭരം ഏല്പിച്ചിരിക്കുന്നു. അതുകൊണ്ടു വേനില്‍ കാലത്ത് ആറു മാസം വര്‍ഷം ആകുന്നതു. ദേവാലയങ്ങളും ദൈവത്തിന്‍ കാവുകളും ഐയപ്പന്‍ കാവുകളും ഭദ്രകാളിവട്ടത്തും ഗണപതികാവിലും മറ്റും പല ഈശ്വരന്മാരെ കുടിവെച്ച കാവല്പാടുകളിലും സ്ഥാനങ്ങളിലും, ഊട്ടും പാട്ടും കഴിപ്പാനും ഉത്സവം, വേല, വിളക്ക, തീയാട്ടം, ഭരണിവേല, ആറാട്ടു, കളിയാട്ടം, പൂരവേല, ദൈവാട്ടം, തെയ്യാട്ടു, ദൈവമാറ്റു, തണ്ണിരമൃതം, താലപ്പൊലി, പൈയാവിശാഖം, മാഹാമഖ, മാമാങ്ങവേല എന്നിങ്ങനെ ഉള്ള വേലകള്‍ കഴിപ്പാനായ്ക്കൊണ്ടു, ആറു മാസം വേനില്‍ വെളിച്ചവും കല്പിച്ചിരിക്കുന്നു.

ഇങ്ങിനെ ശ്രീ പരശുരാമന്‍ പടെക്കപെട്ടൊരു കര്‍മ്മഭൂമിയിങ്കല്‍ ഭൂദേവന്മാര്‍ പുലര്‍കാലെ കുളിച്ചു നന്നായിരുന്നു കൊണ്ടു തങ്ങള്‍ക്കുള്ള നിയമാദി ക്രിയകള്‍ ഒക്കയും കഴിച്ചു മറ്റും മഹാ ലോകര്‍ക്കും വരുന്ന അല്ലലും മാഹാ വ്യാധികളും ഒഴിപ്പാന്‍ ചെയ്യേണ്ടും ഈശ്വരസേവകള്‍, ഹോമവും ധ്യാനവും ഭഗവതി സേവ, പുഷ്പാഞ്ജലി, അന്ത്യനമസ്കാരം, ത്രികാലപൂജ, ഗണപതിഹോമം, മൃത്യ്യുഞ്ജയം, മൂന്നു ലക്ഷം സഹസ്രനാമം, ധാന്വന്തരം, ഗ്രഹശാന്തി, സഹസ്രഭോജനം എന്നിങ്ങനെ അനേകം ഈശ്വരസേവകള്‍ കഴിച്ചു സുകൃതം വര്‍ദ്ധിപ്പിക്ക എന്നു ശ്രീപരശുരാമന്‍ വേദബ്രാഹ്മണരോട അരുളിചെയ്തും “ഈവണ്ണം” എന്നു വേദബ്രാഹ്മണരും കൈ ഏല്‍ക്കുകയും ചെയ്തു. അങ്ങിനെ ഇരിക്കുമ്പോള്‍, കേരളത്തിങ്കല്‍ വാഴുന്ന മനുഷ്യര്‍ സ്വര്‍ഗവാസികള്‍ക്കു തുല്യം പോല്‍ എന്നു കേട്ടു, പല ദിക്കില്‍ നിന്നും പല പരിഷയിലുള്ള ബ്രാഹ്മണരും കേരളത്തില്‍ പോന്നു വന്നതിന്റെ ശേഷം, ശ്രീ പരശുരാമന്‍ അവരെ പല ദിക്കിലും കല്പിച്ചിരുത്തി, പല ദേശത്തും പല സ്ഥാനങ്ങളും കല്‍‌പ്പിച്ചു കൊടുത്തു. വേദബ്രാഹ്മണര്‍ അര്‍ദ്ധബ്രാഹ്മണരെക്കൊണ്ടു ഭൂമിദാനം വാങ്ങി, അവരുടെ പേര്‍ക്ക് ഓരൊ ദേശമാക്കി ദേശത്തില്‍ ഓരോരു ക്ഷേത്രം ചമച്ചു, പ്രതിഷ്ഠ കഴിച്ചു, ബിംബത്തിങ്കല്‍ പൂജയും ശിവവേലിയും കഴിച്ചു, നിറമാലയും ചാര്‍ത്തി, തങ്ങള്‍ക്ക് ഗ്രാമത്തില്‍ സ്ഥാനദൈവത്തേയും സ്ഥലപരദേവതമാരെയും കുടിവെച്ചു, ഊര്‍പ്പള്ളിദൈവത്തെ കുടിവെച്ചു. അവിടവിടെ ചെയ്യിപ്പിക്കേണ്ടും വേലയും വിളക്കും ഊട്ടും തിറയും കൊടുപ്പിച്ചു, പലദിക്കില്‍ നിന്നും ശൂദ്രരെ വരുത്തി ഇരുത്തി, അവര്‍ക്ക് പല മര്യാദയും കല്‍‌പ്പിച്ചു കൊടുത്തു; ദേശത്തെ അടിമയും കുടിമയും ഉണ്ടാക്കി, അടിയാരെയും കുടിയാരെയും രക്ഷിച്ചു, തറയും സങ്കേതവും ഉറപ്പിച്ചു, തറയകത്ത് നായന്മാരെ കല്പിച്ചു, അവരെ കൊണ്ട ഓരൊ കണ്ണും കൈയും കല്പനയും കല്പിച്ചു, അവകാശത്തിന്നു താഴ്ചയും വീഴ്ചയും വരാതെ പരിപാലിച്ചു, കുടിയാര്‍ക്ക് കീഴായ്ക്കൂറും തങ്ങള്‍ക്ക് മേലായ്ക്കൂറും മേലാഴിയും കുടിയാര്‍ക്ക് കാണവും തങ്ങള്‍ക്ക് ജന്മവും കല്പിച്ചു, കാണജന്മമര്യാദയും നടത്തി, ബ്രാഹ്മണാചാരവും ശൂദ്രമര്യാദയും കല്പിച്ചു, ഊരില്‍ ഗ്രാമങ്ങളിലുള്ള ബ്രാഹ്മണരുടെ ഇല്ലവും തീര്‍പ്പിച്ചു, തങ്ങള്‍ക്കുള്ള ദേവപൂജയും പിതൃപൂജയും കല്പിച്ചു, നേരും ന്യായവും നടത്തി, ൬൪ ഗ്രാമത്തിലുള്ള വേദബ്രാഹ്മണരെ ആനന്ദിപ്പിച്ചു, ദാനധര്‍മ്മങ്ങളും ചെയ്തു, അങ്ങിനെ ഇരുപ്പു മുപ്പത്താറായിരത്തിലുള്ളവര്‍ അര്‍ദ്ധബ്രാഹ്മണര്‍ ഭൂമിദാനം വാങ്ങുകകൊണ്ടും വീരഹത്യാദോഷത്തെ പരിഗ്രഹിക്ക കൊണ്ടും പാതിബ്രാഹ്മണത്വം കുറഞ്ഞു പോയിരിക്കുന്നു. അര്‍ദ്ധബ്രാഹ്മണര്‍ ആയുധപാണികളായി പാടു നടക്കയും പടകൂടുകയും അകമ്പടി നടക്കുകയും ചെയ്യും; അതുകൊണ്ടു വാള്‍ നമ്പിയായതു. പട്ടിണി നമ്പിയ്ക്ക് ശംഖും കുടയും അല്ലാതെ, മറ്റൊരായുധമില്ല; അവന്നു ഒരു സങ്കടം ഉണ്ടായാല്‍ കുളക്കടവില്‍ ചെന്നു കൊഞ്ഞനം കാട്ടിയാലും കൊന്നാലും ശംഖും വിളിച്ചു പട്ടിണി വെച്ചു പാര്‍ക്കുകെ ഉള്ളൂ; വാള്‍നമ്പിയെ കൂടെ സമീപത്തില്‍ നിര്‍ത്തുകയും ചെയ്യും.

ഇനി മേലില്‍ ബ്രാഹ്മണര്‍ തങ്ങളില്‍ അന്യോന്യം ഓരോരൊ കൂറു ചൊല്ലിയും സ്ഥാനം ചൊല്ലിയും വിവാദിച്ചു, കര്‍മ്മവൈകല്യം വരുത്തി, കര്‍മ്മഭൂമി ക്ഷയിച്ചു പോകരുത എന്നു കല്പിച്ചു.൬൪ ലിനെയും പെരിഞ്ചെല്ലൂരില്‍ നിന്നുള്ള മുവ്വായിരം തൊട്ടു ൩൬ഠഠഠത്തിലുള്ളവരെയും പല ദിക്കില്‍ നിന്നും പല പരിഷയില്‍ പോന്നു വന്ന ബ്രാഹ്മണരെയും ഒരു നിലയില്‍കൂട്ടി, അവരോടരുളി ചെയ്തു. “ഇനി സ്വല്പകാലം ചെല്ലുമ്പോള്‍, അന്യോന്യം പിണങ്ങും അതു വരരുത” എന്നു കല്പിച്ചു, ൬൪ ഗ്രാമത്തിന്റെ കുറവും തീര്‍ത്തു നടപ്പാന്‍ നാലു കഴകത്തെ കല്പിച്ചു. അതാകുന്നതു: മുന്‍പിനാല്‍ പെരിഞ്ചെല്ലൂര്‍, പിന്നെ പൈയനൂര്‍ പിന്നെ പറപ്പൂര്‍, പിന്നെ ചെങ്ങനിയൂര്‍, മുപ്പത്താറായിരത്തിലുള്ളവര്‍ വളരെ കാലം രാജ്യം രക്ഷിച്ചതിന്റെ ശേഷം ഓരോരൊ കൂറു ചൊല്ലിയും ദേശം ചൊല്ലിയും തങ്ങളില്‍ വിവാദിച്ചു, നാട്ടില്‍ ശിക്ഷാരക്ഷ കുറഞ്ഞു കാണ്‍ക ഹേതുവായിട്ട്, ബ്രാഹ്മണര്‍ എല്ലാവരും കൂടി നിരൂപിച്ചു കല്പിച്ചു, നാലു കഴകത്ത് ഓരൊരുത്തര്‍ രക്ഷാപുരുഷരായിട്ട മൂവ്വാണ്ടേക്ക് മൂവ്വാണ്ടേക്ക് അവരോധിപ്പാന്‍ ഈ നാലു കഴകവും കൂടിയാല്‍ മതി എന്ന വ്യവസ്ഥ വരുത്തി, നാലു കഴകവും അകലത്താകകൊണ്ടു കാര്യത്തിന്നു കാലവിളംബനമുണ്ടെന്നറിക; നാലു കഴകത്തിന്റെ കുറവു തീര്‍ത്തു നടപ്പാന്‍ പെരിഞ്ചെല്ലൂര്‍ ഗ്രാമത്തില്‍ ര്‍ ദേശത്തെ നാലാള്‍ തന്നെ കല്പിച്ചു. ഈ നാലില്‍ ചെങ്ങനിയൂര്‍ ന്നൂര്‍ ഗ്രാമത്തില്‍ കൂടാ എന്നു ചിലര്‍ പറയുന്നു. ആ പറയുന്ന ജനം വഴിപോലെ അറിഞ്ഞതുമില്ല. ഇതു പറവാന്‍ കാരണം: ചെങ്ങനിയൂര്‍ കഴകത്തിലുള്ളവര്‍ ഒക്കത്തക്ക ഒരു കല്പന ഉണ്ടായാല്‍ ന്നൂര്‍ ലിന്നും കൂട ക്ഷേത്രസംബന്ധം കൊടുത്തു. അവിടെ ചില തമിഴര്‍ വന്നു നിറഞ്ഞു. ആ വന്ന തമിഴരും അവിടെയുള്ള ബ്രാഹ്മണരും തമ്മില്‍ ഒരു ശവം ദഹിപ്പിക്ക കൊണ്ടു തങ്ങളില്‍ ഇടഞ്ഞു, തമിഴര്‍ക്ക് സംസ്കരിക്കായതുമില്ല. അതിന്റെ ശേഷം തമിഴര്‍ ഒക്കത്തക്ക നിരൂപിച്ചു അവിടെ ഉള്ള ജനത്തേയും അറുപതുനാലില്‍ ക്ഷേത്രസംബന്ധം കൊടുത്തിട്ടുള്ളവരെയും കൂട്ടികൊണ്ടുപോയി, ശവം പുഴയില്‍ വലിച്ചിട്ടു കളകയും ചെയ്തു. അതുകൊണ്ടു ചെങ്ങനിയൂര്‍ കഴകത്തിലുള്ളവരെ ന്നൂര്‍ കൂട്ടുക ഇല്ല എന്നു ചിലര്‍ പറയുന്നു; തമിഴരായതു എങ്ങിനെ എന്നും അവര്‍ക്ക് ബ്രഹ്മഹത്യാ ഉണ്ടായ്ക എങ്ങിനെ എന്നും ഈശ്വരന്നു അറിഞ്ഞു കൂടും. വിശേഷിച്ച് ഈ കല്പിച്ച നാലു കഴകത്തിലും ഓരൊരുത്തന്‍ മൂവാണ്ടേക്ക് മൂവാണ്ടേക്ക് രക്ഷാപുരുഷനായിട്ട് രക്ഷിപ്പാനാകുമ്പോള്‍ രക്ഷാപുരുഷനും അവനോട കൂട നടക്കുന്നവര്‍ക്കും അനുഭവത്തിന്നായി കൊണ്ട എല്ലാവരുടെ വസ്തുവിന്മേല്‍ ഷള്‍ഭാഗത്തെ ഉണ്ടാക്കി കൊടുക്കയും ചെയ്തു. അങ്ങിനെ വളര കാലം കഴിഞ്ഞശേഷം അന്നന്നു അവരോധിച്ചു നടക്കുന്നവര്‍ അവരോധനമ്പി എന്നു ചൊല്ലുന്നു. അവരോധനമ്പിയാകുന്നതു: കാഞ്ഞൂര്‍ കിണാങ്ങാടു കരിങ്ങം വള്ളി എന്നിങ്ങിനെ തെക്കു വടക്കു വസ്തുവുള്ള പരിഷ പലരുമുണ്ടു. അതല്ലാതെ തെക്കും വടക്കും തങ്ങളുടെ സ്വന്തങ്ങള്‍ കൊണ്ടുണ്ടാക്കീട്ടുമുണ്ടു.

ഇങ്ങിനെ അവരോധിച്ചു നടക്കും കാലങ്ങളില്‍ “തനിക്ക് തനിക്ക് മൂവ്വാണ്ടേക്കല്ലൊ ഉള്ളൂ അതിന്നിടെക്ക് വസ്തു ഉണ്ടാക്കുക അത്രെ വേണ്ടുവത” എന്നു കല്പിച്ചു നാട്ടിലുള്ള പ്രജകളെ ഉപദ്രവിച്ചു തുടങ്ങി, കോഴ കൊണ്ടു അര്‍ത്ഥം തടിപ്പിക്കയും നിധി സൂക്ഷിക്കയും ചെയ്തു മുഴുത്തു. ഇങ്ങിനെ സ്വല്പകാലം ചെല്ലുമ്പോള്‍ “ഈ അവരോധിച്ച പരിഷെക്കായ്പോകും തെക്കുവടക്കുള്ള വസ്തു ഒക്കയും അതു വരരുത എന്നു കല്പിച്ചു ഐകമത്യപ്പെട്ടു, നാം ഓരോരൊ രാജാവിനെ ഉണ്ടാക്കുമാറു എന്നു കല്പിച്ചു. ഈ അവരോധിച്ച നമ്പികള്‍ക്ക് ജന്മത്തിനു ജന്മം ചൊല്ലി, വിരല്‍ മുക്കേണം എന്നു വരികില്‍ അവര്‍ക്ക് ജന്മത്തിന്നു കഴിവില്ല; മറ്റെയവര്‍ക്ക് മുക്കിയാല്‍ അതു കണ്ടു നടക്കെ ഉള്ളു.

[ബ്രാഹ്മണര്‍ തിരുനാവായി മണപ്പുറത്തു കൂടി ഒരു സഭയായി നിരൂപിച്ചു, ഇനി മേലില്‍ പത്തര ഗ്രാമത്തില്‍ ഓരൊരുത്തര്‍ പന്തീരാണ്ടു പന്തീരാണ്ടു നാടു പരിപാലിക്ക എന്നു നിശ്ചയിച്ചു, തൃക്കാരിയൂര്‍ തൃക്കൊട്ടിന്നും രക്ഷാപുരുഷന്മാരായി വാള്‍ എടുപ്പാന്‍ അവരോധിച്ചു കല്പിച്ചപ്പോള്‍, ഞാന്‍ എന്നും ഞാന്‍ എന്നും തമ്മില്‍ വിവാദിച്ചതിന്റെ ശേഷം എല്ലാവരും കൂടി നിരൂപിച്ചു, ഇനിമേല്‍ ബ്രാഹ്മണര്‍ നാടു പരിപാലിച്ചാല്‍ നാട്ടില്‍ ശിക്ഷാരക്ഷ ഉണ്ടാകയില്ല. ഇനി നാടു പരിപാലിപ്പാന്‍ ഒരു രാജാവു വേണം എന്നു നിശ്ചയിച്ചു, രാജാവിനെ ഉണ്ടാക്കുവാന്‍ ൬൪ ഗ്രാമത്തിന്റെ കുറവു തീര്‍ത്തു; പന്നിയൂര്‍, പറപ്പൂര്‍, പെരിഞ്ചെല്ലൂര്‍, ചെങ്ങനിയൂര്‍ ഈ നാലു കഴകം കൂടിയാല്‍ മതി എന്ന വ്യവസ്ഥ വരുത്തി, ൪ കഴകവും ഒരു സഭയായിരുന്നു നിരൂപിച്ചു പുറപ്പെട്ടു, പരദേശത്തുചെന്നു, കെയാപുരത്തിങ്കല്‍നിന്നു കെയപെരുമാളെ കൂട്ടിക്കൊണ്ടു പോന്നു, കേരളം എന്ന പ്രദേശത്തുവെച്ചു വാഴിച്ചു].

അദ്ധ്യായം ൨
പെരുമാക്കന്മാരുടെ കാലം

൧ ആദ്യ പെരുമാക്കന്മാര്‍

അനന്തരം രാജാവിനെ ഉണ്ടാക്കുവാന്‍ അവര്‍ ഒക്കത്തക്ക പരദേശത്തു ചെന്നു, ഒരു ക്ഷത്രിയനേയും ക്ഷത്രിയ സ്ത്രീയെയും കൂട്ടിക്കൊണ്ടു പോന്നു. ക്ഷത്രിയസ്ത്രീയെ ബ്രാഹ്മണര്‍ വിവാഹം ചെയ്തിരിപ്പു. അതിലുണ്ടാകുന്ന സന്തതി ക്ഷത്രിയരത്രെ ആകുന്നത എന്നൊരുമിച്ചു സമയം ചെയ്തു. ആ പരപ്പു കുറ ഞ്ഞോന്നു പറവാനുണ്ടു: അതു വേണ്ടാ വിശേഷിച്ചു അന്നു കൊണ്ടുവന്ന ക്ഷത്രിയന്നു ചേരമാന്‍-കേരളന്‍ പെരുമാള്‍ എന്ന പേരാകുന്നതു. ഇത് മലനാട്ടിലെ രാജാവ്. ചോഴമണ്ഡലത്തിലെ രാജാവു ചോഴപ്പെരുമാള്‍, പാണ്ടിമണ്ഡലത്തിലെ രാജാവ് പാണ്ടിപ്പെരുമാള്‍ എന്നും കുലശേഖരപ്പെരുമാള്‍ എന്നും ചൊല്ലുന്നു ഇങ്ങിനെ പെരുമാക്കന്മാരാകുന്നതു മലനാടു കൊണ്ടു ൪ ഖണ്ഡം. ഗോകര്‍ണ്ണത്തില്‍ നിന്നു തുളുനാട്ടില്‍ പെരുമ്പുഴയൊളം തുളുരാജ്യം. പെരുമ്പുഴെക്കല്‍നിന്നു പുതുപട്ടണത്തോളം കൂവരാജ്യം. പുതുപട്ടണത്തില്‍ ¹ നിന്നു കന്നെറ്റിയൊളം കേരളരാജ്യം. കന്നെറ്റിയില്‍ നിന്നു കന്യാകുമാരിയോളം മൂഷികരാജ്യം ഇങ്ങിനെ ൪ ഖണ്ഡത്തിന്റെയും പേര്‍. കേരളത്തില്‍ ൧൧ അനാചാരം, പരദേശത്തു ൨൨ അനാചാരം.

മുമ്പിനാല്‍ രാജാവിനെ കൊണ്ടുവന്നു വെക്കുമ്പോള്‍, ബ്രാഹ്മണര്‍ കൈ പിടിച്ചു സമയം ചെയ്തു ഇപ്രകാരം “ഞങ്ങളാല്‍ സാദ്ധ്യമല്ലാത്തതിനെ സാധിപ്പിച്ചു രക്ഷിച്ചു വെപ്പൂ. ഞങ്ങള്‍ അന്യായപ്പെട്ടാലൊ ആപത്തുകള്‍ ഉണ്ടായാലൊ അന്നു ഞങ്ങള്‍ രാജ്യകാര്‍യ്യങ്ങള്‍ തന്നെ വ്യാപരിക്കും പൊള്‍, അത് എന്ത് നിങ്ങള്‍ എന്നെ കല്പിച്ചതിന്റെ ശേഷം നിങ്ങള്‍ തന്നെ വ്യാപരിക്കുന്നു എന്നു രാജാ പറക മാത്രം ഉണ്ടു. ബ്രാഹ്മണരോട് ചോദ്യം വേണ്ട” എന്നിട്ട് ഇന്നും ഓരൊ അപരാധങ്ങള്‍ ഉണ്ടായാല്‍ “നിങ്ങള്‍ തന്നെ വ്യവഹരിക്കുന്നു എന്തു നിങ്ങള്‍ നമ്മോട് അന്യായപ്പെടാഞ്ഞു” എന്നു പറക മാത്രം ഉണ്ടു. അതു നടയത്തെ സമയകാരണം മറ്റുള്ള രാജ്യത്തിങ്കല്‍ രാജാവെ അന്വേഷിച്ചു പോകേണ്ടു; കേരളത്തില്‍ ഇതൊക്കയും ഉദ്ധരിച്ചിട്ട് എല്ലാവരും രാജാവിന്നു അനുഭവിപ്പാന്‍ വസ്തു കൊടുക്ക ചെയ്തതു. അഹിഛത്രത്തിലിരുന്നു ൧൪ ഗോത്രത്തിങ്കലെ ബ്രാഹ്മണര്‍ കൂടി നെല്‍വീഴ്ത്തി (നീര്‍ വീഴ്ത്തി നല്ല വൃത്തികൊടുത്തു; അത് ഇന്നും വിരുത്തിവൃത്തിഎന്നു ചൊല്ലുന്നു. രാജഭോഗം ചില ദിക്കില്‍ കൊടുത്തതു ചില ദിക്കില്‍ ബ്രാഹ്മണര്‍ തങ്ങള്‍ക്കു തന്നെ എന്നു കല്പിച്ചു, ചില ദിക്കില്‍ ക്ഷേത്രം പ്രധാനമായി രാജാവിന്നു അനുഭവം. രാജാവിന്നു അരയിരിക്ക സ്ഥാനവും കൊടുത്തു; അല്ലൂര്‍ കൊടുങ്ങല്ലൂര്‍ പെരുങ്കോവിലകം എന്നു കല്പിച്ചു.

കേയപേരുമാളും ബ്രാഹ്മണരുമായി അന്യോന്യം കൈ പിടിച്ചു പല സമയവും സത്യവും ചെയ്തിട്ടത്രെ മലനാടു വാഴുവാന്‍ കല്പിച്ചതു. പിന്നെ മലനാട്ടില്‍ അപ്പെരുമാള്‍ക്ക് രാജഭോഗം വിരുത്തിയും കല്പിച്ചു കൊടുത്തു. പെരുമാള്‍ക്ക് എഴുന്നെള്ളി ഇരിപ്പാന്‍ തളിപ്പറമ്പിന്നു വടക്ക് തലയൂര്‍ എന്ന പ്രദേശത്ത് ഒരു കോവിലകം തീര്‍ത്തു, പരശുരാമന്‍ ഭൂമി കേരളം വഴിപോലെ പരിപാലിക്കേണം എന്നു കല്പിച്ചു, പന്തീരാണ്ടു വാഴുവാന്‍ കേയപ്പെരുമാളെ കൈപിടിച്ചിരുത്തി, ഭൂമൌ ഭൂപോയം പ്രാപ്യ എന്ന കലി. ² ൪൯൪൧ കലി, ൨൧൬ ക്രിസ്താബ്ദം. ആ പെരുമാള്‍ ൮ സംവത്സരം ൪ മാസവും നാടു പരിപാലിച്ചശേഷം ആ പെരുമാളുടെ സ്വര്‍ഗ്ഗാരോഹണം പന്തീരാണ്ടു കഴിഞ്ഞശേഷം അപ്പെരുമാളും ബ്രാഹ്മണരുമായി അടിയന്തരം കല്പിച്ചു. ഇങ്ങിനെ കേയപ്പെരുമാളുടെ വാഴ്ച കഴിഞ്ഞു, സ്വര്‍ഗ്ഗത്തിന്നു എഴുന്നെള്ളിയ ശേഷം ചൊഴമണ്ഡലത്തിങ്കല്‍ നിന്നു ചൊഴപ്പെരുമാളെ കൂട്ടിക്കൊണ്ടു പോന്നു, കേരളത്തിങ്കല്‍ ൧൨ ആണ്ടു വാണു പരിപാലിപ്പാന്‍ കല്പിച്ചു വാഴ്ച കഴിച്ചു, പെരുമാള്‍ എഴുന്നെള്ളി ഇരിപ്പാന്‍ ചൊഴക്കര എന്നൊരു കോവിലകവും തീര്‍ത്തു) ൧ഠ സംവത്സരവും ൨ മാസവും വാണതിന്റെ ശേഷം ചോഴമണ്ഡലത്തിങ്കലെക്ക് എഴുന്നെള്ളുകയും ചെയ്തു. അതിന്റെ ശേഷം പാണ്ടിപ്പെരുമാളെ കൂട്ടി കൊണ്ടു പോന്നു പാണ്ടിവമ്പന എന്ന പ്രദേശത്ത് കൈ പിടിച്ചിരുത്തി വാഴ്ച കഴിച്ചു. ആ പെരുമാള്‍ ആകട്ടെ അവിടെ ഒരു കോട്ടപ്പടിയും തീര്‍ത്തു. ൯ സംവത്സരം നാടു വാണശേഷം, പാണ്ടിമണ്ഡലം രക്ഷിപ്പാനാളില്ല” എന്നു കല്പിച്ചു പാണ്ഡി മണ്ഡലത്തില്‍ നിന്നു ആള്‍ പോന്നു വന്നതിന്റെ ശേഷം ആ പെരുമാള്‍ പാണ്ടിമണ്ഡലത്തിന്ന് എഴുന്നെള്ളുകയും ചെയ്തു.

മുമ്പില്‍ ഭൂതരായ പാണ്ഡ്യപ്പെരുമാള്‍ എന്ന ഒരാള്‍ കേരളം വാണിരുന്നു, അയ്യാളുടെ ശരീരരക്ഷയ്ക്കും ഭൃത്യപ്രവൃത്തിക്കും രണ്ടു ഭൂതങ്ങള്‍ ഉണ്ടായിരുന്നു; ഈ പെരുമാള്‍ രാജ്യഭാരം ചെയ്തു പോരുന്ന കാലത്ത് ബ്രാഹ്മണര്‍ക്ക് ഇദ്ദേഹത്തോടു വൈരം വര്‍ദ്ധിച്ചു വശമായി, ഇദ്ദേഹത്തെ ഏതുപ്രകാരം എങ്കിലും കുല ചെയ്യേണം എന്നു വിചാരിച്ചു, അവര്‍ ആഭിചാരം ചെയ്തു നോക്കിയതില്‍, ഈ ഭൂതങ്ങളുടെ സഹായം ഉണ്ടായിരിക്കുമ്പോള്‍ ആ പെരുമാളെ കൊന്നുകൊള്‍വാന്‍ പ്രയാസം തന്നെ എന്നു കണ്ടു, ആ ഭൂതങ്ങളെ അകറ്റേണ്ടതിനു ഒരു ചതി പ്രയോഗം ചെയ്യേണം എന്നു നിശ്ചയിച്ചു. ഒരു ഭട്ടത്തിരി ഞാന്‍ ചെന്നു ഭൂതങ്ങളെ അകറ്റി കൊന്നേച്ചു വരാം എന്നു ശപഥം ചെയ്തു പുറപ്പെട്ടു, പെരുമാളുടെ അടുക്കെ ചെന്നു, ചതുരംഗം വെച്ചു, പെരുമാളെ തോല്‍പ്പിച്ചു, ഓരൊരുവാതു വെച്ചു ജയിച്ചു തുടങ്ങി. അങ്ങിനെ ഒരു വരെക്ക് ഈ ഭൂതങ്ങള്‍ രണ്ടും ഇദ്ദേഹത്തിന്റെ ദാസ്യ പ്രവൃത്തി ചെയ്യത്തക്കവണ്ണം അടിമയായി എടുത്തു, ആ ഭൂതങ്ങളോട് “നിങ്ങള്‍ ചെന്നു സമുദ്രത്തില്‍ എത്ര തിര വരുന്നുണ്ടു എന്നു നോക്കി കണക്കു കൊണ്ടു വരുവിന്‍” എന്നു പറഞ്ഞയക്കയും ചെയ്തു. ഭൂതങ്ങള്‍ സമുദ്രകരയില്‍ ചെന്നു തിര എണ്ണി ഒടുക്കം കാണാതെ അവിടെ തന്നെ നിന്നുപോയി, പിന്നോക്കി വന്നതുമില്ല. അന്നു വൈകുന്നേരം പെരുമാളെ കുല ചെയ്യേണം എന്നു ശേഷം ബ്രാഹ്മണരെ അറിയിച്ചാറെ, ബ്രാഹ്മണര്‍ ൧ഠ ഗ്രാമക്കാരും തികഞ്ഞ ആയുധപാണികളായി കോവിലകത്തു ചെന്നതിന്റെ ശേഷം ഈ ഭട്ടത്തിരി വധിക്കയും ചെയ്തു. പിന്നെ “ഹിംസചെയ്ത ദോഷം ഉണ്ടല്ലോ” എന്നു വിചാരിച്ചു നാം പടിമേലിരുന്നു കൊള്ളാം എന്നു പറഞ്ഞു വേറെ ഒരു പടിമേല്‍ കുത്തിയിരുന്നു; അന്നു തുടങ്ങി നമ്പിടി എന്ന പേരാകയും ചെയ്തു. ആയതത്രെ കക്കാട്ടുകാരണപ്പാടു എന്ന നമ്പിടി ആകുന്നത്).

ഭൂതരായര്‍ എന്ന പേര്‍ വരുവാന്‍ സംഗതി കേരളമാഹാത്മ്യം അദ്ധ്യ.൯ഠ പറഞ്ഞിരിക്കുന്നു. പാണ്ഡ്യ. ഭൂപസ്സമാഗത്യസെനാഭിര്‍ഭൂതസങ്കുലെ ഇത്യാദി. ആ പാണ്ഡ്യന്‍ മലയാളത്തെ ഭൂതസൈന്യങ്ങളോട് വന്നാക്രമിച്ച് ഭൂതനാഥന്‍ എന്ന അമ്പലത്തേയും അങ്ങാടിയേയും നിര്‍മ്മിച്ചുണ്ടാക്കുമ്പോള്‍, പരശുരാമന്‍ അവനോടു, യുഷ്മാകഞ്ചതുമല്‍ഭൂമാവേവം ആഗമനം വൃഥാ എന്നും ആദിത്യായ മയാ ദത്താ. ഞാന്‍ ആദിത്യവര്‍മ്മന്‍ എന്ന തെക്കെ രാജാവിന്നു കൊടുത്തിരിക്കുന്നു എന്നും കോപിച്ചു പറഞ്ഞശേഷം യുദ്ധം ഉണ്ടായിട്ടു ഭൂതങ്ങള്‍ തോറ്റു ഭൂതപാണ്ടി എന്ന സ്ഥലം നാടതിരായ്യമാകയും ചെയ്തു.

കലിയുഗത്തിന്റെ ആരംഭം തുടങ്ങി ദുഷ്ടന്മാര്‍ വന്നതിക്രമിക്കയാല്‍, ൬൪ ഗ്രാമത്തിലുള്ളവര്‍ ഓരൊരൊ രാജാവിനെ കല്പിക്കേണം എന്നു ശ്രീ പരശുരാമനോട് ഉണര്‍ത്തിച്ചാറെ, ശ്രീ നാവാക്ഷേത്രത്തിങ്കല്‍ തിരുനാവായി ഭഗവാന്റെ ഉത്സവത്തിന്നായ്ക്കൊണ്ടു ഗംഗാദേവി എഴുന്നെള്ളും ദിവസം സ്നാനം ചെയ്തു, ഭൂമിക്കു ഷള്‍ഭാഗവും കൂടാതെ നിങ്ങള്‍ക്ക് തെളിഞ്ഞ ആളെ രാജാവാ‍ക്കി, പെരാറ്റിലെ വെള്ളം കൊണ്ടഭിഷേകവും ചെയ്തുകൊള്ളുക എന്നരുളിച്ചെയ്തു. ശേഷം ശത്രുസംഹാരത്തിനും ക്ഷേത്രരക്ഷയ്ക്കും പരശുരാമന്‍ ഭദ്രകാളിയുടെ വാള്‍ വാങ്ങി, ബ്രാഹ്മണരുടെ പക്കല്‍ കൊടുപ്പൂതും ചെയ്തു. അവര്‍ എല്ലാവരും കൂടി ചോഴ മണ്ഡലമാകുന്ന രാജ്യത്തിങ്കല്‍ ചെന്നു കേരളന്‍ എന്ന പേരായിരിക്കുന്ന തുളുനാട്ടില്‍ പറയുന്ന വൃത്താന്തം ഭൂതാളപാണ്ടി എന്നൊരു ധനവാന്‍ ഭൂതസഹായം കൊണ്ടു തുളുനാട്ടില്‍ കപ്പല്‍ വഴിയായി പോയി വന്നു, പെറക്കൂരില്‍ രാജാവായ ശേഷം. ജൈനരില്‍ ൧൨ കന്യകമാരെ പരിഗ്രഹിച്ചു. അവരുടെ മക്കള്‍ക്ക് തുളുരാജ്യം വിഭാഗിച്ചുകൊടുത്തു; മരുമക്കത്തായം എന്ന അനാചാരത്തെ കല്പിക്കയും ചെയ്തു.

രാജാവിനെ കൂട്ടിക്കൊണ്ടു വന്നു കര്‍ക്കടകവ്യാഴം മാഘമാകുന്ന കുംഭമാസത്തില്‍ പൂയത്തുനാള്‍ പേരാറ്റില്‍ സ്നാനം ചെയ്തു. അഗസ്ത്യമഹര്‍ഷിയുടെ ഹോമ കുണ്ഡത്തില്‍നിന്നു തീര്‍ത്ഥം ഒഴുകി, സമുദ്രത്തില്‍ കൂടിയിരുപ്പൊരു പുണ്യ നദിയാകുന്ന പേരാറ്റിങ്കര നാവാക്ഷേത്രത്തില്‍ ഇരുന്നു. പാകയൂര്‍ ആസ്ഥാന മണ്ഡപത്തിന്മേല്‍ ഇരുത്തി, ശ്രീ പരശുരാമന്‍ ദാനം ചെയ്ത ഭൂമിക്ക് രാജാവാക്കി അഭിഷേകവും ചെയ്തു. അങ്കവും, ചുങ്കവും, വഴിപിഴയും, അമ്പവാരിയും, ഐമ്മുലമുമ്മുല, ചെങ്കൊമ്പുകടകന്‍, പുള്ളിനരിവാല്‍, കിണറ്റില്‍പന്നി, ആറ്റുതിരുത്തുക, കടല്‍വാങ്ങിയ നിലം, തലപ്പുംകടല്‍ ചുങ്കവും ഇക്കേരളത്തില്‍ ഉണ്ടാകുന്നതില്‍ ശിലവും മുളവും ഈ വകകള്‍ എപ്പേര്‍പ്പെട്ടതും പരശുരാമന്‍ ക്ഷേത്രത്തിങ്കല്‍ സാക്ഷിപ്പെട്ടരുളിയ ഭദ്രകാളി തങ്ങളുടെ പക്കല്‍ തന്ന വാളും കൊടുത്തു. തങ്ങളുടെ ദാസന്മാരെ കൊണ്ടു ചെകവും ചെകിപ്പിച്ചു. തൃക്കടമതിലകത്ത രാജധാനി ഉണ്ടാക്കി. അവിടെ ഇരുന്നു കേരളവും വഴിപോലെ ൧൨ ആണ്ടു രക്ഷിച്ചു, തന്റെ രാജ്യത്തിലേക്കു പോകയും ചെയ്തു. ആ രാജാവിന്റെ ഗുണാധിക്യം കൊണ്ടു കേരളം എന്നു പേരുണ്ടായി. പിന്നെ ബ്രാഹ്മണര്‍ പാണ്ടിരാജ്യത്തിങ്കല്‍ ചെന്നു പാണ്ടിയന്‍ എന്ന ചെങ്ങര്‍ ആകുന്ന രാജാവിനെ കൂട്ടികൊണ്ടുവന്നു, മുമ്പിലത്തെ പോലെ അഭിഷേകവും ചെയ്തു. ആ രാജാവ് ൧൨ ആണ്ടു രക്ഷിച്ചു കഴിഞ്ഞതിന്റെ ശേഷം, കണക്കു പറയിച്ചു വാളും വെപ്പിച്ചു, രാജാവിനെ പാണ്ടിരാജ്യത്തിങ്കല്‍ കൊണ്ടാക്കി. ചോഴമണ്ഡലത്തില്‍ ചെന്നു ചൊഴിയന്‍ എന്ന പേരാകും രാജാവിനെ കൂട്ടിക്കൊണ്ടു വന്നു, ആ രാജാവ് ൧൨ ആണ്ടു കാലം കേരളം രക്ഷിച്ചു. പിന്നെ പാണ്ഡ്യരാജ്യത്തിങ്കല്‍ കുലശേഖരനെന്നു പേരുണ്ടായ പെരുമാള്‍.

ഇങ്ങിനെ മലനാടു രക്ഷിപ്പാന്‍ കല്പിച്ച അനന്തരം രാജാവു സ്വല്പകാലം ചെല്ലുമ്പോള്‍ ആക്രമിച്ചു പോകും അതു വരാതെ ഇരിപ്പാന്‍ കേരളത്തില്‍ ൧൬ഠ കാതം നോക്കി കണ്ടു. ൧൬ഠ കാതംകൊണ്ടു ൧൭ നാടാക്കി, അതുകൊണ്ടു രാജകാര്യങ്ങള്‍ കൂടി നിരൂപിച്ചെ ഉള്ളൂ. താന്‍ തന്നെ വ്യാപരിക്കരുത് എന്നു കല്‍പ്പിച്ചു. നിത്യ കാര്യങ്ങള്‍ രാജാവോട് കൂടി പ്രവൃത്തിച്ചു, കോവിലകത്തിന്‍ സമീപത്തു തന്നെ, ൪ കഴകത്തിന്നു കല്‍പ്പിച്ച പരിഷെക്കു ഇരിപ്പാന്‍ ൪ തളിയും തീര്‍ത്തു. മേത്തളി, കീഴ്ത്തളി, നെടിയത്തളി, ചിങ്ങപുരത്തളി ഇത്തളിയില്‍ ഇരുന്നു രക്ഷിക്കുന്നത് തളിയാതിരിമാര്‍ എന്നു പേരുള്ളവര്‍; കീഴ്ത്തളി, ഐരാണിക്കുടത്തിന്നു, ചിങ്ങപുരം, ഇടിങ്ങാടിക്കുടത്തിന്നു നെടിയത്തളി, പറവൂര്‍, മേല്‍ത്തളി, മൂഷികക്കുളം ഇങ്ങിനെ ൪ തളി ആകുന്നു. പന്നിയൂര്‍, പെരിഞ്ചെല്ലൂര്‍, ചെങ്ങനിയൂര്‍, ഇവ ഒക്ക തങ്ങളില്‍ അകലത്താകയാല്‍, പറവൂരുടെ സമീപത്തുള്ള ഐരാണിക്കുടത്തും മൂഷികക്കുളത്തും ഇരിങ്ങാണിക്കുടത്തും പറവൂരൊട് കൂടി ൪ കഴകം എന്നു പേരുണ്ടായി. ഇത് നാലും പെരുമാക്കന്മാര്‍ രക്ഷിക്കും കാലത്തു കല്പിച്ചതു മറ്റെ കഴകം പരശു രാമന്റെ കാലത്തുണ്ടായ്തു. തളിയാതിരിമാര്‍ കാലത്ത് തീട്ട് എഴുതേണ്ടുംപൊള്‍ തളിയാതിരിത്തീട്ട് എന്നു എപ്പോഴും എഴുതേണ്ടു. തളിയാതിരി അവരോധവും പുക്കു തോന്നിപ്പോയതു: കരിങ്ങമ്പുള്ളിസ്വരൂപവും കാര്‍യ്യമുക്കില്‍ സ്വരൂപവും കാരിമുക്ക ഇളമ്പര കോട്ടസ്വരൂപവും. ഇച്ചൊല്ലിയ സ്വരൂപങ്ങളില്‍ ഇളമയായിരിക്കുന്നവര്‍ തളിയാതിരിമാരായ കാരണം: രാജാവിന്നു മലനാട്ടില്‍ ഷ‌ള്‍ഭാഗം കൊടുത്തിട്ടില്ല, വൃത്തിയെ കൊടുത്തിട്ടുള്ളു: എല്ലാവരുടെ വസ്തുവിന്മേലും ഷ‌ള്‍ഭാഗം രക്ഷാപുരുഷന്മാര്‍ അനുഭവിച്ചു. രണ്ടാമത് തളിയാതിരിമാര്‍ അനുഭവിച്ചു. പിന്നെ ചാത്തിരര്‍ക്കായി കല്പിച്ചു വെക്കയാല്‍ ഇന്നും ചാത്തിരര്‍ക്ക് ³ ആയതുണ്ടു.

ഇങ്ങിനെ രാജാവും തളിയാതിരിമാരുമായി രക്ഷിച്ചു സ്വല്പകാലം കഴിഞ്ഞ ശേഷം, പയസ്വനി പെരുമ്പുഴെക്ക് വടക്ക് ൩൨ ഗ്രാമവും, അതിന്റെ തെക്ക് ൩൨ ഗ്രാമവും തങ്ങളില്‍ കൊള്ളക്കൊടുക്കയും മുറിച്ചു. തെക്ക് ൩൨ ആകുന്നത്: കരുമാന്‍ പുഴയ്ക്കു വടക്ക ഗ്രാമം ൧ഠ. അതിന്നു വിവരം. ൧. പയ്യന്നൂര്‍, ൨. പെരിഞ്ചെല്ലൂര്‍, ൩. കരിക്കാട്ടു, ൪. ഈശാനിമംഗലം, ൫. ആലത്തൂര്‍, ൬.കരിന്തൊളം, ൭. ⁴ തൃശ്ശിവപേരൂര്‍, തൃച്ചമ്പേരൂര്‍, ൮. പെരുമാനം, ൯. പന്നിയൂര്‍, ൧ഠ. ചൊവ്വരം, കരുമാന്‍ പുഴക്ക് തെക്ക് പുണ്യാറ്റിന്നു വടക്ക് ഗ്രാമം ൧൨ അതാകുന്നത്: ൧. പറവൂര്‍, ൨. ഐരാണിക്കുളം, ൩. മൂഷികക്കുളം, ൪. ഇരിങ്ങാണിക്കുടം, ൫. അടവൂര്‍, ൬. ചെങ്ങനാടു, ൭. ഉളിയന്നൂര്‍, ൮. കഴുതനാടും, ൯. കുഴയൂര്‍ ൧ഠ. ഇളിഭ്യം, ൧൧. ചാമുണ്ട, ൧൨. ആവട്ടിപ്പുത്തൂര്‍ ഇങ്ങിനെ ഗ്രാമം ൧൨ പുണ്യാറ്റിന്നു തെക്ക് കന്യാകുമാരിക്ക് വടക്ക് ഗ്രാമം ൧ഠ: ൧. കിടങ്ങൂര്‍, ൨. കാടുകറുക, ൩. കാരനെല്ലൂര്‍, ൪. കവിയൂര്‍, ൫. ഏറ്റുമാനൂര്‍, ൬. നിര്‍മ്മണ്ണു, ൭. ആണ്മണി, ൮. ആണ്മലം, അമ്മളം, മംഗലം, ൯. ചെങ്ങനിയൂര്‍, ൧ഠ. തിരുവില്വായി ഇങ്ങിനെ ഗ്രാമം ൧ഠ. ആകെ ൩൨. ശേഷിച്ച ൩൨ ഗ്രാമം പഞ്ചദ്രാവിഡന്മാരില്‍ പോയിക്കളഞ്ഞ് വന്ന പഴന്തുളുവര്‍ എന്നും തുളു നമ്പികള്‍ എന്നും പേരുള്ളവര്‍ അവരും അതില്‍ കൂടി ചേര്‍ന്നവരും പണി ചെയ്തു “ഞാന്‍ ഞാന്‍ മുപ്പത്തു രണ്ടില്‍ കൂടും” എന്നിട്ടു പരദേശത്താചാരങ്ങളെ നടത്തി, അവരുമായി കൊള്ളക്കൊടുക്കയും തുടങ്ങി, പരദേശത്തെ രാജാക്കന്മാരെ അടക്കി, അവരുടെ കോയ്മ നടന്നു പോയി, ഒരൊ ഗ്രാമമാക്കി കല്പിച്ചിട്ടുമുണ്ടു, പല പല ഗ്രാമങ്ങളില്‍ വന്ന ഓരൊ പേരുമിട്ടു. ഇങ്ങിനെ ഗ്രാമം എന്നു വേണ്ട; ബഹു വിധമായുണ്ടു സത്യം ഇങ്ങിനെ ആകുന്നതു.

൨ ബൌദ്ധനായ പെരുമാള്‍.

അനന്തരം കലിയുഗം സ്വല്പം മുഴുത്തകാലം ബ്രാഹ്മണര്‍ പരദേശത്തു ചെന്നു, ബാണപുരത്തില്‍നിന്നു ബാണപ്പെരുമാളെകൂട്ടികൊണ്ടു പോന്നു. അല്ലൂര്‍ പെരുങ്കൊയിലകത്തു കൈ പിടിച്ചിരുത്തി. ആ പെരുമാള്‍ വാഴുന്ന (കാലത്തു) ബൌദ്ധന്മാര്‍ വന്നു പെരുമാളെ കണ്ടു. ബൌദ്ധശാസ്ത്രത്തിന്റെ പ്രാമാണം ആക കേള്‍പ്പിച്ചതിന്റെ ശേഷം “ഇതത്രെ നേരാകുന്നത്” എന്ന് പെരുമാള്‍ക്ക് ബോധിച്ചു, അന്നേത്തെ പെരുമാള്‍ ബൌദ്ധമാര്‍ഗ്ഗം ചേരുകയും ചെയ്തു. ആ പെരുമാള്‍ ബ്രാഹ്മണരെ വരുത്തി ബ്രാഹ്മണരോട് ചോദ്യം തുടങ്ങി, ഈ മലനാട്ടിലേക്ക് എല്ലാവരും ഈ മാര്‍ഗ്ഗം അനുഷ്ഠിക്കേണം എന്നു കല്പിച്ച ശേഷം, എല്ലാവരും ബുദ്ധികെട്ട് ⁵ തൃക്കാരിയൂര്‍ക്ക് വാങ്ങുകയും ചെയ്തു. ഒരുമിച്ചു തൃക്കാരിയൂര്‍ ഇരുന്ന ഗ്രാമങ്ങളില്‍ വലിയ പരിഷകള്‍ എല്ലാവരെയും ഭരിപ്പിക്കും കാലം പലരെയും സേവിച്ചിട്ട് നിത്യവൃത്തി കഴിക്കുമ്പോള്‍ ശുദ്ധാശുദ്ധി വര്‍ജ്ജിച്ചുകൊള്‍വാനും വശമല്ലാഞ്ഞു, മനഃപീഡ പാരം ഉണ്ടായതിന്റെ ശേഷം ഈശ്വരാനുഗ്രഹം കൊണ്ട് ഒരു മഹര്‍ഷി അവിടേക്കെഴുന്നെള്ളി, ജംഗമന്‍ എന്ന പേരാകുന്നതു. ആ മഹര്‍ഷിയോട് അവിടെയുള്ള ബ്രാഹ്മണര്‍ എല്ലാവരും കൂടി ഒക്കത്തക്ക ചെന്നു, സങ്കടം ഉണര്‍ത്തിച്ചതിന്റെ ശേഷം, മഹര്‍ഷി അരുളിച്ചെയ്തു “ഈ വെച്ചൂട്ടുന്നെടത്തുണ്ടാകുന്ന അശുദ്ധിദോഷം പോവാന്‍ ഞാന്‍ ഒരു പ്രായശ്ചിത്തം നിങ്ങള്‍ക്ക് ഗ്രഹിപ്പിച്ച് തരാം; അതാകുന്നതു: അസ്തമിച്ചാല്‍ ഒരു വിളക്കു വെച്ചു ബ്രാഹ്മണര്‍ ദീപപ്രദക്ഷിണം ചെയ്തു കൊള്‍വു” ദീപപ്രദക്ഷണം ചെയ്‌വാന്‍ മഹര്‍ഷി ഒരു ഗാനവും ഉപദേശിച്ചു കൊടുത്തു: ബ്രഹ്മസ്തുതിയാകുന്നതിഗ്ഗാനം “ഇതിന്നു നിങ്ങള്‍ക്ക് ഒരു ദേവന്‍ പ്രധാനമായി ഗാനം ചെയ്തു കൊള്‍വാന്‍ തൃകാരിയൂരപ്പന്‍ തന്നെ പരദേവത” എന്നുമരുളിച്ചെയ്തു. നിത്യം ഇതു ഗാനം ചെയ്തുകൊണ്ടാല്‍ നിങ്ങളുടെ സങ്കടങ്ങള്‍ ഒക്കവെ പോവാന്‍ കഴിവു വരും എന്നിങ്ങിനെ അരുളിച്ചെയ്തു മഹര്‍ഷി എഴുന്നെള്ളുകയും ചെയ്തു. അനന്തരം ബ്രാഹ്മണര്‍ അസ്തമിച്ചാല്‍ ഒരു വിളക്കും വെച്ചു, ദീപപ്രദക്ഷിണം ചെയ്തു തുടങ്ങുമ്പോള്‍ , പരദേശത്തുനിന്ന് ആറു ശാസ്ത്രികള്‍ വന്നു, ഒന്നു ഭാട്ടാചാര്യന്‍, ഒന്നു ഭാട്ടബാണന്‍, ഒന്നു ഭാട്ടവിജയന്‍, ഒന്നു ഭാട്ടമയൂരന്‍, ഒന്നു ഭാട്ടഗോപാലന്‍, ഒന്നു ഭാട്ടനാരായണന്‍. ഇങ്ങിനെ ൬ ശാസ്ത്രികള്‍ വന്നപ്പോള്‍, അവിടെ ഉള്ള ബ്രാഹ്മണരോട് പറഞ്ഞു, “നിങ്ങള്‍ക്ക് ബൌദ്ധന്മാരെ കൊണ്ടുള്ള സങ്കടങ്ങള്‍ ഞങ്ങള്‍ പോക്കുന്നുണ്ട്, നിങ്ങള്‍ ഏതും ക്ലേശിക്കേണ്ട” എന്ന് പറഞ്ഞപ്പോള്‍, ബ്രാഹ്മണര്‍ പ്രസാദിച്ചു, ശാസ്ത്രികളുമായി ഒക്കത്തക്ക ചെന്നു, മാര്‍ഗ്ഗം പുക്ക പെരുമാളെ കണ്ടു ശാസ്ത്രികള്‍ പറഞ്ഞു, “അല്ലയോ പെരുമാള്‍ എന്തീയബദ്ധം കാട്ടിയതു”എന്നു പറഞ്ഞു, പല വഴിയും പെരുമാളോട കല്പിച്ചതിന്റെ ശേഷം “ഇതത്രെ നേരാകുന്നത്” എന്നു പറഞ്ഞാറെ, ശാസ്ത്രികള്‍ കലിച്ചു “എന്നാല്‍, ബൌദ്ധന്മാര്‍ ഞാങ്ങളും കൂടി ഈ ശാസ്ത്രം കൊണ്ട് വിവാദിച്ചാല്‍, ഞാങ്ങള്‍ തോറ്റുവെന്നു വരികില്‍ ഞാങ്ങളെ നാവു മുറിച്ചു നാട്ടില്‍ നിന്നു കളവൂ. എന്നിയെ ബൌദ്ധന്മാര്‍ തോറ്റുവെന്നു വരികില്‍, അവരുടെ നാവു മുറിച്ചു അവരെ നാട്ടുന്നു ആട്ടിക്കളവൂ” എന്നു കേട്ടാറെ “അങ്ങിനെ തന്നെ” എന്നു പെരുമാള്‍ സമ്മതിച്ചു. ശാസ്ത്രികളും ബൌദ്ധന്മാരുമായി വാദം ചെയ്തു, ബൌദ്ധന്മാരുടെ ഉക്തി വീണു, അവര്‍ തോല്ക്കുകയും ചെയ്തു. പെരുമാള്‍ അവരുടെ നാവു മുറിച്ചു ശേഷമുള്ളവരെ നാട്ടില്‍നിന്നു കളവൂതും ചെയ്തു“ഇനി മേലില്‍ ബൌദ്ധന്മാര്‍ വന്നു വിവാദിക്കുമ്പോള്‍, വാദിച്ചുകൊണ്ടാലും എന്നെ രാജാവു പറയാവു, പിന്നെ വേദാന്തിയോട് അവരെ ശിക്ഷിച്ചു കളയാവു എന്നെ”പിന്നെ വാണ പെരുമാളെക്കൊണ്ടു സമയം ചെയ്യിപ്പിച്ചു, മാര്‍ഗ്ഗം പുക്ക പെരുമാള്‍ക്ക് വസ്തുവും തിരിച്ചു കൊടുത്തു, വേറേ ആക്കുകയും ചെയ്തു. “ബൌദ്ധശാസ്ത്രം ഞാന്‍ അനുസരിക്കകൊണ്ടു എനിക്ക് മറ്റൊന്നിങ്കലും നിവൃത്തി ഇല്ല എന്നു കല്പിച്ചു, അപ്പെരുമാള്‍ ആസ്ഥാനത്തെ മറ്റൊരുത്തരെ വാഴിച്ചു, ഇങ്ങനെ നാലു സംവത്സരം നാടു പരിപാലിച്ചു, മക്കത്തിന്നു തന്നെ പോകയും ചെയ്തു. ബൌദ്ധന്മാര്‍ ചേരമാന്‍ പെരുമാള മക്കത്തിന്നത്രെ പോയി, സ്വര്‍ഗ്ഗത്തിന്നല്ല എന്നു പറയുന്നു. അതു ചേരമാന്‍ പെരുമാളല്ല; പള്ളിബാണപെരുമാളത്രെ; കേരളരാജാവു ചേരമാന്‍ പെരുമാള്‍ സ്വര്‍ഗ്ഗത്തിന്നത്രെ പോയതു. ശേഷം നാലു പെരുമാക്കള്‍ വാഴ്ച കഴിഞ്ഞ് അഞ്ചാമത് വാണ പെരുമാള്‍ ചേരമാന്‍ പെരുമാള്‍.

൩ കുലശേഖരനോളം വാണ പെരുമാക്കന്മാര്‍.

ബ്രാഹ്മണര്‍ പരദേശത്തു ചെന്നു ഉത്തരഭൂമിയിങ്കല്‍നിന്നു തുളഭന്‍ പെരുമാളെ കൂട്ടിക്കൊണ്ടു പോന്നു, ആ പെരുമാള്‍ ഗോകര്‍ണ്ണത്തില്‍നിന്നു തുടങ്ങി പെരുമ്പുഴയോളമുള്ള നാടു കണ്ടപ്പോള്‍, ഈ രാജ്യം തന്നെ നല്ലു എന്നു വിചാരിച്ചു, കൊടീശ്വരം എന്ന പ്രദേശത്തു എഴുന്നെള്ളി, ആ ഗ്രാമത്തിലുള്ള ബ്രാഹ്മണരോടിരിക്കയും ചെയ്തു. അവിടെ വാഴുക കൊണ്ടു തുളുനാടു എന്നു പറവാന്‍ കാരണം, ൬ സംവത്സരം പരിപാലിച്ചതിന്റെ ശേഷം, ആ പെരുമാളുടെ സ്വര്‍ഗ്ഗാരോഹണം. പിന്നെ ഇന്ദ്രപെരുമാളെ കൂട്ടിക്കൊണ്ടു പോന്നു വാഴ്ച കഴിച്ചു, അല്ലൂര്‍ പെരിങ്കോവിലകം എന്നു കല്പിച്ചു, അവിടെ സമീപത്തു ൪ കഴകത്തിന്നും നാലു തളിയും തീര്‍ത്തു, ആ പരപ്പുമുമ്പെ ൧ എഴുതിയതു: തളിയാതിരിമാര്‍ പെരുമാളുമായി കൂടി പല തളിയിലും അടിയന്തരമായിരുന്നു, പന്തീരാണ്ടു നാടു പരിപാലിച്ചതിന്റെ ശേഷം ഇന്ദ്രന്‍ ആസ്ഥാനത്തു മറ്റൊരുത്തരെ വാഴിപ്പാന്‍ കല്‍പ്പിച്ചു, പരദേശത്ത് എഴുന്നെള്ളുകയും ചെയ്തു. പിന്നെ ആര്‍യ്യപുരത്തിങ്കല്‍ നിന്നു ആര്‍യ്യപ്പെരുമാളെ കൂട്ടിക്കൊണ്ടു വന്നു വാഴ്ച കഴിച്ചു, ആര്‍യ്യപ്പെരുമാള്‍ കേരളരാജ്യം ൧൬ഠ കാതം നാടു നടന്നു നോക്കി കണ്ടെടുത്തു, ഗോകര്‍ണ്ണം തുടങ്ങി തുളുനാട്ടില്‍ പെരുമ്പുഴയോളം തുളുരാജ്യം എന്നു കല്പിച്ചു. പുതുപട്ടണം തുടങ്ങി കന്നെറ്റിയോളം മൂഷികരാജ്യം എന്നു കല്പിച്ചു. കന്നെറ്റി തുടങ്ങി കന്യാകുമാരിയോളം കൂവളരാജ്യം എന്നു കല്പിച്ചു, ഇങ്ങനെ ആ നാടു കൊണ്ടു ൪ ഖണ്ഡം ആക്കി, അതു കൊണ്ടു ൧൭ നാടാക്കി, ൧൭ നാടുകൊണ്ടു ൧൮ കണ്ടം ആക്കി, ഓരൊരോ ദേശത്തിന്ന് ഒരോ പേരുമിട്ട്, ഓരോരൊ ദേശത്ത് ദാനവും ധര്‍മ്മവും കല്പിച്ചു. ബ്രാഹ്മണരെ ആനന്ദിപ്പിച്ചു, നാലു കഴകത്തു ൪ തളി തീര്‍ത്തു. ൪ തളിയാതിരിമാരുമായി അടിയന്തരം ഇരുന്നു; നാടു പരിപാലിച്ചശേഷം, ൫ ആണ്ടു ചെല്ലുമ്പോള്‍, സ്വര്‍ഗ്ഗത്തിങ്കല്‍ നിന്നു ദേവകള്‍ വിമാനം താഴ്ത്തി, പെരുമാള്‍ സ്വര്‍ഗ്ഗത്തിങ്കല്‍ എഴുന്നെള്ളുകയും ചെയ്തു. ബ്രാഹ്മണര്‍ക്കു മനഃപീഡ വളരെ ഉണ്ടായതിന്റെ ശേഷം, ബ്രാഹ്മണര്‍ പരദേശത്തു ചെന്നു കുന്ദന്‍ പെരുമാളെ കൂട്ടി കൊണ്ടുപോന്നു വാഴ്ചകഴിച്ചു. അപ്പെരുമാള്‍ കന്നെറ്റി സമീപത്തിങ്കല്‍ വന്ദിവാകക്കൊവിലകം തീര്‍ത്തു. ൪ ആണ്ടു വാണ ശേഷം പരദേശത്തു തന്നെ എഴുന്നെള്ളുകയും ചെയ്തു. പിന്നെ കൊട്ടി പെരുമാളെ കൂട്ടി കൊണ്ടു പോന്നു വാഴ്ച കഴിച്ചു, ആ പ്രദേശം കൊട്ടിക്കൊല്ലം എന്ന പേരുണ്ടായി, ഒരു സംവത്സരം നാടു പരിപാലിച്ചു സ്വര്‍ഗ്ഗാരോഹണമായതിന്റെ ശേഷം.

മാട പെരുമാളെ കൂട്ടി കൊണ്ടു പോന്നതിന്റെ ശേഷം ൧൧ സംവത്സരം വാഴുമ്പോള്‍, അവിടെ ഒരു കോട്ടപ്പടി തീര്‍ക്കേണം എന്നു കല്പിച്ചു, തന്റെ അനുജന്‍ എഴിപ്പെരുമാളെ വരുത്തി പരദേശത്ത് എഴുന്നെള്ളിയ ശേഷം, എഴിപ്പെരുമാള്‍ അവിടെ ഒരു കോട്ടപ്പടി തീര്‍ത്തു മാടയെഴികോട്ട എന്നും പേരിട്ടു. ൧൨ ആണ്ടു വാണ ശേഷം ആ പെരുമാളുടെ സ്വര്‍ഗ്ഗാരോഹണം പരദേശത്തു തന്നെ എഴുന്നെള്ളുകയും ചെയ്തു.

കൊമ്പന്‍ പെരുമാളെ കൂട്ടി കൊണ്ടു പോന്നു വാഴ്ച കഴിച്ചു, ആ പെരുമാള്‍ നെയൂര എന്ന പുഴയുടെ കരക്കല്‍ ൩ സംവത്സരവും ൬ മാസവും കൂടാരം കെട്ടി വാണു പിന്നെ വിജയന്‍ പെരുമാള്‍ വിജയന്‍ കൊല്ലത്തു കോട്ടയെ തീര്‍ത്തു, പാണ്ഡവന്മാരില്‍ അര്‍ജ്ജുനന്‍ വളരെ കാലം ആ പ്രദേശത്തു ഇരുന്നിരിക്ക കൊണ്ടു അതു സത്യഭൂമി എന്നു കല്പിച്ചു. ൧൨ സംവത്സരം വാണ ശേഷം മറ്റൊരുത്തരെ വാഴിപ്പാന്‍ കല്പിച്ചു, വിജയന്‍ പരദേശത്തെഴുന്നെള്ളുകയും ചെയ്തു.

ബ്രാഹ്മണര്‍ പരദേശത്ത് ചെന്നു വളഭന്‍ പെരുമാളെ കേരളാധിപതിയാക്കി വാഴ്ച കഴിച്ചു. ആ പെരുമാള്‍ നെയൂര എന്ന പുഴയുടെ കരമേല്‍ ശിവശൃംഗന്‍ എന്ന പേരുടയ മഹര്‍ഷി പ്രതിഷ്ഠിച്ച ശിവപ്രതിഷ്ഠയും കണ്ടു, മറ്റും പല ഈശ്വരത്വവും കണ്ടു, ക്ഷേത്രവും പണി തീര്‍ത്തു, മറ്റും ചില പരദേവതമാരെയും സങ്കല്പിച്ചു, അവിടെ ഒരു കോട്ടപ്പടിയും തീര്‍ത്തു സിംഹമുഖം എന്ന പേരുമിട്ട്, ക്ഷേത്രത്തിന്നു ശിവേശ്വരം എന്ന പേരുമിട്ട്. വളഭന്‍ പെരുമാള്‍ കല്പിച്ചു തീര്‍ത്ത കോട്ട വളഭട്ടത്തുകോട്ട എന്ന പേരുണ്ടായി. ഇനിമേല്‍ കേരളത്തിങ്കല്‍ വാഴുന്നവര്‍ക്ക് കുലരാജധാനി ഇതെന്നു കല്പിച്ചു. അവിടെ പല അടുക്കും ആചാരവും കല്പിക്കേണം എന്ന് നിശ്ചയിച്ചു. ൧൧ സംവത്സരം വാണ ശേഷം ആ പെരുമാളുടെ സ്വര്‍ഗ്ഗാരോഹണം.

അതിന്റെ ശേഷം കൊണ്ടു വന്ന ഹരിശ്ചന്ദ്രന്‍ പെരുമാള്‍ പുരളിമലയുടെ മുകളില്‍ ഹരിശ്ചന്ദ്ര കോട്ടയെ തീര്‍ത്തപ്പോള്‍ വനദേവതമാരുടെ സഞ്ചാരം ആ കോട്ടയ്കകത്തു വളര കാണ്‍കകൊണ്ടു ശേഷം മനുഷ്യര്‍ക്ക് ആ കോട്ടയില്‍ ചെന്നു പെരുമാളെ കണ്ടു ഗുണദോഷം വിചാരിച്ചു പോരുവാനും വശമല്ലാതെ, ആയതിന്റെ ശേഷം ഇതില്‍ മനുഷ്യ സഞ്ചാരമില്ല എന്നു കണ്ടു, ഒക്കയും ഈശ്വരമയം എന്നു തിരുമനസ്സില്‍ നിശ്ചയിച്ചു കുറയ കാലം വാണതിന്റെ ശേഷം പെരുമാളെ ആരും കണ്ടതുമില്ല. കാണാഞ്ഞതിന്റെ ശേഷം ബ്രാഹ്മണര്‍ മല്ലന്‍ പെരുമാളെ കൂട്ടികൊണ്ടു പോന്നപ്പോള്‍, ആ പെരുമാള്‍ മൂഷികരാജ്യത്തിങ്കല്‍ മല്ലൂരുമല്ലന്‍ കോട്ട എന്ന കോട്ടപ്പടി തീര്‍ത്തു, ൧൨ ആണ്ടു വാണു പരദേശത്തെഴുന്നെള്ളുകയും ചെയ്തു.

അനന്തരം വാണ പെരുമാള്‍ പാണ്ഡ്യരാജ്യത്തിങ്കല്‍ കുലശേഖരപ്പെരുമാള്‍. അവനെ കൂട്ടി കൊണ്ടു പോരുമ്പോള്‍ മഹാ ഭാരതഭട്ടത്തിരിയും വാസുദേവഭട്ടത്തിരിയും പെരുമാളെ കണ്ടു ബഹുമാനിച്ചു പെരുമാള്‍ക്ക് അനുഗ്രഹവും കൊടുത്തു; ആ പെരുമാള്‍ മുഷികരാജ്യത്തിങ്കല്‍ ചിത്രകൂടം തീര്‍ത്തു, അവിടെ എഴുന്നെള്ളി ഇരിക്കയും ചെയ്തു. ആ പെരുമാള്‍ വ്യാപരിച്ച അവസ്ഥകള്‍: നല്ല ക്ഷത്രിയര്‍ വേണം എന്നു വെച്ചു, പല ദിക്കില്‍നിന്നും ക്ഷത്രിയരെയും സാമന്തരെയും വരുത്തി, അവര്‍ക്ക് ഐങ്കാതം ഐങ്കാതം ഖണ്ഡം നാടു ഖണ്ഡിച്ചു കൊടുത്തു, അതില്‍ ൫ വഴി ക്ഷത്രിയരും ൮ വഴി സാമന്തന്മാരും ആകുന്നതു അതിന്നു കാരണം: ഇനി ഒരിക്കല്‍ ബൌദ്ധന്മാരുടെ പരിഷ വന്നു രാജാവിനെ ഭ്രമിപ്പിച്ചു സമയം പുലമ്പിച്ചു എന്നു വരികില്‍ ബ്രാഹ്മണര്‍ പരദേശത്തു പൊകേണ്ടി വരും. അത് വരരുത് എന്നു കല്പിച്ചു എല്ലാവര്‍ക്കും ഐങ്കാതം വെച്ചു തിരിച്ചു കൊടുത്തു; ഒരുത്തന്നു നേരുകേടുണ്ടെങ്കില്‍ അയല്‍വക്കത്ത് തന്നെ മറ്റൊരിടത്തു വാങ്ങി ഇരിക്കുമാറാക്കെണം. ഈ കര്‍മ്മ ഭൂമി ക്ഷയിച്ചു പോകും പുറപ്പെട്ടു പോകാതിരിക്കേണം എന്നു കാരണം. ശേഷം കുലശേഖരപ്പെരുമാള്‍ വ്യാപരിച്ച അവസ്ഥ: വന്ന ശാസ്ത്രികളില്‍ ഭട്ടാചാര്‍യ്യരെയും ഭട്ടബാണനെയും അഴിവിന്നുകൊടുത്തിരുത്തി, മലയാളത്തിലുള്ള ബ്രാഹ്മണര്‍ക്ക് ശാസ്ത്രം അഭ്യസിപ്പാന്‍, മുമ്പിനാല്‍ ശാസ്ത്രാഭ്യാസമില്ലായ്കകൊണ്ടു, അന്നു പരദേശത്തുനിന്നു ഒരു ആചാര്‍യ്യന്‍ ഭട്ടാചാര്‍യ്യനോട് കൂട വന്നു വായിച്ചു. അതു പ്രഭാകരഗുരുക്കള്‍, പ്രഭാകരശാസ്ത്രം ഉണ്ടാക്കിയതു. മറ്റുള്ള ആചാര്‍യ്യന്മാര്‍ പഠിച്ചു പോയ ശേഷം ഈ ശാസ്ത്രം അഭ്യസിക്കുന്ന പരിഷെക്ക് പ്രയോജനം വേണം എന്നിട്ടു കുലശേഖരപ്പെരുമാള്‍ ഒരു സ്ഥലം തീര്‍ത്തു, ഈ വന്ന ശാസ്ത്രികള്‍ക്കു കൊടുത്തു. അവിടെ അവരെ നിറുത്തി, മലയാളത്തിലുള്ള ബ്രാഹ്മണരും ശാസ്ത്രം അഭ്യസിക്കയും ചെയ്തു. ശാസ്ത്രികളുടെ സ്ഥലമാകകൊണ്ടു ഭാട്ടം എന്നു ചൊല്ലുന്നു. ൬൪ ഗ്രാമത്തിലുള്ള ബ്രാഹ്മണരില്‍ ശ്രേഷ്ഠന്നു ഈ സ്ഥലം എന്ന വ്യവസ്ഥയും ഉണ്ടു. ഭട്ടാചാര്‍യ്യരുടെ ശിഷ്യനായ പ്രഭാകരഗുരുക്കളുടെ മെതിയടി അവിടെ ഉണ്ടെന്നു പ്രസിദ്ധമായി പറയുന്നു. കുലശേഖരപ്പെരുമാളോട് ൭ഠഠഠ കലം വസ്തുവും ഉദയതുംഗന്‍ എന്ന ചെട്ടിയോടു ൫ഠഠഠ കലം വസ്തുവും പൂവും നീരും വാങ്ങി ഇപ്പന്തീരായിരം വാങ്ങിയതു ഭട്ടാചാര്‍യ്യരല്ല; പ്രഭാകരഗുരുക്കള്‍ അതിനെ വാങ്ങുക കൊണ്ടു ഭാട്ടപ്രഭാകരവ്യാകരണത്തിന്നു കിഴിഉള്ളു. ശാസ്ത്രികള്‍ ബ്രഹ്മസ്വം പകുക്കുമ്പോള്‍ വേദാന്തശാസ്ത്രത്തിന്നു പകുപ്പില്ല എന്നു കല്പിച്ചു) ൧൨ഠഠഠ കലത്തിന്നു ഓഹരി വേദാന്തികള്‍ക്ക് ഇല്ല. പ്രഭാകരഗുരുക്കള്‍ വേദാന്തികള്‍ക്ക് കൊടുത്തില്ലായ്ക കൊണ്ടു, തൃക്കണ്ണാപുരത്തു ഭാട്ടപ്രഭാകരവ്യാകരണത്തിന്നു കിഴിഉള്ളു. വേദാന്തികള്‍ വേദാന്തം വായിച്ചാലും ഭാട്ടപ്രഭാകരവ്യാകരണം മൂന്നാലൊന്നില്‍ വേണം. തൃക്കണ്ണാപുരത്ത് കിഴിയിടയില്‍ രണ്ടാമത് പലരും ഉണ്ടാക്കീട്ടും ഉണ്ടു. ശാസ്ത്രത്തിന്നു, അതില്‍ വേദാന്തിക്കു കൂട ഉണ്ടു താനും. പ്രഭാകരഗുരുക്കള്‍ വാങ്ങിയതു ബ്രഹ്മസ്വത്തില്‍ ഇല്ല. കുലശേഖരപ്പെരുമാള്‍ ൧൮ സംവത്സരം വാണത്തിന്റെ ശേഷം ഉടലോടു സ്വര്‍ഗ്ഗം പുക്കു. അന്നേത്തെ കലിപുരുധിസമാശ്രയം എന്ന പേര്‍. തിരുവഞ്ചക്കുളം മുക്കാല്‍ വട്ടം ഉണ്ടായതും കലി മേലെഴുതിയതു തന്നെ ആകലി ൩൩൩ ക്രിസ്താബ്ദം.

൪ രക്ഷാപുരുഷന്മാരും ബ്രാഹ്മണരും വാഴുന്ന പ്രകാരം.

ശേഷം പെരുമാള്‍ സ്വര്‍ഗ്ഗത്തിന്നു പോയപ്പോള്‍ “രക്ഷിച്ചു കൊള്‍വാന്‍ ദണ്ണമത്രെ, ബ്രാഹ്മണര്‍ക്ക് ബ്രാഹ്മണര്‍ തങ്ങളുടെ കൈയില്‍ ഉറപ്പുണ്ടായെ മതിയാവു” എന്നു കല്പിച്ചു രക്ഷയ്ക്കായ്ക്കൊണ്ടു ൬൪ ഗ്രാമത്തില്‍ ഉള്ള ബ്രാഹ്മണരും ഐകമത്യപ്പെട്ട ൧ഠ—— ഗ്രാമത്തെ അവരോധിപ്പിച്ചു. വാള്‍ എടുപ്പാന്‍ ആ ൧ഠ—— ഗ്രാമം പെരുമനം, ഇരിങ്ങാടിക്കൊട, ചൊവര, ആലത്തൂര്‍, കരിക്കാട്ടു, പയ്യന്നൂര്‍, തിരുവില്വായി, ത്രിശ്ശിവപേരൂര്‍, ഐരാണിക്കുളം, മൂഷികക്കുളം, കഴുതനാടു പാതിയും. ഇങ്ങിനെ ത്രിക്കാരിയൂര്‍ തൃക്കൊട്ടിലിങ്കല്‍നിന്നു ൬൪ ഗ്രാമവും ഒരു നിഴലായി കൂടി യോഗം തികഞ്ഞു അവരോധനം കഴിച്ചശേഷം അവര്‍ രക്ഷാപുരുഷന്മാരായി ശാസ്ത്രികള്‍ എന്ന പേര്‍.

¹ മൂഷികരാജ്യം എന്നും ചൊല്ലുന്നു.

² ൧൧൧൧൪൫൪

³ ചത്തിരര്‍ക്കു, ശസ്ത്രി, ശാസ്ത്രി

⁴ കാരന്തല

⁵ തൃക്കരിയൂര്‍

അദ്ധ്യായം ൩
തമ്പുരാക്കന്മാരുടെ കാലം

൧ താമൂതിരി പൊലനാടടക്കിയതു.

മലയാളഭൂപതിമാരില്‍ വിശേഷം പ്രതി കുന്നല കോനാതിരി രാജാവ് കുന്നിന്നും ആലുക്കും അധിപതി എന്നു മല വഴിയും വരുന്ന ശത്രുക്കളെ നിര്‍ത്തുക കൊണ്ടത്രെ പറയുന്നതു. കുന്നലകോനാതിരി പൊലനാട്ട് ലോകരെയും തനിക്കാക്കി കൊള്‍വാന്‍ എന്ത് ഒരുപായം എന്ന് നിരൂപിച്ചു, പന്നിയങ്കര വാതില്‍ മാടത്തില്‍ ഇരുന്നു, ചരവക്കൂറ്റിലും പുതുക്കോട്ട കൂറ്റിലും ഉള്ള ഇടപ്രഭുക്കന്മാരെ എഴുതി അയച്ചു വരുത്തി, നിങ്ങള്‍ ഞങ്ങള്‍ക്ക് ബന്ധുവായിരിക്കേണം (തുണയായി നില്ക്കയും വേണം) എന്നാല്‍ അങ്ങിനെ തന്നെ എന്നു കൈ പിടിച്ചു സമയം ചെയ്തു ചരവക്കൂറ്റില്‍ മുല്പട്ട വെട്ടമുടയ കോവില്‍ പാട്ടിനു(൫ഠഠഠ നായര്‍ക്ക് പ്രഭു) പയ്യനാട്ട നമ്പിടിക്ക് ൫ഠഠഠനായര്‍, മങ്ങാട്ട് നമ്പിടിക്ക് ൧൨നായര്‍, മുക്കടക്കാട്ട് ൩ താവഴിയിലും കൂടി ൫ഠഠ നായര്‍ (൫ഠഠഠ), പെരിയാണ്ട മുക്കില്‍ കിഴക്കെ നമ്പിക്ക് ൧ഠഠഠ നായര്‍ ഇത് ഒക്കയും കൂട്ടക്കടവിന്നു പടിഞ്ഞാറെ ചറവക്കൂറായിട്ടൂള്ളത്. ഇനി പുതുക്കോട്ട കൂറ്റില്‍ കാരണപ്പെട്ട തിരുമലശ്ശേരി നമ്പൂതിരി പാട്ടിന്നു ൩ഠഠഠനായര്‍, മാണിയൂര്‍ നമ്പിടിക്ക് ൧ഠഠ, കൊഴിക്കൊല്ലി നായര്‍ക്ക് ൩ഠഠ, പെരിയാണ്ടുമുക്കില്‍ പടിഞ്ഞാറെ നമ്പിടിക്ക് ൫ഠഠ, കൊട്ടുംമ്മല്‍ പടനായകന്‍ ൩ഠഠ, ഇരിക്കാലിക്കല്‍ അധികാരന്‍ ൩ഠഠ, ഇതൊക്കെയും കൂട്ടകടവിന്നു പടിഞ്ഞാറെ പുതുക്കോട്ടക്കൂറ്റിലുള്ളതു. നെടുങ്ങനാടുമീത്തല്‍ തെക്കും കൂറ്റില്‍ കര്‍ത്താവു ൧ഠഠ നായര്‍, കാരക്കാട്ടു മൂത്ത നായര്‍ ൧ഠഠഠ, വീട്ടിയക്കാട്ടു പടനായര്‍ ൩ഠഠ, വീട്ടിക്കാട്ടെ തെക്കനായര്‍ ൧ഠഠ, ഇതും തെക്കും കൂറു കൂട്ടുകടവിന്നു കിഴക്കെ നെടുങ്ങനാട്ടിന്നു മീത്തല്‍ വടക്കന്‍ കൂറ്റില്‍ കര്‍ത്താവു ൧ഠഠ, കരിമ്പുഴ ഇളമ്പിലാശ്ശേരി നായര്‍ ൩ഠഠ, കണ്ണന്നൂര്‍ പടനായര്‍ ൫ഠഠ, നെടുങ്ങനാടു പടനായര്‍ ൩ഠഠ, തെക്കങ്കൂറ്റില്‍ വടക്കന്നായര്‍ ൩ഠഠ, മുരിയലാട്ട നായര്‍ ൩ഠഠ, ചെരങ്ങാട്ടു കുളപ്പള്ളി നായര്‍ ൩ഠഠ, മുളഞ്ഞ പടനായര്‍ ൩ഠഠ, മങ്കര ൫ഠഠ, വെണ്മണ്ണൂര്‍ വെള്ളൊട്ടു അധികാരന്‍ ൧ഠഠ, കുഴല്‍ കുന്നത്തു പുളിയക്കോട്ടു മൂത്തനായര്‍ ൫ഠഠ, കൊങ്ങശ്ശേരി നായര്‍ ൧ഠഠ, ആലിപ്പറമ്പില്‍ മേനൊന്‍ ൧ഠഠ, മേലെതലപാര്‍ക്കും കെളനല്ലൂര്‍ തലപാര്‍ക്കും കൂടി ൫ഠഠ, അതുവും കൂടി കുതിരപട്ടത്തനായര്‍ ൫ഠഠഠ, വെങ്ങനാട്ട് നമ്പിടി ൧ഠഠഠ, മാച്ചുറ്റിരാമന്‍ ഉള്ളാടര്‍ ൧ഠഠഠ, വടകരെ കൂറ്റില്‍ പിലാശ്ശേരിനായര്‍ ൫ഠ, ഇങ്ങിനെ ഉള്ള ഇടപ്രഭുക്കന്മാരും മാടമ്പികളും പുരുഷാരവും അന്നു കൂടി ചരവകൂറായുള്ളവര്‍ താമൂതിരി തൃക്കൈക്കുടക്കീഴ്, വേലയാക്കി, പുതുക്കോട്ടകൂറ്റില്‍ ഉള്ളവര്‍ (എറനാട്ടു) ഇളങ്കൂറുനമ്പിയാതിരി തിരുമുല്പാട്ടിലെ തൃക്കൈക്കുടക്കീഴ് വേലയാക്കി, പുരുഷാരവും അടുപ്പിപ്പൂതും ചെയ്തു. പന്നിയങ്കര ഇരുന്നരുളി നാലു പന്തീരാണ്ടു കാലം പൊരളാതിരി രാജാവോട് കുന്നല കോനാതിരി പട കൂടുകയല്ലൊ ചെയ്തു. പൊലനാടു മുക്കാതം വഴി ൭൨ തറയും ൧ഠഠഠഠ നായരും അതില്‍ ൩ കൂട്ടവും ൩൨ തറവാട്ടുകാരും ൫ അകമ്പടിജനവും (ഒരമ്മ പെറ്റ മക്കള്‍, ഒരു കൂലിച്ചേകം, ഒരു ചെമ്പിലെ ചോറ്, ഒരു കുടക്കീഴില്‍ വേല) ഇങ്ങിനെ അത്രെ പൊരളാതിരി രാജാവിന്നാകുന്നതു.

അവരോട് കുന്നലകോനാതിരി പട വെട്ടി ആവതില്ലാഞ്ഞ് ഒഴിച്ചുപോയതിന്റെ ശേഷം, ശ്രീപോര്‍ക്കൊല്ലിക്ക് എഴുന്നെള്ളി, ൬ മാസം ഭഗവതിയെ സേവിച്ചു പ്രത്യക്ഷമായാറെ, ഞാന്‍ ചെല്ലുന്ന ദിക്ക് ഒക്കെ ജയിപ്പാന്തക്കവണ്ണം നിന്തിരുവടി കൂടി എന്റെ രാജ്യത്തേക്ക് എഴുന്നള്ളുകയും വേണം എന്നുണര്‍ത്തിച്ചാറെ, അപ്രകാരം തന്നെ എന്ന വരവും കൊടുത്തു, വാതിലിന്മേല്‍ മറഞ്ഞിരുന്നതു കണ്ടിട്ട് ഭഗവതിയുടെ, വാതിലിന്മേല്‍ മറഞ്ഞിരുന്നതു കണ്ടിട്ട് ഭഗവതിയുടെ നിത്യ സാന്നിദ്ധ്യം വാതിലിന്മേല്‍ തന്നെ ഉണ്ടു എന്നു നിശ്ചയിച്ചു. വാതില്‍ കൂടെ കൊണ്ടു പോരുവൂതും ചെയ്തു. ഇങ്ങു വന്നു മാനവിക്രമന്മാരും വെട്ടമുടയ കോവിലും കൂട വിചാരിച്ചിട്ട്, അകമ്പടിജനം പതിനായിരത്തേയും സ്വാധീനമാക്കെണം എന്നു കല്പിച്ചു, ഉണ്ണിക്കുമാരമേനവനേയും പാറചങ്കരനമ്പിയെയും അകമ്പടി ജനവുമായി കണ്ടു പറവാന്തക്കവണ്ണം പറഞ്ഞയച്ചാറെ, അവര്‍ ഇരുവരും കൂടി ചെന്നു പ്രധാനന്മാരുമായി കണ്ടു പറഞ്ഞു, ഗണപതിയുടെ നിത്യ സാന്നിദ്ധ്യമുള്ള പെരിമ്പിലാക്കല്‍ എന്നു കുറിച്ചു അയക്കുകയും ചെയ്തു. ഉച്ചതിരിഞ്ഞിട്ടു മാന വിക്രമന്മാരും ബ്രാഹ്മണരും വേരന്‍ പിലാക്കലേക്ക് ചെന്നപ്പോള്‍, അകമ്പടി ജനത്തില്‍ പ്രധാനമായി രിക്കുന്നവരെ കണ്ടു സന്തോഷിച്ചു. അന്യോന്യം കീഴില്‍ കഴിഞ്ഞ വൃത്താന്തങ്ങള്‍ എപ്പേര്‍പെട്ടതും പഞ്ഞു. പൊറളാതിരിയെ ഒഴിപ്പിപ്പാന്‍ പ്രയത്നം ചെയ്യുന്നതിന്ന് ഞങ്ങള്‍ വിപരീതമായ്‌വരിക ഇല്ല എന്നും പറഞ്ഞാറെ, നമ്മുടെ സ്ഥാനവും നിങ്ങളെ സ്ഥാനവും ഒരു പോലെ ആക്കി വെച്ചേക്കുന്നുണ്ടു എന്നു സമയം ചെയ്തു. പിന്നെ പൊറളാതിരിക്ക് ഇഷ്ടനായി കാര്യക്കാരനായിരിക്കുന്ന മേനോക്കിയെ കൂട്ടികൊണ്ടു വിചാരിച്ചു യുദ്ധം ചെയ്യാതെ, പൊറളാതിരിയെ പിഴുക്കി അന്നാടു കടത്തിയാക്കി. പൊനാടു സ്വാധീനമാക്കി തന്നാല്‍ ഞങ്ങള്‍ക്ക് ഈ രാജ്യം ഉള്ളെന്നും ഏറക്കുറാവില്ലാതെ സ്ഥാനങ്ങള്‍ കൂട്ടി തരുന്നതിനെ സമയം ചെയ്താല്‍ ഒഴിപ്പിക്കേണ്ടുന്ന പ്രകാരവും പറഞ്ഞാറെ, മേനോക്കിയോടു ഇളമയാക്കിയേക്കുന്നുണ്ട് ൨ കൂറായെറ നാട വാഴ്ചയായി, പാതി കോയ്മസ്ഥാനവും നാടും ലോകരെയും തന്നേക്കുന്നുണ്ടു എന്നു സമയം ചെയ്തു. നാലര്‍ കാര്യക്കാര്‍ (൧ അച്ചനും ൨ ഇളയതും ൩ പണിക്കരും ൪ പാറനമ്പിയും) കൂടി നിരൂപിച്ചു. (നായികിയായിരിക്കുന്ന ചാലപ്പുറത്തമ്മ‌‌‌) നാലകത്തൂട്ടമ്മയെ കണ്ടു (ഇങ്ങു ബന്ധുവായി നിന്നുകൊണ്ടു‌‌) കോട്ട പിടിപ്പാന്തക്കവണ്ണം ഒരുപായം ഉണ്ടാക്കി, (ഒരു ഉപദേശം‌) തരെണം എന്നാല്‍ ൪ ആനയും ൪ഠഠഠഠ പണവും തന്നേക്കുന്നുണ്ടു; അതു തന്നെയല്ല, കോട്ടവാതില്‍ തുറന്നു തന്നു എന്നു വരികില്‍ ൪ വീട്ടില്‍ അമ്മസ്ഥാനവും തന്നു, നാലാം കൂറാക്കി വാഴിച്ചേക്കുന്നതുമുണ്ടു എന്നു സമയം ചെയ്തു. സമ്മതിച്ചു ചെന്നതിന്റെ ശേഷം, പൊറളാതിരി ജ്യേഷ്ഠനെ കാണ്മാന്‍ അനന്തരവരായിട്ടുള്ള തമ്പുരാക്കന്മാരെയും തമ്പുരാട്ടിമാരെയും കോലത്തുനാട്ടിലേക്ക് എഴുന്നെള്ളിച്ചു, താന്‍ പോലൂരെ കോട്ടയില്‍ ഇരിപ്പൂതും ചെയ്തു. അപ്രകാരം കോഴിക്കോട്ടെക്ക് എഴുതി അയച്ചാറെ, മാനവിക്രമന്മാരും മറ്റും എല്ലാവരും ശ്രമിച്ചു പുലര്‍കാലെ പൊറളാതിരി ഉലപ്പെണ്ണചാര്‍ത്തി, മറക്കുളങ്ങരെക്ക് എഴുന്നെള്ളിയ നേരം കോട്ട വാതില്‍ തുറന്നു കൊടുത്തു, നെടിയിരിപ്പു കോട്ടെക്കകത്തു കടന്നിരുന്നു മൂന്നു കുറ്റി വെടിയും വെപ്പിച്ചു. വെടി കേട്ടാറെ, ചതിച്ചിതൊ എന്നൊന്നു പൊറളാതിരി രാജാവരുളിച്ചെയ്തു, നീരാട്ടുകുളി കഴിയാതെ കണ്ടു കൊലടി കോലോടി കോവിലേക്ക് എഴുന്നെള്ളുകയും ചെയ്തു. അവിടുന്നു നീരാട്ടുകുളി കഴിഞ്ഞു കായക്കഞ്ഞി അമറേത്തും അമൃതം കഴിഞ്ഞ് കീഴലൂരും കുരുമ്പട്ടൂരും ഉള്ള ലോകരെ വരുത്തി അരുളിച്ചെയ്തു. “പോലൂരും ചെറുപറ്റയും ആണ്‍ പെറാതെ (പിറക്കാതെ) ഇരിക്കട്ടെ ആണ്‍ പിറന്നു എങ്കിലും ഉചിതം നടത്താതെ ഇരിക്കട്ടെ. നമ്മുടെ നാട്ടില്‍ പുരമേല്പുരയും പിരിയന്‍ വളയും വീരാളിപട്ടുടുക്കയും പോത്തു കൂട്ടി ഉഴുകയും കറക്കയും അരുത്. നിങ്ങള്‍ എനിക്ക് തുണയായി നില്ക്കയും വേണം (തുണയായിരിക്കട്ടെ) നാട്ടില്‍ ശിക്ഷാരക്ഷയ്ക്ക ചൈതന്യത്തിന്നു ഏറക്കുറവു കൂടാതെ (വന്നു പോകാതെ) ഇരിക്ക എന്നാല്‍ നിങ്ങള്‍ക്ക് ഒരു താഴ്ചയും വീഴ്ചയും വരാതെ കണ്ണിനും കൈക്കും മുമ്പു മുന്‍കൈസ്ഥാനവും അവകാശം നാട്ടില്‍ നിങ്ങള്‍ക്കായി ഇരിക്കട്ടെ” എന്നു പൊറളാതിരി രാജാവ് അനുഗ്രഹിച്ചരുളിച്ചെയ്തു. അങ്ങിനെ തന്നെ ഉണര്‍ത്തിപ്പൂതും ചെയ്തു. അകമ്പടി നടന്നു തുറശ്ശേരി കടത്തി വിട്ടു വണങ്ങി പോന്നു കീഴലുര്‍ നായന്മാര്‍ എന്നു കേട്ടിരിക്കുന്നു. തുറശ്ശേരി കടന്നെഴുന്നെള്ളുകയും ചെയ്തു. നീരാട്ട്കുളിക്ക് എഴുന്നെള്ളുംപോള്‍, ആയിരംനായര്‍ കോട്ട വളഞ്ഞ പ്രകാരം അറിഞ്ഞിട്ട് വേഗേന കോട്ടക്കുള്ളില്‍ എഴുന്നെള്ളി, മേനോക്കിയെയും ചാലപ്പുറത്ത് നായകിയെയും തിരുമുമ്പില്‍ വരുത്തി, നിങ്ങള്‍ ഇരുവരും മുമ്പിനാല്‍ പറഞ്ഞ സത്യം തന്നെ എന്നു നമുക്ക് വഴിപോലെ ബോധിക്കയും ചെയ്തു. മരിക്കയൊ രാജ്യം ഒഴിഞ്ഞു പോകയൊ വേണ്ടു എന്നു നിങ്ങള്‍ വിചാരിച്ചു പറയെണം എന്നരുളിച്ചെയ്യാറെ, യുദ്ധം ചെയ്തു രാജാവ് മരിക്കുമ്പോള്‍, ഞങ്ങള്‍ കൂട മരിക്കേണ്ടിവരും എന്നു കല്പിച്ചു, മാനവിക്രമന്മാരോട് യുദ്ധം ചെയ്തു ജയിപ്പാന്‍ പണിയാകുന്നു; അതുകൊണ്ടു രാജ്യം ഒഴിഞ്ഞു പോകുന്നത് നല്ലതാകുന്നു എന്നുണര്‍ത്തിച്ചാറെ, നമ്മുടെ ലോകരെ കൂട്ടിവരുത്തി, യുദ്ധം ചെയ്യിച്ചു നില്ക്കുകയും വേണം. അപ്പോള്‍ ഞാന്‍ വേഷം മാറി പൊയ്ക്കൊള്ളുന്നതുമുണ്ടു. അപ്രകാരം ചെയ്തൂ. പൊറളാതിരി കോട്ട ഒഴിഞ്ഞു പോകയും ചെയ്തു.

പൊറളാതിരി രാജ്യഭ്രഷ്റ്റനായി യുദ്ധത്തില്‍ തോറ്റു പുറപ്പെട്ടു ചെന്നു, ആ സ്വരുപത്തിങ്കല്‍ വിശ്വസിച്ചിട്ടുള്ള കോലത്തിരിയെ കണ്ടാറെ, മുഖ്യസ്ഥാനത്തിന്നു മുക്കാതം നാടും ൩ഠഠഠ നായരെയും കൊടുത്തു, നാട്ടടി എന്ന (അടിയൊടി) പേര്‍കൊടുത്തിരുത്തുകയും ചെയ്തു. ആ വംശമത്രെ കടുത്തനാട്ട തമ്പുരാനാകുന്നതു. കുറുമ്പിയാതിരി രാജാവുടെ സംവാദത്താല്‍ കോലത്തിരികൊടുത്തിരിക്കുന്നു; പൊറളാതിരി രാജാവിന്നു കടത്തനാടു മുക്കാതം വഴിനാടും പുതിയ കോയിലകത്തു വാഴുന്നോലും ഇളങ്കുളം കുറുപ്പും തോട്ടത്തില്‍ നമ്പിയാരും, നാരങ്ങോളി നമ്പിയാരും, പോര്‍ക്കാട്ടുശ്ശേരി നമ്പിയാരും, ചെമ്പറ്റകുറുപ്പും ൩ഠഠഠ നായരും, കാവില്‍ ഭഗവതിയും, ഇങ്ങിനെ കവിയടക്കം.

അങ്ങിനെ അടക്കം ചെയ്തതിന്റെ ശേഷം താമൂതിരിപ്പാട്ടിലെ വലിയതമ്പുരാന്‍ മേനോക്കി ഏറനാട്ട വാഴ്ചയാക്കി പാതി കോയ്മയും ൫ഠഠഠ നായരേയും കല്പിച്ചു, “പൊറളാതിരിയുടെ കോയ്മ നടത്തി കൊള്‍ക വേണ്ടും” എന്നു പ്രഭാകരകൂറ്റില്‍ കിഴിന്നിയാറെ (കീഴുന്നീര്‍ മേനോക്കിയെ?) കൈ പിടിച്ചു “ഒള്ളൂര്‍, പൊലൂര്‍, തലകൊല്ലത്തൂര്‍, ചേളന്നൂര്‍ എന്നിങ്ങിനെ ൪ മുക്കാല്‍വട്ടം ക്ഷേത്രത്തിങ്കല്‍ ദേവനേയും ദേവസ്വവും രക്ഷിച്ചു കിഴിന്നിയാര്‍ക്ക് സംബന്ധമുള്ള ഇല്ലങ്ങളും ഭവനങ്ങളും പരിപാലിച്ചു, ശേഷം ഒന്നിന്നു പാതിഓളം ഇടവാഴ്ചക്കൂറായി നടത്തി കൊള്ളൂ” എന്നു കല്പിച്ചു “ഏറനാട്ട് മേനോനെന്നു” തിരുനാവൊഴിഞ്ഞുമിരിയ്ക്കുന്നു. കുന്നലകോനാതിരി രാജാവു, നായകിയാര്‍ക്ക് വാഴ്ചസ്ഥാനങ്ങളും “കോഴിക്കോട്ട് തലച്ചെണ്ണാര്‍” എന്നു പേരും കല്പിച്ചു, വാളും പുടവയും കൊടുക്കയും ചെയ്തൂ. ശേഷം വടക്കും പുറത്ത് ലോകര്‍ ഇണക്കം ചെയ്യാതെ പോര്‍ തിരിഞ്ഞു നിന്നു, നാട്ടില്‍ ഈകോയ്മ നടത്തി എങ്കില്‍ നമ്മുടെ പെണ്ണുംപിള്ളക്കും അടുക്കും ആചാരവും നീതിയിന്‍ നിലയും ഏറക്കുറവു വന്നുവോ” എന്നു ചൊല്ലിയ നേരം നാട്ടില്‍ വഴിപിഴ വന്നു പോകാതെ കോയ്മ നടത്തുവാന്‍ തളിയില്‍ ദേവന്‍ എന്നു കല്പിച്ചു. ദേവനെ സമക്ഷത്തിറക്കി കോവില്‍ ഇരുത്തൂ “ തലച്ചെണ്ണോര്‍ എന്ന് കല്പിച്ചു “നാട്ടില്‍ വഴിപിഴെക്ക് വരും മുതല്‍ തളിയില്‍ ദേവന്നു നെയ്യമൃതം മുട്ടാതെ കഴിച്ചു കൊള്ളു” എന്നു കല്പിച്ചു; ലോകരേയും ബോധിപ്പിച്ചു, കാരണരെ കല്പിക്കയും, ചെയ്തു. ശേഷം ൧ഠഠഠഠവും രാജാവും തമ്മില്‍ വഴക്കം ചെയ്തു. അവര്‍ക്ക് ഓരോരു സ്ഥാനവും മേനിയും അവകാശവും കല്പിച്ചു. തന്റെ ചേകവരാക്കി ചേകവും കല്പിച്ചു, അച്ചന്നും ഇളയതിന്റെയും കുടക്കീഴ് വേലയാക്കി വേരന്‍ പിലാക്കീഴ് യോഗം ഒരുമിച്ചു കൂട്ടം ഇരുത്തി, അച്ചനും ഇളയതും നിഴല്‍ തലക്കല്‍ ചെന്നു നിഴല്‍ ഭണ്ഡാരവും വെച്ചു, തിരുവളയനാട്ടു ഭഗവതിയെ നിഴല്‍ പരദേവതയാക്കി രാജാവിന്റെയും ലോകരുടെയും സ്ഥാനവും മേനിയും പറഞ്ഞു, കോട്ടനായന്മാരെ വരുത്തി, കൂട്ടവും കൊട്ടികുറിച്ചു പാറനമ്പിയെ കൊണ്ടു പള്ളിപ്പലക വെപ്പിച്ചു ലോകര്‍ക്കു ശിലവിന്നും നാളും കോലും കൊടുപ്പാന്തക്കവണ്ണം കല്പിച്ചു. മേല്മര്യ്യാദയും കീഴ്മര്യ്യാദയും അറിവാന്‍ മങ്ങാട്ടച്ചന്‍ പട്ടോലയാക്കി എഴുതിവെച്ചു, ലോകര്‍ക്ക് പഴയിട പറവാനും എഴുതി വെച്ചു. അങ്ങിനെ ലോകരും വാഴ്ചയും കൂടി ചേര്‍ന്നു ൧ഠഠഠഠവും ൩ഠഠഠവും ൩ഠഠഠഠവും അകത്തൂട്ട് പരിഷയും പൈയ്യനാട്ടിങ്കര ലോകരും കൂടി നാടു പരിപാലിച്ചിരിക്കും കാലം ഇടവാഴ്ചയും നാടുവാഴ്ചയും തമ്മില്‍ ഇടഞ്ഞു. ഇടവാഴ്ചക്കൂറ്റില്‍ പക്ഷം തിരിഞ്ഞ വടക്കം പുറത്തെ ലോകരും നാട്ടുവാഴ്ചക്കൂറ്റിലെ പക്ഷം തിരിഞ്ഞ കിഴക്ക് പുറത്തെ ലോകരും തമ്മില്‍ വെട്ടില്‍ക്കൊല്ലിപ്പാന്തക്കവണ്ണം കച്ചിലയും കെട്ടി, ചന്ദനവും തേച്ചു, ആയുധം ധരിച്ചു, വടക്കമ്പുറത്ത് ലോകര്‍ താമൂരി കോയിലകത്ത് കടന്നുമരിപ്പാന്‍ വരുമ്പോള്‍, കിഴക്കമ്പുറത്ത് ലോകരും ആയുധം ധരിച്ചു, കോയിലകത്തിന്‍ പടിക്കലും പാര്‍ത്തു. അതുകണ്ടു മങ്ങാട്ടച്ചന്‍ “ഇവര്‍ തമ്മില്‍ വെട്ടിമരിച്ചു, സ്വരൂപവും മുടിക്കും” എന്നു കണ്ടു അവരുടെ മുമ്പില്‍ ചെന്നു, കാര്യബോധം വരുത്തി, ഇടര്‍ച്ചയും തെളിയിച്ചു, ലോകര്‍ തമ്മില്‍ കൈ പിടിപ്പിച്ചു “തൊഴുതു വാങ്ങിപ്പോയി കൊള്‍വിന്‍ എന്നാല്‍ നിങ്ങള്‍ക്ക് എന്നേക്കും കൂലിച്ചേകമര്യാദയായി നില്‍ക്കും” എന്നു മങ്ങാട്ടച്ചന്‍ പറഞ്ഞു, രാജാവിന്‍ തിരുമുമ്പില്‍നിന്നു ലോകരെക്കൊണ്ടു അവ്വണ്ണം വേലയും ചെയ്യിപ്പിച്ചു. പിന്നെ ലോകരുമായിട്ട് പല നിലത്തും കളിയും ഒലെരി പാച്ചില്‍ ഇങ്ങിനെയും നടത്തി തുടങ്ങി. ശേഷം ആയമ്പാടി കോവിലകത്ത് തമ്പുരാട്ടിയായിരിക്കുന്ന അമ്മയെ വാഴ്ച കഴിച്ചു. ൫ കൂറു വാഴ്ചയും ൫ കോയിലകവും ചമച്ചു. പരദേവതമാരെയും കുടിവെച്ചു. അവ്വണ്ണം തന്നെ ഇടവാഴ്ചക്കൂറ്റിലേക്ക് “൫ കൂറു വാഴ്ചയായി നടത്തിക്കൊള്ളു” എന്നു വാളും പുടവയും കൊടുത്തു “തണ്ടും പള്ളിച്ചാനെയും പെണ്ടികളേയും മുന്നിത്തളിയും ചിരുത വിളിയും അകമ്പടി സ്ഥാനവും ചെയ്തു കൊള്ളൂ” എന്നു കല്പിച്ചു കൊടുത്തിരിക്കുന്നു കുന്നിന്നു കോനാതിരി.

൨ കോഴിക്കോട്ട് നഗരം കെട്ടിയതു.

അതിന്റെ ശേഷം കോഴിക്കോട്ട് വേളാപുറത്തു കോട്ടയും പണിതീര്‍ത്തു, അറയും തുറയും അടക്കി, ആലവട്ടവും വെഞ്ചാമരവും വീശിപ്പൂതും ചെയ്തു. കിഴക്കെ സമുദ്രതീരത്തിങ്കല്‍ ഇരുന്നൊരു ചെട്ടി, കപ്പല്‍ കയറി മക്കത്തേക്ക് ഓടി, കച്ചവടം ചെയ്തു, വളരെ പൊന്നുകൊണ്ട്, കപ്പല്‍ പിടിപ്പതല്ലാതെ കയറ്റുക കൊണ്ടുകപ്പല്‍ മുങ്ങുമാറായി, കോഴിക്കോട് തുറക്ക് നേരെ വന്നതിന്റെ ശേഷം കരെക്കണച്ചു, ഒരു പെട്ടിയില്‍ പൊന്നെടുത്തു കൊണ്ടു താമൂരി തിരുമുമ്പില്‍ തിരുമുല്ക്കാഴ്ച വെച്ചു. വൃത്താന്തം ഉണര്‍ത്തിപ്പുതുഞ്ചെയ്തു. അതു കേട്ട രാജാവ് നീ തന്നെ പൊന്നു ഇവിടെ സൂക്ഷിച്ചു കൊള്‍വൂ എന്നരുളിച്ചെയ്തുവാറെ, ആ ചെട്ടി താമൂതിരി കോയിലകത്തു ഒരു കരിങ്കല്ല് പണിചെയ്തുവാറെ, സമ്മാനങ്ങള്‍ വളരെ കൊടുത്തു, അറയും കൈയേറ്റു, കപ്പല്‍ പിടിപ്പതുകണ്ടു നിര്‍ത്തി. ശേഷം പൊന്നുകള്‍ ഒക്കയും കൊണ്ടുവന്നു തിരുമുമ്പില്‍ വെച്ചു സംഖ്യയും ബോധിപ്പിച്ച് നല്ലൊരു പൊഴുതില്‍ ആ ധനം കല്ലറയില്‍ വെച്ചടച്ചു യാത്ര ഉണര്‍ത്തിച്ചു. കപ്പല്‍ കയറി പോകയും ചെയ്തു. അങ്ങിനെ കാലം സ്വല്പം ചെന്നവാറെ, അവന്‍ സൂക്ഷിച്ച ദ്രവ്യം കൊണ്ടുപോവന്തക്കവണ്ണം വന്നു തിരുമുല്ക്കാഴ്ച വെച്ച് അവസ്ഥ ഉണര്‍ത്തിച്ചശേഷം, കല്ലറ തുറന്നു വെച്ച ദ്രവ്യം എടുത്തു തിരുമുമ്പില്‍ കാണ്കെ സംഖ്യ ബോധിപ്പിച്ചു രണ്ടാക്കി പകുത്തു ഒരേടം രാജാവിന്നും ഒരേടം തനിക്കും എന്നു പറഞ്ഞപ്പോള്‍, “നിന്റെ ദ്രവ്യം നീ തന്നെ കൊണ്ടുപോയി കൊള്‍ക” എന്നരുളിച്ചെയ്തതു കേട്ടാറെ, “ഇത്ര നേരുള്ള രാജാവും സ്വരൂപവും ഉണ്ടായീല” എന്നവന്നു ബോധിച്ചു, “ഈ തുറയില്‍നിന്നു കച്ചോടം ചെയ്‌വാന്തക്കവണ്ണം എനിക്ക് ഏകി തരികയും വെണം എന്നു മങ്ങാട്ടച്ചനോട് കേള്‍പ്പിച്ചപ്പോള്‍ അപ്രകാരം ഉണര്‍ത്തിച്ചു തിരുമനസ്സില്‍ ബോധിച്ച്, അങ്ങിനെ തന്നെ എന്നു രാജാവും അരുളിച്ചെയ്തു. പിന്നെ തക്ഷന്മാരെ വരുത്തി, കടപ്പുറത്തു നഗരം കെട്ടുവാന്‍ കോവിലകത്തു നിന്നു മറി തീര്‍ത്തു, നൂല്‍ പിടിച്ചു അളന്നു സ്ഥാനം നോക്കി കുറ്റി തറച്ചു, നല്ലൊരു പൊഴുതില്‍ കല്ലിട്ട് കെട്ടി, തൂണ്‍നാട്ടി തെരു കെട്ടുകയും ചെയ്തു. ചെട്ടി അവിടെ ഇരുന്നു ദാനധര്‍മ്മങ്ങളെ ചെയ്തു, ഓട്ടവൊഴുക്കവും കച്ചോടങ്ങളും തുടങ്ങി, അംബരേശന്‍ എന്നവന്നു പേര്‍. അവന്‍ കൊയിലകത്തു പണിചെയ്തതു അംബരേശന്‍ കെട്ട് എന്ന് ഇന്നും പറയുന്നു. നഗരം കെട്ടി തുടങ്ങിയ ഇടം ചെട്ടിത്തെരു. പലരും തെരുകെട്ടി വാണിഭം തുടങ്ങി, തുറമറക്കാരും മക്കത്തു കപ്പല്‍ വെപ്പിക്കയും ഓട്ടവൊഴുക്കവും കണക്കെഴുത്തും വരവും ശിലവും വഴിയും പിഴയും കച്ചോടലാഭങ്ങളും ഇതു പോലെ മറ്റൊരു നാടും നഗരവും കോയ്മയും ലോകത്തില്ല എന്നു പലരും പറയുന്നു. നഗരപ്പണിക്ക് ഊരാളികള്‍ പ്രധാനം. മുമ്പെ തൃച്ചമ്മരത്തു ഭഗവാനു കാലി കെട്ടിക്കറന്നു പാലും നെയ്യും കൊടുത്തു, ഗോപാലന്മാര്‍ എന്ന ഞായം. കോലത്തിരി രാജാവ് അവരെ ദ്വേഷിക്കകൊണ്ട് അവിടെ ഇരിക്കരുതാഞ്ഞു, നാട്ടില്‍നിന്നു വാങ്ങിപ്പോന്നു, പറപ്പു കോയില്‍ അകത്തു വന്നു രാജാവെ കണ്ടിരുന്നു ദിവസവൃത്തികഴിപ്പാന്‍ ഓരൊ പ്രവൃത്തികള്‍ തുടങ്ങി ഇരിക്കും കാലത്തു, കോഴിക്കോട്ടു നഗരപ്പണി തുടങ്ങി; അന്നു കടപ്പുറത്തു ചുള്ളിക്കാടു വെട്ടി കോരുവാന്‍ ഇവരെ വരുത്തി, ഇങ്ങനെ നീളെ നടന്നു പണി എടുക്കും കാലത്തു കുന്നലകോനാതിരിയുടെ നിയോഗത്താല്‍ മങ്ങാട്ടച്ചന്‍ അവരെക്കൊണ്ടു, തളിയില്‍ ഊരാളരായിരുന്ന ൬ഠ നമ്പിമാരെ വെട്ടിക്കൊല്ലിച്ചു വലിച്ചു നീക്കിക്കളയിച്ചു. അതിന്നു അവരുടെ ജന്മവും തറവാടും തളിയില്‍ ഊരായ്മയും അവര്‍ക്കു കൊടുക്കയും ചെയ്തു. രാജാവ് പതിനായിരത്തില്‍ കൂലിച്ചെകവും നടത്തി ഇരിക്കുന്നു.

൩ വള്ളുവകോനോതിരിയെ ജയിച്ചതു.

കൊല്ക്കുന്നത്തു ശിവാങ്ങള്‍ (ശിവയോഗികള്‍ ശിവമയന്‍) എന്ന സന്യാസിയുടെ അരുളപ്പാടാല്‍ തളിയില്‍ കര്‍മ്മദാനങ്ങള്‍ ചെയ്തു, ബ്രാഹ്മണരുടെ അനുഗ്രഹത്തോടും കൂടി തളിയും സങ്കേതവും രക്ഷിച്ചു, മക്കത്ത് കപ്പല്‍ വെപ്പിച്ചു, തിരുനാവായി മണപ്പുറത്ത് നിന്ന് മഹാ മകവേല രക്ഷിച്ചു നടത്തുവാന്‍ കല്പിച്ച (ആറങ്ങൊട്ടു സ്വരൂപത്തെ വെട്ടി ജയിച്ചു നെടിയിരിപ്പില്‍ സ്വരൂപം അടക്കി നടത്തി) വള്ളുവകോനാതിരി രാജാവിനെ നീക്കം ചെയ്തു, നേരും ന്യായവും നടത്തി, ൧൭ നാടും അടക്കി, ൧൮ കോട്ടപ്പടിയും അടുപ്പിച്ചു, അങ്ങിനെ ഇരിക്കുന്നു നെടുവിരിപ്പില്‍ സ്വരൂപം.

മസ്ക്കിയത്ത ദ്വീപിങ്കല്‍ ഇരുവര്‍ പുത്രന്മാര്‍ ജനിച്ചുണ്ടായി, ഒരു ബാപ്പയ്ക്ക് പിറന്നവര്‍ ഇടഞ്ഞപ്പോഴെ അവരുടെ ബാപ്പാ മൂത്തവനോട് പറഞ്ഞു “നിങ്ങള്‍ തമ്മില്‍ മത്സരിച്ചു മറ്റെയവന്‍ നിന്നെ വധിക്കും; എന്‍റെ ശേഷത്തിങ്കല്‍ അതുകൊണ്ട് നിങ്ങള്‍ ഇരുവരും ഇവിടെ ഇരിക്കേണ്ടാ. നീ വല്ല ദ്വീപാന്തര ത്തിങ്കല്‍ പോയി, നിന്റേടം കഴിക്ക അത്രെ നിണക്ക് നല്ലതു. അതിന്നു നിണക്ക് പൊറുപ്പാന്‍ മാത്രം പൊന്നു തരുന്നുണ്ടു എന്നു പറഞ്ഞു, ഒരു കപ്പലില്‍ പിടിപ്പതു ദ്രവ്യം കൊടുത്തു അവനെ അയച്ചു. അവന്‍ അനേകം രാജ്യങ്ങളില്‍ ചെന്നു, അവിടവിടെ വാഴും രാജാക്കന്മാരെ കണ്ടു, തിരുമുല്ക്കാഴ്ച വെച്ചാന്‍. അതൊ എന്തെല്ലാം കാഴ്ചവെച്ചു, അച്ചാറു പൂശി പെട്ടിയില്‍ പൊന്നും വെച്ചടച്ചു, അച്ചാറെന്നു പറഞ്ഞ് വെക്കും. അങ്ങിനെ വെപ്പാന്‍ കാരണം: അവരവരുടെ നേരും നേരുകേടും തിരിച്ചറിഞ്ഞ് വിശ്വസിപ്പാനായിട്ട് (നേരുള്ളിടത്ത് തനിക്കിരിപ്പാന്‍) അവരവരെ പരീക്ഷിപ്പാന്‍ തന്നെ ഇങ്ങിനെ വെച്ചു കണ്ടതു. രാജാക്കള്‍ ആരും അതിനു നേരെ പറഞ്ഞില്ല. പിന്നെ പൂന്തുറക്കോനെ കണ്ടു വെച്ചവാറെ, പറഞ്ഞു, ഇതാ ഇതു നിന്നോടു പകര്‍ന്നു പോയി ഇതച്ചാറല്ല, സ്വര്‍ണ്ണം (ആകുന്നു) “എന്നു പറഞ്ഞവാറെ, വിശ്വസിപ്പാന്‍ നന്നു” എന്നു വന്നു ബോധിക്കയും ചെയ്തു. ഇങ്ങിനെ കോഴിക്കോട്ടെ കോയ (കൊശ) വന്ന പ്രകാരം. ഒരു നാള്‍ വില്വമംഗലത്തു ശിവാങ്ങള്‍ (ശിവമയന്മാര്‍) വടക്ക് നിന്നു രാമേശ്വരത്തിന്നാമാറ് എഴുന്നെള്ളുമ്പോള്‍, കോഴിക്കോട്ട് തളിയില്‍ പൂന്തുറക്കൊന്‍ തന്റെ വര്‍ത്തമാനം കേള്‍പ്പിച്ച നേരം ശിവാങ്ങള്‍ അരുളിച്ചെയ്തു, “ഈ സ്ഥലത്തിന്നും ഈ സ്വരൂപത്തിന്നും വരുന്നോരനര്‍ത്ഥം പോവാനായ്ക്കൊണ്ട് ദാനധര്‍മ്മാദികളും ഈശ്വരസേവകളും ചെയ്യിപ്പിക്കയും വേണം” എന്നാറെ, “അതൊ എങ്ങിനെ” എന്നും “എന്തെല്ലാം വേണ്ടുവത്” എന്നും ഉണര്‍ത്തിച്ച വാറെ, ശിവാങ്ങള്‍ അരുളിച്ചെയ്തു: “ദാനമാകുന്നതു ഈ ക്ഷേത്രത്തിങ്കല്‍ ആണ്ടൊന്നിന്നു തുലാമാസത്തില്‍ രേവതി തുടങ്ങി ൭ ദിവസം എത്തിയ ജനത്തിന്നു (സദ്യ) ഭക്ഷണവും കൊടുത്തു, നൂറ്റൊന്നു സ്മാര്‍ത്തന്മാര്‍ക്ക് ൧ഠ൧ പണം കെട്ടി ദാനം ചെയ്തു, തുലാഭാരം, ഹിരണ്യഗര്‍ഭം, മഹാമൃത്യുഞ്ജയം, പറക്കുംകൂത്തു, കൂടിയാട്ടം, ഭാരതം വായിപ്പിക്ക എന്നിങ്ങിനെ രാജാക്കന്മാര്‍ക്കായിട്ടുള്ള ക്രിയകളും വലുതായ ഗണപതി ഹോമവും ഭഗവതി സേവയും ഇവ ഒക്കയും കഴിപ്പിച്ചു. താന്താന്‍ പരിപാലിക്കേണ്ടുന്നതും ഇങ്ങും അടക്കിയതും കുതം ഇല്ലാഞ്ഞ കൂടം വീഴുന്നതും അടക്കി രക്ഷിച്ചു. അവിടവിടെ പൂജാനിവേദ്യാദികളും വഴിപോലെ കഴിപ്പിച്ചു ***** **** ******** ******ന്നരുളിച്ചെയ്തു. അപ്പോള്‍, അങ്ങോട്ടുണര്‍ത്തിച്ചു, അതിന്നു ദ്രവ്യം ഇല്ല” എന്ന കേട്ടവാറെ, അതിന്നേതും വേണ്ടതില്ല, കടം വാങ്ങിച്ചെയ്തുകൊള്ളുമ്പോള്‍ നിനയാത്ത (നേരം) മുതല്‍ തനിക്കുണ്ടായ്‌വരും; പിന്നെ കണക്ക് എഴുതി ചിലവിട്ടു കൊള്‍ക. നിത്യദാനവും വയറു വഴികയും സ്വര്‍ണ്ണലേപനവും ചെയ്തിരിക്ക എന്നാല്‍ ശ്രീ നില്‍ക്കും. ശ്രീ മദം ഏറിവരികില്‍ ശ്രീ വിളിപ്പിക്കാം “മുന്നില്‍ തളിപ്പിക്കാം എച്ചില്‍ പാത്രത്തില്‍” എന്നിങ്ങനെ സ്വരൂപമര്യാദകളും കല്പിച്ചു, അനുഗ്രഹിച്ചു മഹാ സന്യാസി, അക്കാലം വിശ്വാസത്തോട് അങ്ങിനെ ചെയ്തു തുടങ്ങി. അന്നീവന്നവന്‍ (ചോനകന്‍) വളരെ പൊന്നും കൊടുത്തു ഈ സ്വരൂപത്തിങ്കല്‍ വിശ്വാസത്തോട് വീടെടുത്തു, അവിടെ ഇരിക്കും കാലം, കര്‍ക്കടകവ്യാഴം കുംഭമാസത്തില്‍ ഉണ്ടല്ലോ മഹാമകം; അന്നാള്‍ തിരുനാവായി പെരാറ്റില്‍ തീര്‍ത്ഥം ; അവിടെ ഈ കേരളത്തിങ്കല്‍ ചൊവരക്കൂറ്റിലുള്ള രാജാക്കന്മാര്‍ക്ക് നിലപാടും സ്ഥാനമാനങ്ങളുമുണ്ടല്ലോ. അതിനെ കാണ്മാന്‍ കോയ പുറപ്പെട്ടു, രാജാവിനെ കേള്‍പിച്ചു, മഹാ മകവും കണ്ടു വരികയും ചെയ്തു. “എങ്ങനെ” എന്നവാറേ, “ഈ മഹാമകത്തിന്നു ദിവ്യതീര്‍ത്ഥം ഒഴുകുക എന്നിയെ മറ്റെന്തെല്ലാം അലങ്കാരം ഉള്ളു” എന്നരുളിചെയ്തവാറെ, “അവിടെ ഉള്ള അലങ്കാരാധികള്‍ ഒക്കവെ അറിയിച്ചു എന്നല്ല; ഈ സ്ഥലങ്ങള്‍ ഒക്കവെ നമ്മുടെ സ്വരൂപത്തിങ്കല്‍ അത്രെ വിധി ആകുന്നത്” എന്നുണര്‍ത്തിച്ചവാറെ അരുളിചെയ്തു മഹാ രാജാവ്. “അതിന്നു നമ്മാല്‍ കര്‍ത്തവ്യമില്ല” എന്നു കേട്ടാവാറെ, പറഞ്ഞു; ഈ സ്ഥാനം ഇങ്ങു വേണം എന്നു വരികില്‍ അടിയെന്‍ പിടിച്ചടക്കി തരുന്നുണ്ട് എന്നു കേട്ടുവാറെ പൂന്തുറക്കൊന്‍. “എങ്കില്‍ നിന്നെ വലത്തു ഭാഗത്ത്‌ നിര്‍ത്തിടുന്നുണ്ട് എന്നു കേട്ടപ്പോള്‍, അവന്‍ കടലിലൂടെയും മറ്റുള്ളവര്‍ കരയൂടെയും തെക്കോട്ടെക്ക് പട കൂടി ജയിച്ചു ഓരൊരൊ നാടും നഗരങ്ങളും ഗ്രാമങ്ങളും ക്ഷേത്രങ്ങളും അടക്കിക്കൊണ്ട് വ്യാഴവട്ടം തികയും പോഴെക്ക് തിരുനാവായില്‍ എത്തി ഇരിക്കുന്നു (ആ സ്ഥാനങ്ങളും അടക്കി,) അവനന്നു മികവിനാലെ കമ്പവെടിയും കല്പലയും (കപ്പലോട്ടവും? തീര്‍ത്തു, പണ്ടാരും കണ്ടിട്ടില്ലാത്ത വിശേഷം എന്നെക്കും കുറവു വരാതെ ഇരിപ്പാന്‍ മുതലുമ് വെച്ചു, “അങ്ങു കോഴിക്കോട്ട് കോയ” എന്നു പേരും വിളിച്ചു, അനേകം സ്ഥാനങ്ങളും കൊടുത്തു, വലഭാഗത്തു നിര്‍ത്തുകയും ചെയ്തു. അതുപോലെ പ്രതിയോഗി ഇല്ല എന്നു ശംഖും കുടയും പിടിച്ചു ശാന്തസ്സ്വാമിയെ അരികെ നിര്‍ത്തിക്കുന്നു. അന്നു ചോവരക്കൂറ്റില്‍ ഉള്ള സ്ഥാനം പന്നിയൂര്‍കൂറ്റിലെ അടങ്ങി ഇരിക്കുന്നു. ആ പരിഭവത്തിന്നു അന്ന് തുടങ്ങി, തിരുമാനംകുന്നത്ത് ഭഗവതിയുടെ ആജ്ഞയാലെ ഇന്നും (അങ്കപ്പോരുണ്ടായി) മരിക്കുന്നു ആര്‍ങ്ങൊട്ടൂര്‍ (ആറങ്ങൊട്ടു) സ്വരൂപത്തിലുള്ള ചേകവര്‍ എന്നറിക. അന്നു പത്തു കുറയ ൪൦൦ തണ്ടും, ൧൨൦൦ (നെടിയ) കുടയും കൊടുത്തിട്ടുണ്ടു ആര്‍ങ്ങൊട്ടൂര്‍ സ്വരൂപത്തിലെ മേല്ക്കോയ്മ വിട്ടു, നേടിയിരിപ്പു സ്വരൂപത്തിലെക്കടങ്ങി ഇരിക്കുന്നു. അന്നു തുടങ്ങി അവര്‍ക്ക് രാത്തെണ്ടലും മറ്റെയവര്‍ക്ക് പകല്‍ തെണ്ടലും ആയ്‌വന്നു. ഓരൊരൊ നാടും നഗരവും പിടിച്ചടക്കിത്തുടങ്ങി. അന്നീ സ്വരൂപത്തിങ്കല്‍ ഏല്ക്കും മാറ്റാനില്ലാതെ ആയി.

വെള്ളപ്പനാട്ടുകരെ പ്രവൃത്തിക്കായ്ക്കൊണ്ട് തറക്കല്‍ ഇട്ടുണ്ണിരാമവാരി ചുന്നക്കാടു തലചെണ്ണൊരായി വാളും പുടവയും കൊടുത്തു. ൧൦൦൦ നായര്‍ക്ക് യജമാനനായിട്ടു, പിന്നെ ചുള്ളിയില്‍ ശങ്കരനമ്പിയെന്നൊരു തിരുവുള കാര്‍യ്യക്കാരന്‍ വള്ളുവകോനാതിരിപ്പാട്ടിലെ നാടു മലപ്പുറം മുക്കാതം പിടിച്ചടക്കി, അതുകൊണ്ടു ആ സ്ഥാനത്തെക്ക് അവനായ്ക്കൊണ്ടു കണ്ണും മുകവും തിരിയും കൊടുത്തിരിക്കുന്നു. അതുകൊണ്ടു മലപ്പുറത്ത് പാറനമ്പി എന്നു പറവാന്‍ കാരണം.

൪ കോഴിക്കോട്ടു മഹത്വം

മലയാളത്തില്‍ കുന്നലകോനാതിരി രാജാവ് മഹാരാജാവ് എന്നു സിദ്ധാന്തം അന്നു തുടങ്ങി തെക്ക് വേണാടടികളും വടക്ക്‌ കോലത്തിരിരാജാവും ഇവര്‍ ഒഴികെ ഉള്ള രാജാക്കന്മാരോട് അന്നന്നു ചെന്നു ഏല്ക്കും; എടവപാതി കഴിവോളം “എടവപാതി കഴിഞ്ഞാല്‍ വേരന്‍ പിലാക്കീഴ് കൂടി കൊട്ടില്‍ കുറിച്ചു, ലോകര്‍ക്ക്‌ ശിലവിന്നും കൊടുത്തു, അച്ചനും ഇളയതും മുന്നടന്നു, പടകൂടുംപോള്‍, ചോവരക്കൂറ്റില്‍ എഴുതിയയച്ചെ ഏല്ക്കും. “മങ്ങാട്ടച്ചനു ചതിപ്പടയില്ല” എന്നതിന്റെ കാരണം കൂടിനിന്നുപോകിലും താഴ്ച ആകിലും കാണാം എന്നറിയിക്കും. “നേരുകൊണ്ടു ജയിച്ചു വര്‍ദ്ധിച്ചിരിക്കുന്നു” നെടിയിരിപ്പുസ്വരൂപം എന്നറിക.

പരദേശങ്ങളിലുള്ള രാജാക്കന്മാര്‍ പുന്നാടന്‍, മയിസൂരാന്‍, മയിലൊമ്പന്‍, ചടക്കരന്‍, മുകിളന്‍, മൂക്കുപറിയന്‍, ഇക്കെറിയാന്‍, മുളുക്കി, അമ്മാശി, കൊങ്ങന്‍, പാണ്ടിയന്‍, പാലെറിയാന്‍, സേതുപതി, കാശി രാജാവു, പാര്‍ശാവു, ചോഴരാജാവു, പലിച്ചെയന്‍, പരിന്തിരീസ്സു ഇങ്കിരീസ്സ് പറുങ്കി, ലന്താ, ദ്വീപാഴി, പുതുക്കരാജാവാദിയായുള്ളവരും പടയും പണ്ടു കടലൂടെയും കരയൂടെയും വന്ന്‌ എതിര്‍ക്കും. ഈ ഭൂമി അടക്കുവാന്‍ അവരെയും മടക്കി, മാറ്റാര്‍ ഒരുത്തരും നേരെ നില്ലാതെയായി. ഈ ഭൂമിയിങ്കല്‍ ൧൮ വൈഷ്ണവങ്ങളും ൯൬ നഗരങ്ങളും തികവായുണ്ടല്ലൊ. അതില്‍ കേളിമികച്ചതു കോഴിക്കോടു ഒരു കാലം താഴ്ചയും ഇല്ല, ഒരു കാലം അനര്‍ത്ഥവുമില്ല. “അതിന്റെ കാരണം: ചെമ്മങ്ങാട്ട ഔവ്വായി (ചെങ്ങൊട്ട അവയന്‍) എന്ന ഒരു ചോനകന്‍ ശ്രീഭഗവതിയെ സേവിച്ചു, അവനുമായി തമ്മില്‍ സമയം ചെയ്തു, പിറ്റെ നാള്‍ രാവിലെ കാന്തപറമ്പില്‍ ആകട്ടെ എന്ന് പറഞ്ഞു അവിടെ കണ്ടില്ലയാകില്‍, ഉച്ച തിരിഞ്ഞാല്‍ നഗരത്തില്‍ ആകട്ടെ എന്നു പറഞ്ഞു, പിന്നെ അവിടെ കണ്ടില്ല എന്നു വരികില്‍, മൂവന്തിനേരം മുക്കാടിയിലാകട്ടെ എന്നു പറഞ്ഞു, അവിടെ കണ്ടില്ലാഎന്നുവരികില്‍, എന്നെ കാണ്മോളം ഈ മൂന്നു സ്ഥാനത്തും പാര്‍പ്പു എന്നു പറഞ്ഞു സമയം ചെയ്തു. അവനന്നു മരിച്ചു കളകയും ചെയ്തു. അതു കൊണ്ടു ഭഗവതിക്ക് അവിടെ നിന്നു ഒരു കാലം വാങ്ങിപ്പോയി കൂടുക ഇല്ല.” അന്നു തുടങ്ങി വീരാടപുരം പോലെ വേണ്ട പദാര്‍ഥങ്ങള്‍ ഈ പുരത്തിങ്കല്‍ ഉണ്ടായ്‌വന്നു, അനേകം വസ്തുക്കള്‍ വന്നു നിറഞ്ഞു തുടങ്ങി, പുരുഷാരവും നിറഞ്ഞു തുടങ്ങി “എത്രയും തേജസ്സോടുംകൂടിയ ഭഗവതിയെ ചോനകന്‍ കാണ്മാനുള്ള സംഗതി: “ബൗദ്ധന്മാര്‍ക്കത്രെ നെഞ്ഞിന്നുറപ്പുള്ളൂ” എന്നിട്ട് ഈശ്വരന്‍ തന്നെ ഇപ്രകാരം കല്പിച്ചതു.

ശേഷം താമൂരിപ്പാട്ടുന്നു തീപ്പെട്ടാല്‍ തിരുവന്തളി കഴിവോളം ആ സ്ഥാനത്തേക്ക് മങ്ങാട്ടച്ചന്‍ ഉടയതായി തിരുവന്തളി കഴിഞ്ഞാല്‍ വഴിമൂപ്പില്‍ രാജാക്കന്മാരെ പട്ടം കെട്ടിപ്പാന്‍ തക്കവണ്ണം ഊരിന്നും ഗ്രാമത്തിന്നും മറ്റും പല പ്രഭുക്കന്മാരും എത്തി, തിരുവളയനാട്ടമ്മയെ എഴുന്നെള്ളിച്ചു. “ബ്രഹ്മന്‍ വിഷ്ണു മഹെശ്വരന്‍” എന്നു കല്പിച്ചു പൊന്‍ വിളക്കും നിറപറയും വെച്ചു, നിലമണിഞ്ഞു വിതാനിച്ചു പള്ളിമാറടി എഴുന്നെള്ളിച്ചു, ചേരമാന്‍ വാളും പിടിച്ചു സിംഹാസനത്തിന്മേല്‍ വെള്ളയും കരിമ്പടവും വിരിച്ചു, വീരചങ്ങലയും ധരിച്ചു തിരുമുടിവട്ടം കെട്ടി, അഴലൂര്‍ (അയലൂര്‍) ശാര്‍ക്കര രണ്ടു വഴിയില്‍ മൂവാറു ൧൮ സംഘവും കൂടി എത്തി, “ചേരമാന്നാടു ൧൬ഠ വഴിനാട്ടിലും കോയ്മസ്ഥാനം നടത്തി, പശുബ്രാഹ്മണരെയും ദേവന്മാരെയും രക്ഷിച്ചു, പെണ്ണൂംപിള്ളയും ആനന്ദിപ്പിച്ചു വഴിപിഴ തീര്‍ത്തു; മഹാ രാജാവായിരുന്നു വാഴുക” എന്നു കല്പിച്ചു, ബ്രാഹ്മണരും വെട്ടത്തു കോവിലും തിനയഞ്ചേരി ഇളയതും ആഴുവാഞ്ചേരി തമ്പ്രാക്കളും കൂടി തിരുമുടി പഴയരി ചാര്‍ത്തി, ധര്‍മ്മഗുണത്തു പണിക്കര്‍ ഉടവാള്‍ അണച്ചു, പണ്ഡാരഭൂമുഖത്തിരുന്നരുളി, ൫ഠഠഠ നായര്‍ പ്രഭുകര്‍ത്താവു തൊഴുതു ചേകിച്ചു. പിന്നെ ൧oooത്തിന്റെ ചെകവു കഴിഞ്ഞു. നല്ല നേരം കൊണ്ടു കോഴിക്കോട്ടേക്ക് എഴുന്നെള്ളുമ്പോള്‍ ൧൮ വാദ്യവും അടിപ്പിച്ചു. മുത്തുകടയും (വെങ്കൊറ്റക്കുട) രത്നത്തെയും പിടിപ്പിച്ചു. പള്ളിത്തണ്ടിന്മേല്‍ ഇരുന്നള്ളി, വെള്ളിക്കാളാഞ്ചിയും പൊന്നിന്‍ കാളാഞ്ചിയും പിടിപ്പിച്ചു പൊന്നും വെള്ളിയും കെട്ടിയ പലിശക്കാരെക്കൊണ്ടു അകമ്പടി തട്ടുംതട്ടിച്ചു നടവെടിവെപ്പിച്ചു കൈത്തോക്കിന്‍ പുരുഷാരത്തോടും കൂടി പന്നിയങ്കര എഴുന്നെള്ളി, ദുര്‍ഗ്ഗാദേവി തൃക്കണ്‍ പാര്‍ത്തു, ൫ooo പ്രഭുകര്‍ത്താവും കോഴിക്കൊട്ട് തലച്ചെണ്ണോരും കോശയും കാതിയാരും തണ്ടിന്മേല്‍ അകമ്പടി നടന്നു, ൧ooooത്തില്‍ മുപ്പത്തരണ്ടിലുള്ളവര്‍ കച്ചയും തലയില്‍ കെട്ടുംകെട്ടി, ൧oooo ലോകരും കൂടി കല്ലായ്ക്കല്‍ ചെന്നു “മുമ്പില്‍ മാറ്റാന്‍” എന്നു കല്പിച്ചു, മൂനാം ചുവട്ടില്‍ കളിച്ചു വഴക്കം ചെയ്തു അകമ്പടി നടന്നു പൂവാട വിരിച്ചു കാല്‍നട എഴുന്നെള്ളി ആയമ്പാടി കോവിലകം പൂക്കു, അമ്മ വന്ദിച്ചു തിരുമുടി പഴയരി ചാര്‍ത്തി, അനുഗ്രഹവും കൊണ്ടി തളിയില്‍ ഭഗവാനെ തൃക്കണ്‍ പാര്‍ത്തു തിരുവളയനാട്ടും പരക്കലും എഴുന്നെള്ളി, ഓശവെടിയും വെപ്പിച്ചു വേരന്‍പിലാക്കീഴ് ൧ഠഠഠഠത്തിന്റെ കൂട്ടം വിരുന്നുസ്ഥാനവും മാനവും മേനിയും പറഞ്ഞു പഴമയും പറഞ്ഞു, സ്വരൂപത്തിലെ പട്ടോലെക്കും പഴനടെക്കും പഴയ മുനിമാര്‍ വചനത്തിന്നും മറിവും പിഴയും വരാതെ കണ്ടു, അനുവാദം കൊടുപ്പിച്ചു, ശിലവിന്നു (നാളും കോളും അതിന്നും പണയം പിടിപ്പാന്‍ അറയും തുറയും) കല്പിച്ചു. പുരുഷാരപ്പാടും മുമ്പില്‍ കല്പിച്ച ഈശ്വര സേവകളും കഴിപ്പിച്ചു. ഭട്ടത്തിരിമാര്‍ക്ക് കിഴി വെച്ചു നമസ്കരിച്ചു അനുഗ്രഹവും വാങ്ങി നാടും നഗരവും തുറയും കച്ചോടവും തെളിയിപ്പിച്ചു വേളാത്ത പെണ്ണിനെ വേള്‍പിച്ചു, ഉപനയിക്കാത്ത ഉണ്ണിയെ ഉപനയിപ്പിച്ചു, ക്ഷേത്രങ്ങളും കാവുകളും ഓട്ടുപൊളി തീര്‍ത്തു. കലശം കഴിപ്പിച്ചു മുതലും വെച്ചു ആളെയും കല്പിച്ചു, ബ്രാഹ്മണര്‍ക്ക് കര്‍മ്മം കഴിപ്പാന്‍ മുതലില്ലാത്തവര്‍ക്ക് മുതലും ദാനം ചെയ്തു. നാടുകളെ വഴിപോലെ രക്ഷിപ്പാന്‍ അവിടവിടെ ആളുകളെയും കല്പിച്ചു മുതലും വെച്ചു. മങ്ങാട്ടച്ചന്‍ ഇളയതു പണിക്കരും തിരുവുള്ള കാര്യ്യക്കാരും കൂടി സ്വരൂപകാര്യ്യം വിചാരിച്ചിരിക്കും കാലം മഹാമകം വന്നണഞ്ഞു, മഹാ മകവേല കഴിപ്പാനായികൊണ്ടു തിരുനാവായ്ക്കെഴുന്നെള്ളി ഇരിക്കുന്നു. മഹാ രാജാവായിരിക്കുന്ന കന്നലകോനാതിരി. പിന്നെ ൪ കാര്യ്യക്കാര്‍ എന്നു പറയുന്നതില്‍ മുമ്പില്‍ എഴുത്തച്ചനായ മങ്ങാട്ടച്ചന്‍, പിന്നെ നാടുവാഴിയെ വാഴിപ്പാന്‍ ദേശവാഴിയാക്കി കല്പിച്ചിട്ടുള്ള തിനയഞ്ചെരി ഇളയതും, ധര്‍മ്മഗുണത്തുപണിക്കര്‍ ഉടവാള്‍ അണച്ചു. തിരുമേനി വിയര്‍പ്പിച്ചു ഴിവാനയ്ക്കൊണ്ട് രാജായ്മസ്ഥാനവും സമ്പ്രദായവും കല്പിച്ചു, സ്വരൂപകാര്യ്യക്കാരനായി, ശേഷം പാറനമ്പിയെ പള്ളിയറപ്രവൃത്തിക്കകൊണ്ടു വെച്ചു അറ പലകയും കിഴിയും കൊടുത്തിരിക്കുന്നു.

൫ പറങ്കി വന്നിട്ട് കുറുമ്പിയാതിരി ബന്ധുവായതു.

അങ്ങിനെ ഇരിക്കുമ്പോള്‍ പറങ്കി വന്നണങ്ങി കോഴിക്കട്ട കോട്ടയിട്ടുറപ്പിച്ചു കച്ചോടം ചെയ്തിരിക്കും കാലം, (പാണ്ടിപരദേശിയായ ഒരു വട്ടത്തൊപ്പിക്കാരന്‍ അറയില്‍ കുറിയന്‍ എന്നൊരു കപ്പിത്താന്‍ അവനോട് യുദ്ധം ചെയ്തു) കോഴിക്കോട്ട് പിടിച്ചടക്കി, കരപറ്റില്‍ ചില നാശങ്ങളും തുടങ്ങി, അന്നു തിനയെഞ്ചരി ഇളയതു ഒഴികെ ഉള്ളവര്‍ തെക്കോട്ടേക്ക് പടെക്കു പോയിരുന്നു, ആ അവസരത്തിങ്കല്‍ അടക്കിക്കൊണ്ടു, അവന്‍ അന്നു കുറുമ്പിയാതിരി സ്വരൂപത്തിങ്കലേക്ക് എഴുതി അയച്ചു, അവരെ വരുത്തി (വേട്ടക്കരുമകന്‍ നിയോഗത്താല്‍) അവനെ വെട്ടി ഒഴിപ്പിച്ചു(നീക്കി) കോട്ടപിടിച്ചു കൊടുത്തിരിക്കുന്നു. അന്നു വളരെ മുതലും, പണ്ടവും, ചരക്കും, കാളന്തോക്കും, കിട്ടി എന്നു കേട്ടിരിക്കുന്നു. കിട്ടിയ മുതല്ക്കും ചരിക്കിന്നും, അറ്റമില്ല എന്നു പറയുന്നു. വേട്ടക്കരുമകന്റെ വിലാസം കാണ്‍കകൊണ്ടു അന്നു തുടങ്ങി ഈ സ്വരൂപത്തിന്‍റെ പരദേവതയാക്കി കുടിവെച്ചു, കോഴിക്കാവിലും വിലാത്തിക്കുളങ്ങറയും കോവിലകത്തും തളിയിലും തിരുവളയനാടും മറ്റും അനേകം കാവല്‍പാടുകളിലും കുടിയിരുന്നു, തിരുവളയാട്ടമ്മ എന്നും വേട്ടക്കരുമകന്‍ എന്നും, ൨ പരദേവതമാര്‍, അക്കാലം കുറു മ്പിയാതിരിയെ ബന്ധുസ്വരൂപമാക്കി തലക്കുളത്തൂര്‍മതിലകത്തു കുന്നലകോനാതിരിയും കുറുമ്പയാതിരിയും കൂടി കാഴ്ചകഴിച്ചു “മാമാങ്ങവേല കഴിഞ്ഞു വരുവോളം പ്രജകള്‍ പരവശപ്പെട്ടപോകാതെ, രക്ഷിച്ചു കൊള്ളേണം” എന്നുറപ്പിച്ചു, ചില സ്ഥാനങ്ങളും അങ്ങോട്ടും ഇങ്ങോട്ടും പകര്‍ന്നു വെച്ചു.

കുറുമ്പിയാതിരി സ്വരൂപത്തിങ്കല്‍ ൩ഠഠഠഠ നായരും (൪)൬ എടവകയും ൨൨ കാരണവരും, പാലശ്ശേരി കോട്ടയില്‍ വേട്ടക്കരുമകനും കുറുമ്പ്രനാട്ടു സ്വരൂപവും, ൩൨ കുറുപ്പന്മാരും, ൪ നാല്പാടിമാരും, ചെമ്പറ നെടുമ്പറ ൨ ഇല്ലം വാഴുന്നോലും(ന്നവരും) തുയ്യാട്ടു മേല്ക്കുളശ്ശേരി ൨ താവഴിയിയില്‍ രാജാക്കന്മാരും, കല്ലാറ പെരിങ്കുഴിമുറ്റം വീയ്യൂര്‍ വെങ്ങളക്കല്‍ നെല്ലൂളി നിലഞ്ചേരി ആട്ടുങ്കുടി അമയമങ്ങലം കൂക്കൊളം കൊണ്മിയത്തൂര്‍ മറ്റു പുളിയന്‍ നമ്പിയാരും ഇങ്ങിനെ കവിയടക്കം

൪ ഏടവകയും മറ്റും ഉണ്ടാവാന്‍ കാരണം: ദേവജന്മം ജനിച്ചുള്ളവര്‍ ൩ഠഠഠഠ നായരെ ചേരമാന്‍ പെരുമാള്‍ കുറുമ്പിയാതിരിയുടെ ചേകവരാക്കി കുറുമ്പ്രനാട്ടു കൊണ്ടുവെക്കയല്ലെ ചെയ്തതു. ശേഷ ൬൪ ഗ്രാമത്തിലുള്ളവര്‍ പൊലനാടു വാങ്ങേണം എന്നു മുമ്പിനാല്‍ കുറുമ്പിയാതിരിയോടു കല്പിച്ചു. അനന്തരം കുന്നലകോനാതിരിക്ക് കൊടുക്കേണം എന്നു കല്പിച്ചു യോഗത്തിന്നു ൪ നായന്മാരെ കല്‍പ്പിച്ചയക്കയും ചെയ്തു. അവര്‍ ചെന്നു അവസ്ഥ പറഞ്ഞു കുറുമ്പിയാതിരിയെ തടുത്തു പാര്‍ത്തതിന്റെ ശേഷം അവരെ തന്റെ വിധേയന്മാരാക്കി, അവര്‍ക്ക് ൪ എടവകയും കല്പിച്ചു കൊടുത്തു, കോയ്മ സ്ഥാനവും കൊടുത്തു; ഒന്നു പയര്‍മ്മല എടവക (പൈയര്‍മല മുക്കാതം വഴിനാടും, ൫ഠഠ നായരും മുന്നില്ലം വാഴുന്നവരും(ന്നോലും) പയ്യര്‍ മലസ്വരൂപവും ൬ഠ തറയും ൫ മനയും ൫ കുളവും) പിന്നെ ഉള്ളൂര്‍ എടവക പിന്നെ നിടിയനാട്ട എടവക, പിന്നെ പുഴവായിടവക എന്നിങ്ങനെ അവര്‍ അങ്ങുചെല്ലാഞ്ഞതിന്റെ ശേഷം, നാലെട്ടു ൬൨ആളെ കല്പിച്ചയച്ചു. അവരും ചെന്നു കറുമ്പിയാതിരിയെ തടുത്തു പാര്‍ത്തതിന്റെ ശേഷം,അവര്‍ക്കും ഓരോ സ്ഥാനവും വസ്തുവും കൊടുത്തു. (൩൨ തറവാട്ടുകാരാക്കി) അവരും അങ്ങു ചെല്ലാത്തതിന്റെ ശേഷം ൧൨ഠഠ ആളെ (നാശം ചെയ്തു) മരിപ്പാന്തക്കവണ്ണം കല്പിച്ചു യോഗത്തിങ്കന്നു, അവരെയും വിധേയമാക്കി അവര്‍ക്കു “൧൨ഠഠ തറയില്‍ നായര്‍ വാഴ്ചയായിരുന്നുകൊള്ളു” എന്നു കല്പിച്ചു കൊടുത്തു, കറുമ്പിയാതിരി, “ഇനി എന്തുവേണ്ടു” എന്ന് വിചാരിച്ചു പ്രഭാകരക്കൂറ്റില്‍ കിഴിനിയാരെ (കൂഴിനിയാരെ) ബ്രാഹ്മണ യോഗേന കല്പിച്ചയക്കയും ചെയ്തു. അവരും ചെന്നു പാര്‍ത്തു നീരാട്ടുകളി മുട്ടിച്ചതിന്റെ ശേഷം, മുപ്പത്താറു കാതത്തിലും മറു സംഘം വേണ്ടാ. നിങ്ങള്‍ അടക്കി ക്കൊണ്ടു ഇങ്ങ് രക്ഷയായിരിക്കേണം എന്നു കല്പിച്ചു നിര്‍ത്തുകയും ചെയ്തു. അതുകൊണ്ടു കറുമ്പ്രനാട്ടു മറു സംഘമില്ല എന്നു പറയുന്നു.

അവര്‍ക്ക് വേട്ടക്കരുമകന്‍ പരദേവതയായിവന്ന കാരണം പൂന്തുറക്കൊന്‍ പൊലനാടടക്കം ചെയ്തതിന്റെ ശേഷം കറുമ്പനാടടക്കം ചെയ്‌വാനായിക്കൊണ്ട് യുദ്ധം ചെയ്തിരിക്കും കാലം നേടിയിരിപ്പോടാവ തില്ല എന്നു കല്പിച്ചു തളിപ്പറമ്പത്തു ചെന്നു ഭഗവാനെ ഭജിച്ചിരുന്നു. അന്നു കുറുമ്പിയാതിരിക്ക് ഭഗവാന്റെ ദര്‍ശനമുണ്ടായി “രാജാവ് ഇനി ഒട്ടും വൈകാതെ പോക വേണ്ടും, നിടിയിരിപ്പോട് തടുത്തു നില്പാന്തക്കവണ്ണം ഇങ്ങുന്നു ഒരു ആളെ വരികയും ചെയ്യും. ആളെ മുന്നിര്‍ത്തിനടത്തിക്കൊണ്ടാല്‍ മാറ്റാനെ നൃത്തി നാടും സ്വരൂപവും കാത്തുരക്ഷിച്ചുകൊള്ളും” എന്ന ദര്‍ശനം കാട്ടി അയക്കയും ചെയ്തു. ഇങ്ങു വന്നു തിരുമൂപ്പു കിട്ടി കാട്ടി അയക്കയും ചെയ്തു. ഇങ്ങുവന്നു തിരുമൂപ്പു കിട്ടിവാഴ്ച കഴിഞ്ഞു (വലം വെച്ചു) അരി അളപ്പാന്തുടങ്ങുമ്പോള്‍, ചേകവനായി ചെന്നു മടിപിടിച്ചു, അരിവാങ്ങി കാരാകൊറെനായരെ കൈ പിടിച്ചു മുമ്മൊഴി ചൊല്ലിച്ചു പാലച്ചേരിക്കോട്ടയില്‍ കുടിയിരിക്കുന്ന നാടും സ്വരൂപവും കാത്തുരക്ഷിച്ചു, മഹാലോകര്‍ക്ക് വരുന്ന അല്ലലും മഹാവ്യാധിയും ഒഴിച്ചു സംഘത്തെ പരിപാലിച്ചു വഴിപോക്കര്‍ക്ക് അന്നദാനവും ചെയ്തിരിക്കുന്ന ഒരു വേട്ടക്കരുമകന്‍ എന്നറിക.

പുഴവായിടവക മുക്കാതം വഴിനാടും ൩ഠഠഠ നായരും മതിലാഞ്ചേരി സ്വരൂപത്തില്‍ ൧ഠ അമ്മൊന്മാരും, ൪൨ ഇല്ലത്തില്‍ മൂത്തൊല്‍ എഴുവരും ചാത്തിമംഗലത്തപ്പനും മൂവ്വന്തിക്കാളിയും അറയില്‍ ഭഗവതിയും ഇരഞ്ഞൊന്‍, വെള്ളുവശ്ശേരി, ൨ ഇല്ലം വാഴുങ്കത്താര്‍ക്കന്മാരും തെക്കിടം വടക്കിടം ൨ താവഴിയില്‍ കര്‍ത്താക്കന്മാരും (പൂന്തുറയില്‍ അമ്മവാഴ്ചയും അടിപരത്തി ഇടവും) ഇങ്ങിനെ ഉള്ള പുഴവായില്‍ നിന്നു ചാലയില്‍ ഭഗവതിക്ക് വിളക്കിന്നും ചിലവിന്നും മുതല്‍ വരേണ്ടുന്നതു വരായ്ക്ക കൊണ്ടു “വിളക്കും ചിലവും മുട്ടി പാര്‍ത്തിരിക്കുന്നു” എന്നു കല്പിച്ചു, കോയ്മയില്‍ നിന്നു ആളെ അയച്ചു. പുഴവായിടവകയില്‍ മേല്‍കോയ്മ ചൊല്ലി(ഇടഞ്ഞപ്പോള്‍) വിലക്കി നാശം ചെയ്തവാറെ, ചെന്നു മുടക്കി അവരെ വെട്ടിക്കൊന്നു അന്നു എരുമത്തടത്തില്‍ ഉണിത്തിരിയും ഏതാനും ചേകവരും “നാടടക്കി യോഗ്യം വേണം” എന്നിട്ട് അവര്‍ മദിച്ചു കൂടി. അന്നു ൧൮ എടപ്പാട്ടിലും യോഗ്യായോഗ്യം കഴിച്ചു. അനന്തരം വടക്കും തലക്കാര്‍ എത്തി പുരപ്പുല്ലിട്ടു (കാണ) കേള്‍ക്കാകുന്നെടത്തോളം ചുട്ടു, അതു ഹേതുവായിട്ടുണ്ടായിരിക്കുന്നു; കണ്ടന്‍പാലത്തു കണ്ടിയില്‍ പട അന്നു ഇടവകയില്‍ ലോകരും കര്‍ത്താക്കന്മാരും ഒരുമിച്ചു നിരൂപിച്ചു ൧ഠഠഠഠത്തെ കണ്ടു ചേര്‍ന്നിരിക്കുന്നു. അന്നു വേരന്‍പിലാക്കുന്നു കൈപിടിച്ചു കൂട ഇരുത്തി, അതു കൊണ്ട് ൧ഠഠഠഠത്തില്‍ മുവ്വായിരമാകുന്നു. ആ ൩ഠഠഠ വടക്കമ്പുറത്തെ ലോകരും തങ്ങള്‍ക്ക് വിധേയമാക്കി കിഴക്കമ്പുറത്ത് ലോകരും മുവ്വായിരത്തിന്റെ പക്ഷം തിരിഞ്ഞു പോര്‍നിലത്തേക്കു ബന്ധുവായിരിക്കുന്നു. അതു കൊണ്ടു കണ്ടമ്പാലത്തു കണ്ടിയില്‍ പടെക്ക് ൨ പക്ഷവും നിന്നു വേല ചെയ്യുന്നു. ൧ഠഠഠഠത്തിലുള്ള ലോകര്‍ എന്നറിക; (അങ്ങിനെ തന്നെ ഓരോരു നാടു പിടിച്ചവാറെ, ഇങ്ങമര്‍ന്നു, അതു കൊണ്ടു ൩ഠഠഠ ഉണ്ടായി.

താമരച്ചേരിരാജാവു എന്ന് പറവാന്‍ കാരണം, പുഴവായിടവകയും കറുമ്പിയാതിരിയും കൂടി ഇടഞ്ഞു പല നാശങ്ങളും വന്നതിന്റെ ശേഷം പുഴവായി കമ്മന്മാരും ൩ഠഠഠ നായരും മൂത്തൊല്‍ എഴുവരും മറ്റും കൂടി ഒരുമിച്ചു കുതിരവട്ടത്ത് ഇല്ലത്തെ കണ്ടു, കോട്ടയകത്ത് രാജാവായ പുറവഴിയാകോവിലെ കൂട്ടിക്കൊണ്ടുവന്നു താമരശ്ശേരി ഇടമരം എന്ന രണ്ടില്ലത്ത് നമ്പൂതിരിമാര്‍ തങ്ങടെ ദേശം കൊടുത്തു, രാജാവിന്നു താമരശ്ശേരി രാജാവായി അരി ഇട്ടു വാഴ്ച കഴിച്ചു. ൫ഠഠ നായര്‍ക്ക് അരിയളന്നു ചേകവരായി കോട്ടയില്‍ ഭഗവതിയും കണ്ണിക്കരുമകനും ഇവരെ നാട്ടു പരദേവതമാരായി കുടിവെച്ചു, പുഴവായ്ക്ക് രക്ഷയായി ഇങ്ങോട്ടും താമരച്ചേരിക്കു രക്ഷയായി അങ്ങോട്ടും ഏകീകരിച്ചു സ്ഥാനങ്ങളും കല്പിച്ചു. ൧ഠഠഠത്തില്‍ ചിലര്‍ക്കും ഐയ്യായിരം പ്രഭുകര്‍ത്താവിന്നും ചങ്ങാതവും കല്പിച്ചു രക്ഷയായിട്ടിരിക്കുന്നു.

പിന്നെ പയ്യനാടു ൬ കാതം നാടും, ൪ കൂട്ടം (വെള്ളിയിന്നൂര്‍ കൂട്ടം, തച്ചോളി കൂട്ടം, വീയ്യൂര്‍ കൂട്ടം, മൂട്ടാടികൂട്ടം) ഇങ്ങിനെ ൪ കൂട്ടായ്മക്കാര്‍, ൩ കുറുമ്പടി, (അകമ്പടിയും) ൮ഠഠഠ(൩ഠഠഠഠ) നായരും കുറുമ്പര്‍ നാടാകുന്നതു. ഇപ്പോള്‍ പൂന്തുറക്കൊന്‍ കടക്കല്‍ വേലയുള്ളവര്‍ അവരും വേരമ്പിലാക്കീഴവരി ഒപ്പിച്ചു നിഴലില്‍ പലിശകമിഴ്ത്തി ഇരിക്കുന്നു. കോരപ്പുഴ കടന്നു തുറശ്ശേരിക്ക് ഇപ്പുറത്തെ നാട്ടുകോയ്മസ്ഥാനവും ലോകരും കുറുമ്പിയാതിരി കൊടുത്തിരിക്കുന്ന നെടിയിരിപ്പില്‍ സ്വരൂപത്തിങ്കലേക്ക് പെണ്‍വാഴ്ചയില്‍ (പെണ്‍ വഴിയില്‍) കൊടുത്തു കിട്ടി അടങ്ങിയ നാടും ലോകരും എന്നു പറയുന്നു.

൬ മറ്റെ മൂന്നു സ്വരൂപങ്ങളുടെ അവസ്ഥ.

൧. പിന്നെ ഏറനാടും പെരിമ്പടപ്പും തമ്മില്‍ പണ്ടു പടയുണ്ടല്ലൊ എന്നാല്‍ പെരിമ്പടപ്പു സ്വരൂപത്തില്‍ ചേകവരായിട്ടു വളരെ ആള്‍ ഉണ്ടു. ൫൨ കാതം ൧൮ മാടമ്പികള്‍, ൪൨ കാര്യക്കാരും അതില്‍ ബാല്യത്തച്ചന്‍ മുമ്പന്‍.

പറവൂര്‍ എന്ന കോവിലും മാടത്തിങ്കല്‍ കോവിലും കൊച്ചിയില്‍ ഇളയ കോവിലും അങ്ങിനെ ഇരിക്കും കാലത്ത് കൊച്ചിയില്‍ നടുമുറ്റത്ത് ഒരു ചെറു നാരകം ഉണ്ടു, നാരങ്ങ കാച്ച് മൂത്താല്‍ ഇളയതാവഴിയും ആളുകളും കൂടിവന്നു പറിച്ചു കൊണ്ട് പോയ്ക്കളയും. അക്കാലം രേവതി പട്ടദാനം കഴിഞ്ഞ ഒരു പട്ടത്തിരി അവിടേക്കു എഴുന്നെള്ളി, രേവതി പട്ടദാനത്തിന്റെ ഊട്ടും സംഭാരവും ചോദിച്ചു, മൂത്ത താവഴിയിന്നു ഊട്ടും സംഭാരങ്ങളും പറഞ്ഞു നാരങ്ങക്കറിയുടെ യോഗങ്ങളും കേള്‍പിച്ചു “ഈ ചെറുനാരങ്ങ മൂപ്പിച്ചു എനിക്കു തരേണം” എന്നരുളിച്ചെയ്തു ഭട്ടത്തിരി, നാരങ്ങ മൂത്താല്‍ ഇളയതാവഴിയും ആളുകളും കൂട വന്നു പറിച്ചു പോയിക്കളയും അതിന്നൊരുപദേശം ഉണ്ടെന്നരുളിച്ചെയ്തു ഭട്ടത്തിരി, “താമൂതിരിയുടെ ആളെ പാര്‍പ്പിച്ചാല്‍ നാരങ്ങ മൂത്തു കിട്ടും എന്നല്‍ ഒരാളെ കൂട പാര്‍പ്പിച്ചു പോകേണം” എന്നരുളിച്ചെയ്തു മൂത്തതാവഴിയിന്നു എന്നാറെ തന്റെ വാല്യക്കാരനെ കൂടി നൃത്തി “വെട്ടിക്കൊന്നുപോയാല്‍ ചോദ്യം എന്ത്” എന്നു അവന്‍ ചോദിച്ചു. “വെട്ടിക്കൊന്നു പോയാല്‍ താമൂതിരിയെ കൊണ്ടു കൊച്ചിക്കോട്ടയുടെ ഓടു ചവിട്ടിച്ചേക്കുന്നുണ്ടു എന്നു ഭട്ടത്തിരി അരുളിച്ചെയ്തു അവനെ പാര്‍പ്പിച്ചു എഴുന്നെള്ളി. എന്നാറെ നാരങ്ങ മൂക്കുകയും ചെയ്തു. ഇളയ താവഴിയും ആളുകളും വന്നു നാരങ്ങ പറിപ്പന്തുടങ്ങിയപ്പോള്‍ “നാരങ്ങ പറിക്കരുത്” എന്നവന്‍ പറഞ്ഞു അതു കേളാതെ നാരങ്ങ പറിച്ചു തുടങ്ങി, എന്നാറെ നൊമ്പടെ തമ്പുരാന്റെ തൃക്കാലനെ ഇട്ടു ആണ കേളാതെ നാരങ്ങ പറിച്ചു; എന്നാറെ, പറിച്ചവന്റെ കൈയും വെട്ടി അവനെയും കൊന്നു. അതു കേട്ട ഭട്ടത്തിരി കൊച്ചിയില്‍ എഴുന്നെള്ളി ൩ ഓട് എടുത്തു തന്നുടെ ഇല്ലത്തെ വന്നു വീരാളിപ്പട്ടില്‍ പൊതിഞ്ഞു താമൂതിരികോവിലകത്ത് എഴുന്നെള്ളി നൊമ്പടെ തമ്പുരാന്‍ തിരുമുല്‍കാഴ്ച വെച്ചു “ഇത് എന്ത്” എന്ന് അരുളിച്ചെയ്തു തമ്പുരാന്‍ “ബ്രാഹ്മണര്‍ക്ക് സത്യം പറകയാവു അസത്യം പറയരുത് താമൂതിരിയുടെ ആളെ കൊച്ചിക്കോട്ടയിന്നു കൊച്ചിയില്‍ ഇളയവതാഴിയും ആളുകളും കൂടി വെട്ടിക്കൊന്നു അതിന്നു കൊച്ചിക്കോട്ടയുടെ ഓടാകുന്നിതു: തൃക്കാലടി എടുത്തു ചവിട്ടിക്കളകേ വേണ്ടു” എന്നു ഭട്ടത്തിരി ഉണര്‍ത്തിച്ചു നൊമ്പടെ തമ്പുരാന്‍ തൃക്കണ്‍ ചുവന്നു തിരുമേനി വിയര്‍ത്തു തിരുവില്‍ ചിറക്കലേക്കു എഴുന്നെള്ളി, ൩ഠഠഠഠത്തിനും ൧ഠഠഠഠത്തിന്നും പയ്യനാട്ടു ലോകര്‍ക്കും തിരുവെഴുത്ത് എഴുതി വരുത്തി, ലോകര്‍ക്കു ചിലവിന്നും വെച്ചു. അച്ചനും ഇളയതും ഉണ്ടയും മരുന്നു കെട്ടിച്ചു, കൊച്ചിക്കോട്ടെക്കു നേരെ കൂട്ടി കോട്ടയും തച്ചു തകര്‍ത്തു പോന്നിരിക്കുന്നു എന്നു മുമ്പിലുള്ളവര്‍ പറഞ്ഞു കേട്ടിരിക്കുന്നു.

൨ തേക്ക് വേണാട്ടടികളോടു കൂടി ജയിച്ചു കപ്പം വാങ്ങി ചേര്‍ത്തിരിക്കും കാലം എന്നെക്കും മാറിവരാതെ ഇരിപ്പാന്‍ കാഴ്ചയായി മഹാ മകത്തിന്നു ഒരു കൊടിയും കൊടുത്തു വിട്ടു. ആ കൊടി വേണാറ്റിന്‍ കൊടി എന്നു പറയുന്ന ഞായം. പിന്നെ ചെങ്ങന്നിയൂര്‍മതിലകത്തുള്ളില്‍ കോയ്മയും കൊടുത്തു, ആസ്ഥാന ത്തേക്ക് തിരുമനച്ചേരി നമ്പൂതിരിപ്പാട്ടിന്നു മാനുഷ്യമായി ഇന്നും നടക്കുന്നു.

വേണാടടികളുടെ കൂലിച്ചേകക്കാരില്‍ ഒരുത്തന്‍ കന്നെറ്റിക്കടവില്‍ നിന്നു ഒരു ബ്രാഹ്മണനെ കുളിയും ഊക്കയും മുടക്കി (മുട്ടിച്ചു) തടുത്തു പാര്‍പ്പിച്ചിരിക്കുന്നു. അന്നു മൂന്നാം കൂറായ (പാടായ) തമ്പുരാന്‍ യഥായോഗം അവിടെക്കെഴുന്നെള്ളി, അവനെയും വെട്ടിക്കൊന്നു ബ്രാഹ്മണന്റെ കുളിയും ഊക്കയും കഴിപ്പിച്ചു എഴുന്നെള്ളി ഇരിക്കുന്നു. അതിന്നു വേണാടടികള്‍ പരിഭവിച്ചു പുരുഷാരത്തെ കല്പിച്ചു “ചേറ്റുവായില്‍ തെക്കോട്ട് നൊമ്പടെ തമ്പുരാന്റെ മേല്‍കോയ്മ സ്ഥാനം നടക്കരുത്” എന്നു കല്പിച്ചു അക്കാലം നൊമ്പടെ തമ്പുരാന്‍ തിരുവുള്ളത്തില്‍ ഏറി യോഗം തികച്ചു ചേറ്റുവായി കടന്നു കാഞ്ഞൂര്‍ പുഴ കടന്നു വെപ്പിയൂടെ കൊച്ചി അഴി കടന്നു കൊച്ചിയില്‍ കൂട പുറപ്പെട്ടു, ചിരങ്ങനാട്ടു കരപ്പുരത്തു കൂടി പയറ്റുക്കാട്ടു പാലം കടന്നു ആലപ്പുഴെക്ക് പുറപ്പെട്ടു തൃക്കുന്നത്തു പുഴെക്ക് കൂടി കാര്‍ത്തികപ്പള്ളി കടന്നു ഉടയനാട്ടു കരക്ക് എഴുന്നെള്ളുമ്പോള്‍, വേണാടടികളും വന്നു നൊമ്പടെത് തൃക്കാല്‍ക്കല്‍ അഭയം ചൊല്ലി, നൊമ്പടെത അഴിഞ്ഞ അര്‍ത്ഥവും വടക്കോട്ട് തിരിച്ചു വെച്ചു, കാളം തോക്കും പിഴ പോക്കുവാനായിട്ട് ആനയും ഇരുത്തി. അന്നു ദിഗ്ജയം കൊണ്ടു വീരമദ്ദളം അടിപ്പിച്ച് ആനക്കഴുത്തില്‍ ഏറി, വടക്കോട്ട് എഴുന്നെള്ളി തിരുവനന്തപുരത്തു ഭഗവാനു വായിത്തരം (വൈചിന്ത്ര്യം, ഉത്തരം) കെട്ടിയ ദേശങ്ങളും കല്പിച്ചു, മഹാരാജാവും കുന്ദല കൊനാതിരി എന്നു കേട്ടിരിക്കുന്നു. കൊല്ലം ൮ഠ൨ കുംഭഞ്ഞാ യറു ൩o തിയ്യതി ബുധനാഴ്ച തൃക്കാവില്‍ കോവിലകത്ത് നിന്നു തിരുമുടിപ്പട്ടം കെട്ടിതിരുനാടു വാണു ൪ഠഠഠ പ്രഭുക്കന്മാരും ചെകിച്ചു.

൩. ശേഷം കോലത്തിരിയോട് കൂടി ജയിപ്പാന്‍ പടകൂടിയപ്പോള്‍, നൊമ്പടെ തമ്പുരാന്റെ തിരുനെറ്റിക്ക് നേരെ ൩൫൨ഠഠഠ പ്രഭു കോലത്തിരിയും കല്പിച്ചിട്ടില്ല; അക്കാലം പെരിഞ്ചല്ലൂര്‍ ഗ്രാമക്കാരെ മുന്നിര്‍ത്തി തളിപ്പറമ്പത്ത് മതിലകത്തു കോലത്തിരികോയ്മയും കല്പിച്ചു കൊടുത്തു, മഹാരാജാവു. അവിടെ ഇന്നും പന്നിയൂര്‍ കൂറായി നടക്കുന്നു. തളിപ്പറമ്പത്തപ്പന്‍ എന്നു വെരുന്തൃക്കോലപ്പന്നു വഴക്കം ചെയ്തു, അവന്റെ അംശം നടത്തി സ്ഥാനങ്ങളും കല്പിച്ചു കുന്നല കോനാതിരി.

കോലത്തിരി തമ്പുരാന്‍ വളര്‍ഭട്ടത്തു കോട്ടയില്‍ മുപ്പത്തൈവര്‍ പരദേവതമാരെ പരിപാലിച്ചു,൫ഠഠഠഠ നായരെയും തല തികച്ചു ഒരു കോല്ക്കടക്കി, അവരെ കൊണ്ടു ഒരൊരൊ വകഭേദങ്ങളും തിരിച്ചു, അകത്തു ചാര്‍ന്നവര്‍ക്കും പുറത്തു ചാര്‍ന്നവര്‍ക്കും അടുക്കും ആചാരവും ഒരു പോലെ കല്പിച്ചു. തെക്കുംകൂറ്റില്‍ മുരിക്കഞ്ചേരിക്കാരിഷത്തിന്നു മുമ്പെന്നല്ലൊ കല്പിച്ചുതു, മുണ്ടയോടന്‍ കാരിഷത്തിന്നു പിമ്പെന്നും കല്പിച്ചു, ൪ ഇല്ലത്തിലും ചെങ്ങുനി മുരിക്കഞ്ചേരി അകത്തു അതില്‍ ചെങ്ങുനിക്ക് പിമ്പു, ചോമടവന്‍ മുണ്ടയോടന്‍ പുറത്ത് അതില്‍ ചോമടവന്നു പിമ്പു. ഇന്നാല്‍ ഇല്ലത്തിന്നും കൂടി ഒരാചാരം തെക്കുംകൂറ്റില്‍ കാരിഷം എന്നും അതില്‍ ചെങ്ങുനിക്കും മുരിക്കഞ്ചേരിക്കും മുമ്പും കൈയും എന്നും ചൊമടവന്നു പിമ്പും കല്പനയും എന്നും കല്പിച്ചു. മാടായിക്കോട്ടയില്‍ ശിക്ഷാരക്ഷ നടത്തുവാന്‍ വടക്കും കൂറ്റില്‍ കാരിഷവും അതിന്നു ചേണിച്ചേരിക്ക് വായും കൈയും മുമ്പും കല്പനയും അവകാശവും മാവില ഇല്ലത്തിന്നും കൂട ഒരാചാരവും കല്പിച്ചു കൊടുത്തു. തെക്കുന്നു വരുന്ന മാററാനെ തടുപ്പാനായിട്ടു കുന്നിവാകക്കോയിലകത്തു ഇരയ വര്‍മ്മനെ തെക്കിളങ്കൂറു തമ്പുരാന്‍ എന്നു കല്പിച്ചു, മുക്കാതം നാടും കൊടുത്തു. കാഞ്ഞിരോട്ടഴി സമീപത്തു വിജയങ്കൊല്ലത്തു കോട്ടയില്‍ കേളവര്‍മ്മനെ വടക്കിളങ്കൂറു തമ്പുരാന്‍ എന്നു കല്പിച്ചു, കുടയനാടും ഐയര്‍ പരദേവതമാരെയും കൊടുത്തു, ഇരുവരും രണ്ട് എതിര്‍ത്തലയും രക്ഷിച്ചു വന്നതിന്റെ ശേഷം, കരുവള്ളൂര്‍ കോവിലകത്തു രാമവര്‍മ്മനെ നാലാം കൂര്‍ത്തമ്പുരാന്‍ എന്നു കല്പിച്ചു സമീപത്തിരുത്തുകയും ചെയ്തു. ഏഴിമലയുടെ മുകളില്‍നിന്നു എഴുന്നെള്ളിയ തമ്പുരാട്ടിയെ ഏഴൊത്ത കോയിലകത്തിരുത്തി വസ്തുവും വേറെ തിരിച്ചു കൊടുത്തു താന്‍ കരിപ്പത്തു കോയിലകത്ത് എഴുന്നെള്ളുകയും ചെയ്തു. അനന്തരം ൧൮ ദ്വീപും അടക്കുവാന്തക്കവണ്ണം ഒരു ചോനകനെ കല്പിച്ചു, ദ്വീപിങ്കല്‍ ഒരു പട്ടവും കെട്ടി, ദ്വീപുരാജാവെന്നു കല്പിച്ചു. ൧൮ ദ്വീപടക്കി ൧൮ooo പണം കാലത്താല്‍ വളര്‍ഭട്ടത്ത് കോട്ടയില്‍ ഒപ്പിപ്പാന്തക്കവണ്ണം കല്പിച്ചയക്കയും ചെയ്തു ഉദയവര്‍മ്മന്‍ എന്ന കോലത്തിരി തമ്പുരാന്‍.

നെടിയിരിപ്പുസ്വരൂപത്തിങ്കല്‍നിന്നു ഒരു രാജസ്ത്രീയെ കണ്ടു മോഹിച്ചു, ആരും ഗ്രഹിയാതെ രാത്രിയില്‍ കൊണ്ടുപോയി കോലത്തിരി തമ്പുരാന്‍ ഭാര്‍യ്യയായിവെച്ചുകൊണ്ടിരുന്നു. “ആ സ്ത്രീയെ അങ്ങൊട്ട് തന്നെ അയച്ചുകളയാം എന്നുവെച്ചാല്‍ നേടിയിരിപ്പു തമ്പുരാക്കന്മാര്‍ സമ്മതിക്കുകയില്ല” എന്നു വെച്ചു മക്കസ്ഥാനത്തിന്നു നീലേശ്വരം മുക്കാതം നാടും ൩ഠഠഠ നായരേയും കല്പിച്ചു കൊടുത്തു. ആയതത്രെ നീലേശ്വര രാജവംശം ആകുന്നതും. ഇന്നും നീലേശ്വരത്തു രാജാക്കന്മാരും നെടിയിരിപ്പു രാജാക്കന്മാരും തമ്മില്‍ ചത്താലും പെറ്റാലും പുല ഉണ്ടു.

൭ ശേഷം കേരളാവസ്ഥ ചുരുക്കി പറയുന്നു

ചേരമാന്നാട്ടില്‍ ൧൭ നാടും ൧൮ രാജാക്കന്മാരും ഉണ്ടു. കോലത്തിരി, വേണാടു, പെരിമ്പടപ്പു, ഏറനാടു ഇങ്ങനെ നാലു സ്വരൂപം ബൌദ്ധന്‍മാര്‍ വന്നു ബലവീര്‍യ്യം നടത്തി കര്‍മ്മഭൂമി ക്ഷയിച്ചു പോകാതെ ഇരിപ്പാന്‍, വേണാട്ടക്കരെ തൃപ്പാസ്വരൂപത്തിങ്കല്‍ ഐശ്വര്‍യ്യവും, പെരിമ്പടപ്പില്‍ യാഗാദി കര്‍മ്മവും, നെടിയിരിപ്പില്‍ വാള്‍ പൂജയും, കോലസ്വരൂപത്തിങ്കല്‍ കീഴില്‍ വാണ പെരുമാക്കന്‍മാരുടെ സേവയും കല്പിച്ച പ്രകാരം ചെയ്താല്‍ ഗുണം കാണാം. ചേരമാന്നാട്ടില്‍ മൂവര്‍ രാജാക്കന്മാര്‍ തിരുപട്ടം കെട്ടി തണ്ടില്‍ കയറി അരി ഇട്ടു വാണിരിക്കുന്നു; അതില്‍ ഗജപതി വേണാടടികള്‍ ൩൫ഠഠഠഠ അശ്വപതി കോലത്തിരി ൩൫ഠഠഠഠ നായര്‍, നരപതി നൊമ്പടെ തമ്പുരാന്‍ മഹാ രാജാവു, അകമ്പടി ജനം ൧ഠഠഠഠ ചുരിക കെട്ടി ചേകം എന്നു കേട്ടിരിക്കുന്നു. അതില്‍ കോലസ്വരൂപത്തിന്നു മുമ്പും കല്പനയും എന്നും ശേഷം നാടും ഒക്കെയും കോലത്തിന്നു അവയവങ്ങള്‍ എന്നു ചേര മാന്‍ പെരുമാളുടെ അരുളപ്പാടു. രാജാക്കന്‍മാരില്‍ എണ്മര്‍ സാമന്തര്‍ അഞ്ചവകയില്‍ കോവില്‍ രാജാക്കന്‍മാര്‍ ൫ വഴി “ക്ഷത്രിയര്‍ അയലൂര്‍, ശാര്‍ക്കര, പറപ്പൂര്‍, പടിഞ്ഞേറ്റേടം, മാടത്തിങ്കീഴ്. നാലു(ആറു) വക വെള്ളാളര്‍ ആകുന്നതു. പത്തു കുറയ നാന്നൂറ് പ്രഭുക്കന്മാരും ഉണ്ടു. അവരുടെ രാജധാനികള്‍ എടം, മടം, കോവിലകം, കോട്ട, കോട്ടാരം എന്നിങ്ങിനെ അതത് പേരുമുണ്ടു.

മികച്ചനാടു പൊലനാടു, പൊലനാട്ടഴിഞ്ഞമര്‍യ്യാദ ഇടനാട്ടില്‍ നടത്തുന്നു; മുന്നാഴിപ്പാടു എല്ലാടവും നടപ്പാകുന്നു; അതിന്നു ൧൮ ആചാരം ഉണ്ടു, നടുവര്‍കൂടുന്നടം പലപ്രകാരം പറയുന്നു; പടക്കൂട്ടം, നടുക്കൂട്ടം, നായാട്ടുകൂട്ടം, നിഴല്‍ക്കൂട്ടം, (യോഗ്യക്കൂട്ടം) ഇങ്ങിനെ ൪ കൂട്ടമുണ്ടു. കൊള്ളക്കൊടുക്ക മര്‍യ്യാദയും കാണജന്മമര്‍യ്യാദയും ൪ പാടും ര്‍ തോലും ആറു നായാട്ടും നായാട്ടു പരദേവതമാരും എന്നിങ്ങിനെ ഉള്ളവ വളരെ പറവാന്‍ ഉണ്ടു.

ഗോകര്‍ണ്ണം കന്യാകുമാരിക്കിടയില്‍ ൩ ക്ഷേത്രങ്ങള്‍ കാലും തലയും വയറും ഉണ്ടല്ലൊ; അതില്‍ കാല്‍ പെരിഞ്ചെല്ലൂര്‍, തല ത്രിശ്ശിവപേരൂര്‍, വയറു തൃക്കളയൂര്‍, പിന്നെ തിരുനാവായി, തൃപ്പങ്ങോട്ടു, തിരുവനന്തപുരം, തൃച്ചമ്രം, തിരുവില്വാമല, ഗുരുവായൂര്‍, തിരുപഞ്ചക്കുളം, ആലത്തൂര്‍, മണ്ണൂര്‍, പോലൂര്‍, പേരൂര്‍, പന്നിയൂര്‍, പറവൂര്‍, പെരുമനം, തളിയിലും, തളിപ്പറമ്പു, കുഴിയൂര്‍, നെല്ലൂര്‍, ഐരാണിക്കര, തിരു, മണ്ണൂര്‍, പെരുമണ്ണൂര്‍, പന്തലൂര്‍, പന്നിയങ്കര, മരുതൂര്‍, മണ്ണിയൂര്‍, കല്ലൂര്‍, തലക്കുളത്തൂര്‍‌, ചെളങ്ങൂര്‍, തൃക്കട, തൃക്കാരിയൂര്‍, കാഞ്ഞിരങ്ങാട്ടു, കരിങ്കട, കൊടീശ്വരം, ഉടുപ്പു, ശങ്കരനാരായണം, ഗോകര്‍ണ്ണം. പിന്നെ ഭദ്രകാളിവട്ടങ്ങള്‍ കുന്നത്തും, കോട്ടിക്കുന്നത്തും, പരക്കല്‍, മഞ്ചെരി, വെട്ടത്തും, കോട്ടയകത്തും, കൊടുങ്ങല്ലൂര്‍, കുറുങ്ങല്ലൂര്‍, ഇന്തിയനൂര്‍, പോര്‍കോട്ടച്ചെരി, മാടായി, ചിറക്കല്‍, നീലമ്പറ, നീലേശ്വരം, മടപ്പള്ളി, പുതുപട്ടണം, പുത്തൂര്‍, കുഴല്ക്കുന്നത്തു, ചെറുകുന്നത്തു, കടലുണ്ടി, തിരുവളയാട്ട എന്നിങ്ങിനെ ഉള്ള കാവില്പാട്ടില്‍ കേരളത്തില്‍ വന്നു ഉലങ്കിഴിഞ്ഞൊരു ഭഗവതിയും തമ്പുരാട്ടിമാരും ദേവന്‍മാരും വാണരുളും കാലം കേരളത്തില്‍ വസിക്കും മാനുഷര്‍ക്കു വരുന്ന അല്ലലും മഹാവ്യാധിയും ഒഴിച്ചു രക്ഷിച്ചുവരുന്നു. ഓരൊ ബന്ധേന ശ്രീ മഹാദേവങ്കല്‍നിന്നുണ്ടായ മൂര്‍ത്തികള്‍: അയ്യപ്പന്‍, ഉച്ചമഹാകാളന്‍, മാളന്‍, അന്തിമഹാകാളന്‍, മുണ്ടിയന്‍, ബ്രഹ്മരാക്ഷസന്‍, കരുവില്ലി, പൊട്ടന്‍, ഭ്രാന്തന്‍, പുള്ളിപ്പുലിയന്‍, കരുന്തിരുകണ്ടന്‍, മലയുടവന്‍, ദണ്ഡന്‍, കയറന്‍, ഗുളികന്‍, കുട്ടിച്ചാത്തന്‍, (ശാസ്താവ്) ക്ഷേത്രപാലന്‍, ചാമുണ്ഡി ഇങ്ങിനെ ഉള്ള പരദേവതമാരും വനദേവതമാരും ഗണപന്മാരും ഭൂമിയില്‍ നിറയപ്പെട്ടിരിക്കുന്ന പരശുരാമക്ഷേത്രത്തിങ്കല്‍ വസിക്കുകയും ചെയ്യുന്നു.

ഇങ്ങിനെ മഹാരാജാവാകുന്ന കുന്നലകോനാതിരി ൧ഠഠഠഠ, വള്ളുവകോനാതിരി ൧ഠഠഠഠ, പൊറളാതിരിരാജാവ്, കോലത്തിരിരാജാവ് ൩൫ഠഠഠഠ, കോട്ടയകത്തു പുറവഴിരാജാവു ൭൨ഠഠഠ, വെട്ടത്തുമന്നന്‍ ൫ഠഠഠ, തിരുമലശ്ശേരി ൩ഠഠഠ, പെരിമ്പടപ്പും, അയലൂര്‍, ശാര്‍ക്കര, ചെറുക്കര പറപ്പൂര്‍രാജാവു ൩ഠഠഠ, പടിഞ്ഞാറ്റിടം, മാടത്തിങ്കീഴ്, പേരോത്ത, നെടുങ്ങനാടു, തെക്കുങ്കൂറു, വടക്കുങ്കൂറു, കക്കാടും, പുന്നത്തൂരും, ആയിനിക്കൂറും, മണക്കുളത്തും, വെങ്ങനാടൂം, ഒണനാടും, അമ്പലപ്പുഴ, ചെമ്പകച്ചെരി, പെരളൊത്തു, മുറിങ്ങനാടും, പൈയനാടും, കോട്ടൂര്‍, ഇരിക്കാലിക്കല്‍, കുതിരവട്ടത്തുനായരും, ഏരനാട്ടുമേനോന്‍ ൫ഠഠഠ, പുഴവായിമുതുക്കുറു മാണകമ്മള്‍, പൂക്കളയൂര്‍നമ്പിയാര്‍, നാലാങ്കൂറുടയനായര്‍, മൂന്നാം കൂറുടയനായര്‍, അത്തിമണ്ണിലം, പറിച്ചത്തും പൊറ്റയും, പറച്ചാമ്പെറ്റ കുറിച്ചിയാത്തും പണ്ഡലനായര്‍, കോഴിക്കോട്ടുകമ്മളും ചെരങ്ങാടു തലച്ചെണ്ണനായര്‍, എറനാട്ടുനായര്‍, ആലിപ്പറമ്പില്‍ മേനോന്‍, തിട്ടത്തിങ്കല്‍ അടിയോടി മുരിക്കഞ്ചേരിനായര്‍, പെനായ്ക്കോട്ട തലച്ചെണ്ണനായര്‍, എറനാട്ടുക്കര എഴുമൂന്നും പതിനൊന്നു താവഴിയില്‍ തിരുമുല്പാടന്മാരും, മങ്ങാട്ടച്ചന്‍ തിനയഞ്ചേരി ഇളയതു, തലയൂരില്‍ മൂസ്സതും, കോഴിക്കോട്ടൂ കോശയും, അഴിരാജാവാകുന്ന മമ്മാലിക്കടാവും ഇങ്ങിനെ കോലം തുടങ്ങി വേണാട്ടോടിടയിലുള്ള രാജാക്കന്മാരും ഇടപ്രഭുക്കന്മാരും തങ്ങടെ തങ്ങടെ രാജധര്‍മാദികള്‍ രക്ഷിച്ചു പോന്നിരിക്കുന്നു. മറ്റും പലപല പരപ്പും പരമാര്‍ത്ഥവും പറവാന്‍ എത്രയും പണിയുണ്ടു.

ഇവ ഒക്കയും കലിയുഗത്തിങ്കല്‍ അല്പബുദ്ധികളായിരിക്കുന്ന മാനുഷര്‍ക്ക് വഴിപോലെ ഗ്രഹിപ്പാന്തക്ക വണ്ണം തുഞ്ചത്തു രാമാനുജന്‍ ചൊന്ന കേരളനാടകം ഉപദേശമായി സംഗ്രഹിച്ചു, സാരന്മാര്‍ അറിഞ്ഞുകൊള്‍കയും ചെയ്ക.